ކޮވިޑްގެ ވޭން ތަހައްމަލުކުރި 85 އަހަރުގެ ޒުލޭޚާ: ވެކްސިންޖަހާ، ވާ...\nވާ އުނދަގުލަށްވުރެ ފައިދާ ބޮޑުވީމާ ވެކްސިން ޖަހަންޖެހޭ ކަމަށް ޒުލޭޚާ ބުނި\nކޮވިޑްގެ ބައްޔާއެކު ގައިގައި ރިއްސިކަމަށް ޒުލޭޚާ ބުނި\nކޮވިޑް ޖެހިފައި ހުރިކަން އެނގުމުން ވަރަށް ދެރަވި ކަމަށް ޒުލޭޚާ ބުނި\n24 ފެބްރުއަރީ 2021 | ބުދަ 19:13\nޒުލޭޚާ މޫސާ، އެޗްޕީއޭއަށް ދިން ވީޑިއޯ އިންޓަރވިއުގެ ތެރެއިން\nކޮވިޑް-19 ގެ ވައިރަސްގެ ޝިކާރައަކަށް ވަނީ ވަކި އުމުރު ފުރައެއް، ވަކި ޖިންސެއް، ވަކި ނަސްލެއް ބަލައިގެންނެއްނޫނެވެ. މުޅި ދުނިޔޭގައި ކޮވިޑް ޖެހުނު މީހުންގެ އަދަދު 112 މިލިއަނަށްވުރެ އިތުރުވެފައިވާއިރު މިބަލީގައި މަރުވި މީހުންގެ އަދަދު ދެ މިލިއަނަށްވުރެ މައްޗެވެ. މީގެތެރޭގައި ދުނިޔޭގެ ހުރިހާ ހިސާބެއްގެ މީހުން ހިމެނެއެވެ. ރާއްޖެއަށް ބަލާއިރު މިހާތަނަށް އައިއިރު 19،038 މީހުންނަށް ވަނީ ކޮވިޑް ޖެހިފައެވެ. އަދި މިބަލީގައި 60 މީހުންގެ ފުރާނަ ވަނީ މިހާތަނަށް އައިއިރު ގޮސްފައެވެ.\nރާއްޖޭގައި ކޮވިޑް ޖެހިގެން ރިޕޯޓްކުރަމުން އަންނަ އުމުރުފުރާތަކަށް ބަލާއިރު އުމުރުން 21 އަހަރާއި 40 އަހަރާ ދެމެދުގެ މީހުންގެ މެދުގައި ކޮވިޑް ޖެހިގެން ރިޕޯޓްކުރަމުން އަންނަ މިންވަރު އެހެން ހުރިހާ އުމުރުފުރައަކާ އަޅާބަލާއިރު ގިނައެވެ. އެއުމުރު ފުރައިގެ 9564 މީހަކަށް ވަނީ ކޮވިޑް ޖެހިފައެވެ. އުމުރުން 81 އަހަރާއި 100 އަހަރާ ދެމެދުގެ އުމުރުފުރާއަށް ބަލާއިރު އެއުމުރުފުރައިގެ 82 މީހަކަށް ވަނީ ކޮވިޑް ޖެހިފައެވެ. މިއީ ރާއްޖޭގައި ކޮވިޑް ޖެހިގެން ރިޕޯޓްކުރަމުން އަންނަ އެންމެ އުމުރުން ދުވަސްވީ ކެޓަގަރީއެވެ. މިއުމުރުފުރައިގެ މީހުންގެ ތެރެއިން ކޮވިޑްގެ ބަލި ތަހައްމަލު ކުރި އެކަކީ އުމުރުން 85 އަހަރުގެ ޒުލޭޚާ މޫސާއެވެ.\nފެބްރުއަރީ މަހުގެ 1 ވަނަ ދުވަހުން ފެށިގެން ރާއްޖޭގައި ކޮވިޑް ވެކްސިން ޖެހުމުގެ ޕްރޮގްރާމް ފަށާފައިވާއިރު ވެކްސިން ޖެހުމަށް ހިތްވަރު ދިނުމުގެ ގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ)އިން އާންމުކޮށްފައިވާ ވީޑިއޯގައި ވާހަކަ ދައްކަމުން ޒުލޭޚާ ބުނީ ކުރިން ދެތިން ފަހަރަކު ކޮވިޑަށް ޓެސްޓްކުރިކަމަށެވެ. ނަމަވެސް އޭރު ވައިރަހަށް ޕޮޒިޓިވްނުވާކަމަށް ޒުލޭޚާ ބުންޏެވެ. ނަމަވެސް ފަހުން ގޭގައި އުޅޭ ކުއްޖަކު ހުން އައިސްގެން ގޭގައި އުޅޭ އެންމެން ކޮވިޑަށް ޓެސްޓްކުރިއިރު ޒުލޭޚާއަށްވެސް ކޮވިޑް ޖެހިފައި ހުރިކަން އެނގުމުން ވަރަށް ދެރަވި ކަމަށް ޒުލޭޚާ ބުންޏެވެ.\nކޮވިޑްގެ ބަލި މީހުންނާއި އެހެން މީހުންނާ ހުންނަ އެންމެ ބޮޑު އެއް ތަފާތަކީ ބަލި ޖެހުމާއެކު ގާތްތިމާގެ އެންމެންނާއި ގާތް ރައްޓެހިންނާ ދުރަށް ދާންޖެހުމެވެ. އެހީތެރިއެއްގެ ގޮތުގައިވެސް ގާތް މީހަކަށް ބަލިމީހާ ކައިރިއަކު ނީންދެވެއެވެ. ބަލީގެ ގޮތުން ކޮވިޑްގެ ބައްޔާއެކު އެމީހަކަށް މަޖުބޫރުވަނީ ބަލި ރަނގަޅުވަންދެން އެންމެންނާ ދުރުގައި އެކަނި ހުންނާށެވެ. މުޅިން އެހެން މާހައުލަކަށްދާށެވެ. ކޮވިޑް ޖެހިފައިވާ އެތައް ބަޔަކު ބުނާ އެއް ވާހަކައަކީވެސް އެއީއެވެ. ބައްޔަށްވުރެ ބޮޑަށް އާއިލާއާއި ގާތްތިމާގެ އެއްވެސް މީހަކު ނުފެނި މުޅިން އެހެންތާކަށް ދާންޖެހުން އެއީ މާހިތްދަތި ކަމެކެވެ. އެހެންކަމުން ގިނަ ބަޔަކަށް އެއާއެކު ނަފްސާނީ މައްސަލަތައްވެސް ކުރިމަތިވެއެވެ.\nނަމަވެސް ޒުލޭޚާ އަށް ދިމާވީ މިކަމުގައި ނަސީބު ރަނގަޅު ގޮތެކެވެ. ޒުލޭޚާ ބުނީ ކޮވިޑަށް ޕޮޒިޓިވްވުމުން އޭނާގެ ދަރިން އޭނާ ކައިރީގައި ބުނީ "މަންމާއޭ އެބަޖެހެއޭ ތަނަކަށް ދާން." މިހެންނެވެ. ނަމަވެސް ޒުލޭޚާއިއާއެކު އޭނާގެ ދެ އަންހެން ދަރިންވެސް ކޮވިޑަށް ޕޮޒިޓިވްވުމުން ހުޅުމާލެ ކޮވިޑް ފެސިލިޓީގައި ޒުލޭޚާ އޮތީ އޭނާގެ ދެ އަންހެން ދަރިންނާއެކުއެވެ.\nދެން އެކަމަކު ނަސީބު ކަންދިމާކުރި ގޮތުން އަޅުގަނޑުގެ ދެ އަންހެންކުދިންނާއި އަޅުގަނޑު ހަމަ އެއްތާކަށް ގެންދިޔައީ. އެއް ކުއްޖަކު ހަމަ ޖެހިގެން އޮތް އެނދުގައި އަނެއްކުއްޖަކު ކުރި މަތީ އެނދުގައި. ދެން އެހެން އަނެއްހެން ކަންބޮޑުވާ ގޮތަކަށް ދިމަލެއް ނުވޭ.\nޒުލޭޚާ އޭނާގެ ދެ އަންހެން ދަރިންނާއެކު\nއެހެންނަމަވެސް ކޮވިޑްގެ ބަލީގެ ނުރައްކާތެރިކަމާއެކު ކޮންމެސް ވަރެއްގެ ބިރުވެރިކަމެއް ޒުލޭޚާވެސް އިހުސާސްކުރިއެވެ. އުމުރުން ދުވަސްވެފައި ހުރި މީހެއްގެ ހައިސިއްޔަތުން ޒުލޭޚާ ހިމެނެނީ ހައިރިސްކު ކެޓަގަރީގައެވެ.\nފުރަތަމަ ހިތަށް އެރި، މީހުން ބުނެއެއްނު ފަސްގަނޑެއް ނާންނާނެއޭ މަސްގަނޑޭ ދާނީ ދެން. އަޅުގަނޑު ހިތަށް އެރީ އަޅުގަނޑު ހުޅުމާލެ ސަހަރާއަށް ދާންޖެހޭނީ ކަންނޭނގެއޭ\nއެހެންނަމަވެސް ޒުލޭޚާ ކޮވިޑް ފެސިލިޓީއަށް ގެންދިޔުމަށް ބަލާ އައި ރެޑްކްރޮސްގެ ކުދިންގެ މަޖާ ވާހަކަތަކާއެކު އެމްބިޔުލަންސްގައި ފެސިލިޓީއަށް ދެވެންދެން އޭނާއަށް އެހެން ކަމަކަށް ވިސްނާނެ ވަގުތެއް ނުލިބުނެވެ. އަދި ފެސިލިޓީގައިވެސް އެންމެން އުޅުނީ އެއްބަނޑު އެއްބަފާ ބައެއްގެ ގޮތަށް ކަމަށް ޒުލޭޚާ ކޮވިޑް ފެސިލިޓީގައި ހޭދަކުރި ގޮތުގެ ތަޖުރިބާ ހިއްސާކުރަމުން ބުންޏެވެ.\nފެސިލިޓީގައި ކަންކަން ކިތަންމެ ރަނގަޅަށް ދިޔަނަމަވެސް އަދި އައު ރަހުމަތްތެރިންތަކެއް ލިބުނަސް ކޮވިޑްގެ ބައްޔާއެކު އެހެން ކަންކަން ތަޖުރިބާ ކުރަންޖެހުނެވެ. ކޮވިޑް ޖެހުމާ ހަމައަށްވެސް ގައިގާ ރިއްސާ އެކަން ތަޖުރިބާ ކުރަން ޖެހިފައިނުވާ ޒުލޭޚާއަށް ކޮވިޑްގެ ބައްޔާއެކު ގައިގައި ރިއްސުމާއި ކުރިމަތިލާން ޖެހުނެވެ.\nކޮވިޑްގެ ބައްޔާއެކު އޭރު ދެން ހުންވެސް ކުޑަކޮށް އައިސްފައި ދެން ކާއެއްޗެހީގެ ރަހަ ނުލާފައި އަނެއްކައި މުޅި ގައިގައި ރިހެނީ. އަޅުގަނޑު މިއީ ދުވަހަކުވެސް ގައިގާ ރިއްސާ މީހެއް ނޫން. މިހެން ދުވާލު ހަތަރުދަމު އިންނައިރުވެސް ތަނަކަށް ތަދެއްނުވޭ. އެކަމަކު އޭރު މިހުރިހާ ތަނެއްގައި ރިއްސަނީ އަތް ގުޑުވާވެސް ނުލެވޭ.\nކޮވިޑްގެ ބަލި ތަހައްމަލުކުރަން ޖެހުމުން ބަލިން ރައްކާތެރިވުމަށް ކުރަންޖެހޭ ކަންކަންކަމުގައިވާ އަތްދޮވުން ފަދަ ކަންކަމަށް ކުރިއަށްވުރެ ބޮޑަށް ސަމާލުކަންދެވޭކަމަށް ޒުލޭޚާ ބުންޏެވެ.\nރާއްޖޭގައި މިހާރު ކޮވިޑް ވެކްސިން ޖަހަމުން އަންނައިރު އެތައް ބަޔަކު އަންނަނީ ވެކްސިން ޖެހުމާއެކު ކުރިމަތިވާ ސައިޑްއެފެކްޓްތައް ކަމުގައިވާ ހުން އައުމާއި ގައިގާ ރިއްސުންފަދަ ކަންކަން ތަހައްމަލު ކުރަމުންނެވެ. އެކަމުގެ ސަބަބުން ވެކްސިންގެ ފުރަތަމަ ޑޯޒް ޖަހާފައިވާ ބައެއް މީހުން ދެ ވަނަ ޑޯޒް ޖެހުމަށް އަންނަނީ ފަސްޖެހެމުންނެވެ. އަދި ވެކްސިން ޖަހައިގެން މީހުން އުޅޭ ގޮތް ފެނި އަނެއް ބަޔަކު ވެކްސިން ޖެހުމާ އަންނަނީ ދުރުވަމުންނެވެ.\nއެހެންނަމަވެސް ވެކްސިން ޖެހުމުން ދިމާވާ ކަންތައްތައް ވިސްނައިދިނުމަށް ޒުލޭޚާ މިސާލު ނެގީ އެންމެންވެސް ދަންނަ ކަމަކުންނެވެ. އެއީ ކުޑަކުދިންނަށް ވެކްސިން ދިނުމުން އެކުދިން އުޅޭގޮތެވެ.\nކުޑަކުދިންވެސް ވިހާތަނުން ގެންގޮސް ކޮންމެ ކުއްޖަކަށްވެސް ވެކްސިންދޭ. އެކުއްޖާ އެރޭ ނުނިދާ ބުއް ނުބޮއި ރޮއެ. އެކަމަކު އިނގޭތާ ކަމެއްކަން މިކުރަނީ. އެހެންވީމާ ބޮޑެތި މީހުންވެސް މިގޮތަށް ވިސްނަންޖެހެނޭ މިއީ ކަމެއްކަން މިކުރަނީ. ވާ އުނދަގުލަށްވުރެ މީގެ ފައިދާ ބޮޑުވީމާ މީހުން މިހެން ހަދަން ޖެހެނީ. އެހެންނޫންތޯ. އަޅުގަނޑުގެ ބޭނުމަކީ ހުރިހާ އެންމެންވެސް ވެކްސިން ޖެހުން ހަމަ. އަޅުގަނޑުގެ އަމުރެއް ހިނގާ މީހަކު ނަމަ ވެކްސިން ނުޖަހާ ނުހުރެވޭނެ.\nޒުލޭޚާ ބުނި ގޮތަށް ވެކްސިން ޖަހައިގެން ވާ އުނދަގުލަށްވުރެ ބޮޑަށް މީއިން ވާ ފައިދާއަށް ވިސްނަންޖެހެއެވެ. ވެކްސިން ޖަހަންޖެހެނީ މުޅި މުޖުތަމައުގެ ފައިދާއަށެވެ. ވީ އެންމެ އަވަހަކަށް ގިނަ ބަޔަކު ވެކްސިން ޖަހަން ޖެހެއެވެ. އެހެންނޫންކަމަށްވާނަމަ ކޮވިޑްގެ މި ބަލިން އަރައެއް ނުގަނެވޭނެއެވެ.\nއެޗްޕީއޭގެ ތަފާސްހިސާބުތަކަށް ބަލާއިރު ރާއްޖޭގައި 85،110 މީހުންނަށް ވަނީ ވެކްސިން ދީފައެވެ. މީގެތެރޭގައި މާލެ ސަރަހައްދުގެ 61،777 މީހުން ހިމެނޭއިރު އަތޮޅުތެރޭގެ 23،333 މީހުން ހިމެނެއެވެ. މާލެ ސަރަހައްދަށް ބަލާއިރު އަންގާރަ ދުވަހު ވެކްސިން ޖަހަން ދިޔަ މީހުން އޭގެ ކުރީ ދުވަސްތަކާ އަޅާބަލާއިރު ނިސްބަތުން ދަށެވެ. އާންމުގޮތެއްގައި ދުވާލެއްގެ މައްޗަށް މާލެ ސަރަހައްދުގައި ފަސްހާހަށްވުރެ ގިނަ މީހުންގެ ގަޔަށް ވެކްސިން ޖަހައެވެ. އެހެންނަމަވެސް އަންގާރަ ދުވަހު އެއަދަދު ހުރީ ހަތަރުހާހުގައެވެ. އަންގާރަ ދުވަހު ވެކްސިން ޖަހާ މަރުކަޒުތައްވެސް ފެނުނީ ފަޅުކޮށެވެ.\nއެހެންކަމުން އެޗްޕީއޭއިން ވަނީ ވެކްސިން ޖެހުމަށް ބާރުއަޅާފައެވެ. އަދި ޚިދުމަތްދޭ ބައެއް ތަންތަނުން ޚިދުމަތްދިނުމުގައިވެސް ވެކްސިން ޖަހާ މީހުންނަށް ލުއިތަކެއް ނުވަތަ ޑިސްކައުންޓްތަކެއް އަންނަނީ ތަޢާރަފްކުރަމުންނެވެ. އެހެންނަމަވެސް މީގައި ވިސްނަންވީކަމަކީ ވެކްސިން ޖަހަންޖެހެނީ ތިމާގެ ރައްކަލަކަށްޓަކައެވެ. މުޅި މުޖުތަމައު ކޮވިޑްގެ ބަލިމަޑުކަމުން އަރައިގަތުމަށް އެމީހަކަށް ކުރެވެން އޮތް ކަމެއް ކުރުމުގެ ގޮތުންނެވެ. އެއީ ކޮންމެ މީހެއްގެވެސް ފަރުދީ ޒިންމާއެކެވެ. ބޮޑު ޕެންޑަމިކެއް މުޅި ދުނިޔެ ތަހައްމަލުކުރަމުންދާއިރު މިކަމުން އަރައިގަތުމަށް އެމީހަކަށް ކުރެވުނު ކަމެއް ކުރުމަކީ އެމީހެއްގެ ޒިންމާއެކެވެ.


SunOnline: Lebanongaı sarukaareh ekulavaanulevumun Francege raees koafaa vejje\nލުބްނާންގައި ސަރުކާރެއް އެކުލަވާނުލެވުމުން ފްރާންސްގެ ރައީސް ކޯފާވެއްޖެ\nމުހައްމަދު އައުޒަމް 28 Sep 2020, 13:59\nފްރާންސްގެ ރައީސް މެކްރޮން ލުބްނާނަށް ކުރެއްވި ޒިޔާރަތުގެ ތެރެއިން--\nލުބްނާނުގައި އާ ސަރުކާރެއް އެކުލަވާލުމުގައި ކުރިއެރުމެއް ނުލިބޭތީ ފްރާންސްގެ ރައީސް އިމާނުއަލް މެކްރޮންގެ ކޯފާ ވެއްޖެ އެވެ.\nލުބްނާނުގެ ވެރިރަށް ބެއިރޫތުގައި ގޮވި ގޮވުމަށް ފަހު އެގައުމުގެ ސަރުކާރު އިސްތިއުފާދިނެވެ. އޭގެ ފަހުން އެގައުމުގެ ބޮޑުވަޒީރަަކަށް ވަޑައިގެންނެވީ މުސްތަފާ އަދީބު އެވެ. ނަމަވެސް އެމަނިކުފާނު މިދިޔަ އާދިއްތަ ދުވަހު ވަނީ އިސްތިއުފާ ދެއްވައިފަ އެވެ. އަދީބު އިސްތިއުފާ ދެއްވީ ސަރުކާރު އެކުލަވާލުމުގައި ކުރިމަތިވި ހުރަސްތަކާ ގުޅިގެންނެވެ.\nއިއްޔެ ބޭއްވި ނޫސްވެރިންގެ ބައްދަލުވުމުގައި މެކްރޮން ވިދާޅުވީ ލުބްނާނުގެ ސިޔާސީ ފަރާތްތަކުން ގައުމީ މަސްލަހަތަށް ވުރެ މަސައްކަތްކުރަނީ އަމިއްލަ ފައިދާއަށް ކަމަށެވެ.\n"ސަރުކާރު އެކުލަވާލުމަށް ސީޔާސީ ވެރިންވި ވައުދުތަކަށް އެމީހުން އެވަނީ ހިޔާނާތްތެރިވެފައި،" މެކްރޮން ވިދާޅުވި އެވެ.\nބެއިރޫތުގެ ގޮވުމުގައި އެ ސިޓީގެ ބޮޑުބައެއް ހަލާކުވެ ލުބްނާން ވަނީ އިގްތިސާދީ ކާރިސާއެއްގެ ތެރެއަށް ވެއްޓިފަ އެވެ. ފްރާންސުން މީގެ ކުރިން ވަނީ ލުބްނާނަށް އެހީ ދޭނެކަމަށް ވިދާޅުވެފަ އެވެެ.\nނަމަވެސް އެހީ ބޭނުން ނަމަ އިސްލާހީ ބަދަލުތަކަށް ތަންދޭ ބޭފުޅުންނަށް ސަރުކާރުން ޖާގަ ދޭން ޖެހޭނެ ކަމަށް މެކްރޯން ވިދާޅުވި އެވެ.\nލުބްނާނުގައި މިހާރު އޮންނަ އުސޫލުގެ ދަށުން ސަރުކާރުގެ ބާރުތައް ހިއްސާކުރަނީ އެކި ދީންތަކާއި މަޒްހަބްތަކަށް ނިސްބަތްވާ ބޭފުޅުންނެވެ. ނަމަވެސް އެ އުސޫލުތައް އުވާލުމަށް އެދި ލުބްނާނުގައި ގިނަ ބަޔަކު މިފަހަކަށް އައިސް ދަނީ އަޑުއުފުލަމުންނެވެ.\nމެކްރޮން ވަނީ ލުބްނާނުގެ ހިޒްބުﷲ ޖަމާއަތަށް ވެސް ވަރުގަދަ ބަހުގެ ހަމަލާއެއް ދެއްވައިފަ އެވެ. ހިޒްބުﷲ ޖަމާއަތަކީ ހަގީގަތުގައި ވެސް ސިޔާސީ ޕާޓީއެއްތޯ ނޫނީ އިރާނުން ފަންޑުކުރާ ޓެރަރިސްޓް ޖަމާއަތެއްތޯ ވެސް މެކްރޮން ވަނީ ސުވާލުއުފައްދައިފަ އެވެ.\nލުބްނާނުގައި އެންމެ ފަހުން އެކުލަވާލަން އުޅުނު ސަރުކާރުގައި ވެސް ހިޒްބުﷲ ޝާމިލްވެ އެވެ.\nމެކްރޮން ވިދާޅުވީ ހިޒްބުﷲ އިން ލުބްނާނުގެ ރައްޔިތުންގެ ވިސްނުމަށް އިހްތިރާމްކުރަން ޖެހޭނެ ކަމަށާއި ނަމަވެސް ހިޒްބުﷲ އިން އުޅެނީ އެ ޖަމާއަތަކީ މާވަރުގަދަބައެއް ކަމަށް ހެދިގެން ކަމަށެވެ.\nލުބްނާނަށް މިނިވަންކަން ލިބުމުގެ ކުރިން އެގައުމު އޮތީ ފްރާންސްގެ އިސްތިއުމާރުގެ ދަށުގަ އެވެ. ސިޔާސީ ބައެއް ފަރާތްތަކުން ބުނާ ގޮތުގައި ފްރާންސް އިން އަނެއްކާ ވެސް ދަނީ ލުބްނާނާއި މެދުއިރުމައްޗަށް އަތްގަދަކުރުމަށް މަސައްކަތްކުރަމުންނެވެ.\nމެކްރޮން ކޯފާވެގެން ބަހުގެ ހަމަލާތަކެއް ދެއްވި އިރު ފްރާންސްގެ އިގްތިސާދީ ހާލަތު ގޯސްވެ 2018 އިން ފެށިގެން "ޔެލޯ ވެސްޓް"ގެ ނަމުގައި ބޮޑެތި މުޒާހަަރާތަކެއް އެގައުމުގެ ރައްޔިތުން ދަނީ ބާއްވަމުންނެވެ. ކޮރޯނާއާ ގުޅިގެން އެ މުޒާހަރާތައް މަޑުޖެހުނު ނަމަވެސް ރައްޔިޔުން މަޑުމަޑުން އަނެއްކާ ވެސް އެ މުޒާހަރާތައް ވަނީ ކުރިއަށްގެންދަން ފަށައިފަ އެވެ.-- އަލްޖަޒީރާ\nފްރާންސްގައި ރާއްޖެ އިޝްތިހާރު ކުރަން ޑިޖިޓަލް ކެމްޕެއިނެއް\nބެންޒެމާ ބްލެކްމެއިލް ކުރި މައްސަލަ އަލުން ކުރިއަށް\nފްރާންސުންވެސް ލޯނުތައް ފަސްކޮށްދީފި


SunOnline: Safari Case: Dhe mas dhuvas vee iruves dhauvaa eh nukurevey\nސަފާރީ ކޭސް: ދެ މަސް ދުވަސް ވީއިރުވެސް ދައުވާއެއް ނުކުރެވޭ\nއަހްމަދުﷲ އަބްދުލްހާދީ 27 Sep 2020, 13:05\nޖުލައި 12، 2020: ރޭޕް ކުރުމާއި ދެކޮޅަށް "ޖާގައެއް ނެތް" ނަމުގައި ހޮޓަލް ޖެންކައިރީ ކުރި މުޒާހިރާގެ ތެރެއިން -- ސަން ފޮޓޯ/ ފަޔާޒު މޫސާ\nމިދިޔަ ޖޫން މަސް ތެރޭ ހުޅުމާލެ ފަޅުގައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި ކަމަށް ތުހުމަތުވާ މައްސަލައިގައި ދައުވާ ކުރުން ލަސްނުވާނެ ކަމަށް ފުލުހުން ބުނި ފަހުން އެ މައްސަލައިގައި ދައުވާ ނުކުރެވި ދެ މަސް ދުވަސް ފާއިތުވެއްޖެ އެވެ.\nއެ މައްސަލައިގައި މީގެ ދެ މަސް ދުވަސްކުރިން ބޭއްވި ނޫސްވެރިންގެ ބައްދަލުވުމެއްގައި ޑެޕިއުޓީ ޕޮލިސް ކޮމިޝަނަރު އަބްދުލް މަންނާން ޔޫސުފް ވިދާޅުވެފައި ވަނީ، "ދައުވާ ކުރެވޭ ވަރަށް ހެކި ލިބިފައިވާ ކަމަށް، އަދި މާ ލަސްތަކެއް ނުވެ ދައުވާ ކުރަން ފޮނުވާނެ" ކަމަށެވެ.\nޖުލައި 16 ވަނަ ދުވަހު އެ މައްސަލައާ ގުޅިގެން ފުލުހުން ބޭއްވި ނޫސްވެރިންގެ ބައްދަލުވުމެއްގައި ޑީސީޕީ މަންނާނުގެ އިތުރުން މައްސަލަ ތަހުގީގުކުރުމުގައި އިސްކޮށް ހަރަކާތްތެރިވާ ސްޓޭޝަން ޗީފް އިންސްޕެކްޓަރު މަރިޔަމް އަޒްމާ އަދި ޗީފް ސުޕްރިންޓެންޑެންޓް މުހައްމަދު ބަޝީރު ވަނީ ބައިވެރިވެޑައިގެންފަ އެވެ.\nއެ ބައްދަލުވުމުގައި މާ ބޮޑު އާ މައުލޫމާތެއް ހާމަކޮށްފައިނުވާއިރު ފުލުހުން ވަނީ މައްސަލައިިގައި ދައުވާ ކުރުމާ މެދު ޕްރޮސެކުއުޓާ ޖެނެރަލްއާއެކު މަޝްވަރާ ކުރަމުންދާ ކަމަށް އެދުވަހު ބުނެފަ އެވެ. މައްސަލައާ ގުޅިގެން 11 މީހެއްގެ ބަޔާން ނަގާފައިވާއިރު އެ މައްސަލައިގައި ތުހުމަތު ކުރެވޭ މީހުންނަށް ދައުވާ ކުރެވޭވަރަށް ތަހުގީގަށް ކުރިއެރުން ލިބިފައިވާ ކަމަށްވެސް ޑީސީޕީ މަންނާން އެ ދުވަހު ވިދާޅުވި އެވެ.\n"އަޅުގަނޑުމެން ގަބޫލު މިކުރަނީ ދައުވާއެއް ކުރެވޭނެ ކަމަށް. އެހެން ނަމަވެސް އެކަން ނިންމަވާނީ ޕީޖީން. އެކަމާ ގުޅޭ ގޮތުން ޕީޖީއާއެކު މި ދަނީ މަޝްވަރާ ކުރަމުން،" މަންނާނު ވިދާޅުވި އެވެ. އަދި މާ ލަސްތަކެއް ނުވެ އެ މައްސަލަ ޕްރޮސިކިއުޓާ ޖެނެރަލްގެ އޮފީހަށް ފޮނުވާނެ ކަމަށްވެސް ޑިސީޕީ މަންނާނު އޭރު ވިދާޅުވި އެވެ.\nއެ ބައްދަލުވުމަށް ދެ މަސް ދުވަސް ފާއިތުވެފައިވާއިރު މިއަދު "ސަން" އިން މައްސަލައާ ގުޅޭ އެންމެ ފަހުގެ މައުލޫމާތަށް އެދުމުން ފުލުހުން ބުނީ، އެ މައްސަލައިގައި ތަހުގީގުގައި ފުރިހަމަކުރަންޖެހޭ މަސައްކަތްތައް ފުރިހަމަ ކުރުމަށް ޕީޖީ އޮފީހާ އަދި މަޝްވަރާކުރަމުންދާ ކަމަށެވެ. މައްސަލައިގެ ދައުވާ ކުރަން އެހާގިނަ ދުވަސް ވަނީ ކީއްވެގެންތޯ ސުވާލުކުރުމުން ފުލުހުންގެ މީޑިޔާ އޮފިޝަލް ވިދާޅުވީ ދުވަސްވާ ސީދާ ސަބަބު ސާފުކުރަން މަސައްކަތް ކުރާ ކަމަށެވެ.\nކޭސް ހިނގައިދިޔައީ ކިހިނެތް؟\nޖޫން 25 ވަނަ ދުވަހު ހުޅުމާލޭ ފަޅުތެރޭ އޮތް ސަފާރީއެއްގައި ކެންޔާގެ އަންހެނަކަށް ޖިންސީ ގޯނާ ކުރި މައްސަލަ ރިޕޯޓުކޮށްފައިވަނީ އޭގެ އަނެއް ދުވަހު ފަތިހު 5:00 ގައި އެވެ. އެ މައްސަލަ ރިޕޯޓުކުރީ އެދުވަހު ފަތިސް ގަޑީގައި ހުޅުމާލެ ލަކުޑި ޖެޓީ ސަރަހައްދުގައި އެ އަންހެން މީހާ އާއި އިތުރު ދެ ފިރިހެނަކު ތިއްބާ ޕެޓްރޯލް ކުރަމުންދިޔަ ފުލުހުން އެތަނަށް ގޮސް މައުލޫމާތު އޮޅުންފިލުވުމުންނެވެ.\nއެތަނުން އަންހެން މީހާ އޭނާއަށް ޖިންސީ ގޯނާކޮށްފައިވާ ކަމަށް ބުނި ކަމަށާއި، އެހިސާބުން ތުހުމަތުވާ ދެ މީހުންވެސް ހައްޔަރުކޮށް، ޖިންސީ ގޯނާގެ މައްސަލައެއްގެ ގޮތުގައި ތަހުގީގު ފެށިގެން ދިޔަ ކަމަށް ފުލުހުން ވަނީ ބުނެފަ އެވެ. މައްސަލައިގެ ތުހުމަތުގައި އެ ދެ މީހުން ހައްޔަރުކުރުމަށް ފަހު ހަމަ އެ ދުވަހު ވަނީ ދޫކޮށްލައިފަ އެވެ.\nއެ މައްސަލައިގައި ތުހުމަތު ކުރެވޭ އެކަކީ، ރައްޔިތުންގެ މަޖިލީހުގެ މެމްބަރެއްގެ ފިރިކަލުންނެވެ. އެހެން ކަމުން މި މައްސަލަ ބެލުމުގައި ސިޔާސީ ނުފޫޒު ވަރަށް ބޮޑަށް ވަދެފައިވާކަމަށް ބައެއް ފަރާތްތަކުން ތުހުމަތުކޮށްފައިވާއިރު އަނިޔާ ލިބުނު އަންހެން މީހާގެ ވާހަކަތައް ބަދަލު ކުރަން އޭނާއަށް ފައިސާވެސް ހުށަހަޅާފައިވާކަމަށް ބައެއް ފަރާތްތަކުން ތުހުމަތު ކުރެ އެވެ.\nފުލުހުން މީގެ ކުރިން ބުނެފައިވަނީ މައްސަލައިގެ ތަހުގީގަށް ތުހުމަތު ކުރެވެނީ ހައްޔަރު ކުރި ދެ މީހުންނަށް ކަމަށެވެ. އަދި އެ ދެމީހުންނަށް ކުރަނީވެސް ޖިންސީ ގޯނާގެ ތުހުމަތު ކަމަށެވެ.\nނޫސްވެރިންގެ ބައްދަލުވުމުުގައި ޑެޕިއުޓީ ކޮމީޝަނާ އޮފް ޕޮލިސް މަންނާން ވާހަކަ ދައްކަވަނީ: ސަފާރީ ކޭސްގައި ދައުވާ ކުރާ ވަރަށް ހެކި އެބަހުރި ކަމަށް ވިދާޅުވި --- ސަން ފޮޓޯ/ މުހައްމަދު މުޒައްޔިން ނާޒިމް\nއެހެންނަމަވެސް ސަފާރީގައި ޖިންސީ ގޯނާއަށް ވުރެ ބޮޑު ކަމެއް ހިނގައިދިޔަކަމަށް ބެލެވޭކަމަށް ފުލުހުން ބުނެފައިވާއިރު އެ މައްސަލައިގައި ތުހުމަތު ކުރެވޭ ދެ މީހުން ދޫކޮށްލީ އެއީ މައްސަލަ އެންމެ އެދެވޭ ގޮތަށް ތަހުގީގުކުރުމަށް ހުރަސް އެޅޭ ކަމެއް ނޫން ކަމަށް ބުނެފަ އެވެ.\nފުލުހުން ބުނިގޮތުގައި މައްސަލައިގެ ތަހުގީގަށް އަދި އަންހެން މީހާ ޑޮކްޓަރަށް ދެއްކުމުގައިވެސް ފުލުހުން އަމަލުކޮށްފައިވަނީ އޮންނަ އުސޫލާއި އެއްގޮތަށްކަމަށް އަދި މައްސަލައިގައިި މާ ބޮޑެތި ލަސްތަކެއް ނެތްކަމަށެވެ.\nއެ މައްސަލައިގައި ފުލުހުން އަމަލުކުރި ގޮތުގެ މައްޗަށް ފުލުހުންގެ ޕްރޮފެޝަނަލް ސްޓޭންޑާޑްސް ކޮމާންޑާއި، ނޭޝަނަލް އިންޓެގްރިޓީ ކޮމިޝަނާއި ހިއުމަން ރައިޓްސް އޮފް މޯލްޑިވްސްއިންވެސް ދަނީ ބަލަމުންނެވެ.\nމަސްދޯނި ހައިޖެކްކުރި މައްސަލައިގައި އިތުރު ބަޔަކު ހައްޔަރު


Covid-19 ah emme furathama positive vi nba ge dhe kulhuntherin rangalhuvejje - AO News\nކޮވިޑް-19 އަށް އެންމެ ފުރަތަމަ ޕޮޒިޓިވްވި އެންބީއޭގެ ދެ ކުޅުންތެރިން ރަނގަޅުވެއްޖެ\nޔޫޓާ ޖޭޒްގެ ޑޮނަވަން މިޗޭލް (ކ) އާއި ރުޑީ ގޯބެއާ (ވ). --ފޮޓޯ: މާސާ\nމުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) އަށް އެންމެ ފުރަތަމަ ޕޮޒިޓިވްވި އެންބީއޭގައި ކުޅެމުން އަންނަ ދެ ކުޅުންތެރިން ކަމަށްވާ ޔޫޓާ ޖޭޒްގެ ރުޑީ ގޯބެއާ އާއި ޑޮނަވަން މިޗޭލް އެ ބަލިން މުޅިން ރަނގަޅުވެފައިވާކަމަށް ހާމަކޮށްފިއެވެ.\nޔޫޓާގެ ޑިޕާޓްމަންޓް އޮފް ހެލްތު އަށް ހަވާލާދީ ޖޭޒްގެ އޮފިޝަލަކު ވަނީ އެ ދެ ކުޅުންތެރިން ރަނގަޅުވުމާއެކު މިހާތަނަށް ކަރަންޓީނުގައި ތިބި އެ ޓީމުގެ ހުރިހާ އޮފިޝަލުންނާއި އެހެން ކުޅުންތެރިންވެސް މިހާރު ދޫކޮށްލާފައިވާކަން ކަށަވަރުކޮށްދީފައެވެ.\nމި މަހުގެ 12 ވަނަ ދުވަހު ޖޭޒް ޓީމުގެ ސެންޓާ ގޯބެއާ ކޮވިޑް-19 އަށް ޕޮޒިޓިވްވުމާއެކު އެންބީއޭގެ މެޗުތައް އެއް މަސްދުވަހުގެ މުއްދަތަށް މެދުކަނޑާލާފައެވެ.\nއޭގެފަހުން، ޖޭޒްގެ ޝޫޓިންގ ގާޑް މިޗޭލް ޕޮޒިޓިވްވުމާ ގުޅިގެން އެ ޓީމާ ދެކޮޅަށް އެންމެ ފަހުން ކުޅުނު ޓީމުތަކުގެ ތެރެއިން، ޑިޓްރޮއިޓް ޕިސްޓަންސްގެ އިތުރުން ކްލީވްލެންޑް ކަވަލިއާސް އަދި ބޮސްޓަން ސެލްޓިކްސްގެ ކުޅުންތެރިން ތިބީ ކަރަންޓީނުގައެވެ. އެހެންނަމަވެސް، ޖޭޒްއާ ދެކޮޅަށް އެންމެފަހުން ކުޅުނު ޓޮރޮންޓޯ ރެޕްޓާސްގެ ކުޅުންތެރިން މިވައިރަހަށް ހެދި ޓެސްޓްތައް ވަނީ ނެގެޓިވްވެފައެވެ.\nއެގޮތުން، އެންބީއޭގައި ކުޅެމުން އަންނަ 14 ކުޅުންތެރިއަކު ކޮވިޑް-19 އަށް ޕޮޒިޓިވްވެފައިވާއިރު، މީގެތެރޭގައި ލޮސް އެންޖެލަސް ލޭކާސް އާއި ފިލަޑެލްފިއާ ސެވަންޓީސިކްސްއާރސްގެ އިތުރުން ޑެންވާ ނަގެޓްސް އަދި ބްރޫކްލިން ނެޓްސްގެ ކުޅުންތެރިން ހިމެނެއެވެ.\nމީގެއިތުރުން، މިހާރު އެންމެ ހަލުވިކަމާއެކު ރޯގާ ފެތުރޭ އެމެރިކާގައި މިހާތަނަށް 104،277 މީހުން ޕޮޒިޓިވްވެފައިވާއިރު، އެ ބަލީގައި 1700 އަށްވުރެ ގިނަ މީހުން ވަނީ މަރުވެފައެވެ. އަދި މުޅި ދުނިޔޭގެ6ލައްކައަށް ވުރެ ގިނަ މީހުންނަށް މި ބަލި ޖެހިފައިވާއިރު، މަރުވި މީހުންގެ އަދަދު ވަނީ 28 ހާހަށްވުރެ މައްޗަށް އަރާފައެވެ.\nއައްޑޫ ސިޓީގެ މޮނިޓަރިން ހާލަތު އުވާލައިފި\nނަޑެއްލާގައި އަޅާފައިވާ ފިޔަވަޅުތައް ތަންފީޒުކުރުމަށް ފުލުހުންގެ އެހީއަށް އެދިއްޖެ


އެމެރިކާގައި ޖޯންސަން އެންޑް ޖޯންސަންގެ ކޮވިޑް ވެކްސިން...\nއެމެރިކާގައި ކުރިޔަށްދާ ވެކްސިން ޕްރޮގްރާމް\nޖޯންސަން އެންޑް ޖޯންސަން ވެކްސިން ރެފްރިޖެރޭޓަރުގައި އާދައިގެ ފިނިހޫނު މިނުގައި ބެހެއްޓޭނެ\nވައިރަސް ޖެހިގެން ހާލަތު އެންމެ ގޯސް މިންވަރަށް ދިޔުމާއި މެދު މިނަށް ދިޔުމުގައި މިވެކްސިނުން 66 އިންސައްތަ ރައްކާތެރިކަން ލިބޭ\nޖޯންސަން އެންޑް ޖޯންސަން އިން ކޮވިޑަށް އުފެއްދި ވެކްސިންގައި ޖަހާނީ އެންމެ ޑޯޒެއް\n27 ފެބްރުއަރީ 2021 | ހޮނިހިރު 05:20\nޖޯންސަން އެންޑް ޖޯންސަންގެ ލޯގޯ\nއެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަންގެ ޚާއްސަ ޓީމަކުން ޖޯންސަން އެންޑް ޖޯންސަން އިން ކޮވިޑަށް އުފައްދާފައިވާ ވެކްސިން އެމަރޖެންސީކޮށް ބޭނުންކުރުމުގެ ހުއްދަ ދިނުމުގެ މަޝްވަރާތައް ފަށައިފިއެވެ.\nހުކުރު ދުވަހު މިޓީމުން ބައްދަލުކޮށް އެކަމުގެ މަޝްވަރާތައް ފަށާފައިވާއިރު ކުރިޔަށް އޮތް ހަފްތާތެރޭގައި ޖޯންސަން އެންޑް ޖޯންސަންގެ ވެކްސިން ޖެހުމުގެ ހުއްދަދޭނެކަމަށް ވަނީ ބެލެވިފައެވެ. އެހެން ވެކްސިންތަކާއި ޚިލާފަށް ޖޯންސަން އެންޑް ޖޯންސަން އިން ކޮވިޑަށް އުފެއްދި ވެކްސިންގައި ޖަހާނީ އެންމެ ޑޯޒެކެވެ. އަދި މިއީ ކޮވިޑަށް އުފެއްދި ވެކްސިންތަކުގެ ތެރެއިން އެއް ޑޯޒްއެކަނި ޖަހާގޮތަށް މިހާތަނަށް އައިއިރު އުފެއްދި ހަމައެކަނި ވެކްސިންކަންވެސް ފާހަގަކޮށްލެވެއެވެ.\nމިޓީމުން ވެކްސިން ޖެހުމުގެ ހުއްދަދޭން ފެންނަކަން އެފްޑީއޭއަށް އެންގިހާ އަވަހަކަށް އެހުއްދަދޭނެކަމަށް ވަނީ ބެލެވިފައެވެ. މިޓީމުން ވެކްސިން ޖަހައިގެން އުމުރުން 18 އަހަރުން މަތީގެ މީހުންނަށް ވައިރަހުން ރައްކާތެރިވާ މިންވަރަށް ބަލާނެއެވެ.\nމިހާތަނަށް ކުރިޔަށް ގެންގޮސްފައިވާ ދިރާސާތަކަށް ބަލާއިރު 44،000 މީހުން ގަޔަށް ވެކްސިން ޖަހައިގެން ކުރިޔަށް ގެންދިޔަ ޓްރެއަލްގެ ނަތީޖާއިން ދައްކާފައިވަނީ ވައިރަސް ޖެހިގެން ހާލަތު އެންމެ ގޯސް މިންވަރަށް ދިޔުމާއި މެދު މިނަށް ދިޔުމުގައި ޖޯންސަން އެންޑް ޖޯންސަންގެ ވެކްސިނުން 66 އިންސައްތަ ރައްކާތެރިކަން ލިބެއެވެ.\nއެއް ޑޯޒް ދޭ މިވެކްސިން ކާމިޔާބުވާ މިންވަރު އެކި ހިސާބުތަކުގައި ތަފާތެވެ. އެމެރިކާގައި ވެކްސިން ޖެހުމަށްފަހު 14 ދުވަސް ފަހުން ބެލިއިރު ވެކްސިނުން ރައްކާތެރިކަން ލިބޭ މިންވަރު ހުރީ 74 އިންސައްތައިގައެވެ. އަދި އޭގެ ދެ ހަފްތާފަހުން ބެލިއިރު ރައްކާތެރިކަން ލިބޭ މިންވަރު ހުރީ 72 އިންސައްތައިގައެވެ. މިވެކްސިނުން ވައިރަހުން ކުރާ އަސަރު މެދުމިނާ ހިސާބަށް ދިޔުމާއި ހާލަތު ގޯސްވުން ހުއްޓުވައިދެނީ 64 އިންސައްތައަށެވެ. މިއީ ދެކުނު އެފްރިކާ ގައި ވެކްސިން ޖެހުމަށްފަހު 28 ދުވަސް ފަހުން ބެލިއިރު ހާމަވި ނަތީޖާއެކެވެ.\nޖޯންސަން އެންޑް ޖޯންސަންގެ ވެކްސިން ޖެހިތާ 28 ދުވަސް ފަހުން ބެލިއިރު ވައިރަސް ޖެހިގެން އެއްވެސް މީހަކު ހޮސްޕިޓަލްގައި އެޑްމިޓްކުރަން ނުޖެހުނުއިރު ވެކްސިން ޖެހި އެއްވެސް މީހަކު މަރުވެފައެއްވެސް ނުވެއެވެ.\nއެހެންކަމުން މިޑާޓާތަކަށް ބަލާއިރު ޖޯންސަން އެންޑް ޖޯންސަންގެ ވެކްސިނަށް އެމަރޖެންސީކޮށް ބޭނުންކުރުމުގެ ހުއްދަ އެމެރިކާގެ އެފްޑީއޭއިން ދޭނެކަމަށް ބެލެވެއެވެ.\nޖޯންސަން އެންޑް ޖޯންސަން ވެކްސިން ރެފްރިޖެރޭޓަރުގައި އާދައިގެ ފިނިހޫނު މިނުގައި ބެހެއްޓޭނެއެވެ. އަދި އެމްއާރުއެންއޭ ބޭނުންކޮށްގެން އުފައްދާފައިވާ މޮޑާނާ އާއި ފައިޒަރ ވެކްސިން ރައްކާކޮށް އެކިތަންތަނަށް އުފުލުގައި ބަހައްޓަންޖެހޭ ފިނިމިނުގައި ޖޯންސަން އެންޑް ޖޯންސަން ވެކްސިން ބަހައްޓާކަށް ނުޖެހެެއެވެ. އެހެންކަމުން މިވެކްސިން އެއްތަނުން އަނެއްތަނަށް އުފުލުމަށްވެސް ފަސޭހަވާނެއެވެ.\nއަންނަ ހަފްތާތެެރޭގައި ޖޯންސަން އެންޑް ޖޯންސަންގެ ތިނަކާއި ހަތަރު މިލިއަނާ ދެމެދުގެ ވެކްސިން ޑޯޒް ފޯރުކޮށްދޭން ފަށާނެކަމަށް ވަނީ ބެލެވިފައެވެ.\nކޮވިޑް-19 ކޮވިޑް-19 ވެކްސިން އެމެރިކާ ޖޯންސަން އެންޑް ޖޯންސަން


އެމްޑީޕީގެ ޗެއަރޕާސަންކަމުގެ އިންތިހާބުގެ ކެމްޕޭނަށް މި ސަރުކާރުގެ އިކޮނޮމިކް މިނިސްޓަރު ފައްޔާޒު އިސްމާޢިލް ފައިނަށް މިއަދު ވަޑައިގެންފިއެވެ. މިއަދުގެ ދަތުރުގައި، އެމްޑީޕީގެ އަންހެނުންގެ ރޫހުގެ ރައީސާ ކަމުގެ މަގާމަށް ވާދަ ކުރައްވާ ރޮޒޭނާ އާދަމްވެސް ވަނީ ފައިނަށް ވަޑައިގެންފައެވެ.ނަމަވެސް ނިސްބަތުން ފައްޔާޒުގެ ޓީމަށް މަރުހަބާ ކިޔަން ގޮސްފައިވަނީ މަދުބައެކެވެ. އެމްޑީޕީގެ އެތެރޭގެ އިންތިހާބުގައި ޗެއަރޕާސަންކަމަށް ދެން ވާދަކުރައްވާ އިމްތިޔާޒު ފަހުމީ ވެސް ދާދިފަހުންވަނީ ފައިނަށް ވަޑައިގެންފައެވެ. މި އިންތިހާބުގައި ފައްޔާޒުގެ ޓީމު ނުކުމެ...\nކުރިޔަށް އޮތް އެމްޑީޕީގެ ޗެއާޕާސަނަކު ކަނޑައެޅުމުގެ އިންތިހާބުގެ ކެމްޕޭނަށް މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ އާއި އޭނާގެ ކެމްޕޭން ޓީމު ރާ އަތޮޅަށް ވަޑައިގެންފިއެވެ. އަންނަ މޭ މަހުގެ 14 ވަނަ ދުވަހު ބޭއްވުމަށް ހަމަޖެހިފައިވާ އެމްޑީޕީގެ ޗެއާޕާސަނަކު ކަނޑައެޅުމުގެ އިންތިހާބުގައި 90،000އަށް ވުރެ ގިނަ މީހުންނަށް ވޯޓު ލެވޭނެއެވެ. އިންތިހާބުގައި އިންތިގެ އިތުރުން ވާދަކުރައްވަނީ އިގްތިސާދީ ވަޒީރު ފައްޔާޒު އިސްމާއިލެވެ. މިގޮތުން ކެމްޕޭނަށް ދެ ބޭފުޅުން...\nރާއްޖޭގެ އެކި ކަންކޮޅުތަކުގައި ތިބި އިންޑިއާގެ ސިފައިން ބޭރު ކުރުމަށް ގޮވާލާ އިދިކޮޅު ކޯލިޝަނުން ކުރިޔަށް ގެންދާ "އިންޑިއާ އައުޓް" ކެމްޕޭންގެ ހަރަކާތަކަށް އިދިކޮޅު ލީޑަރ ރައީސް އަބްދުﷲ ޔާމީން އަބްދުލްގައްޔޫމް ރ. މީދޫއަށް ވަޑައިގެންފިއެވެ. އެމަނިކުފާނު މީދޫއަށް ވަޑައިގެންނެވިއިރު ވަރަށް ގިނަ އަދަދެއްގެ ރައްޔިތުން ވަނީ މަރުހަބާ ދެންނެވުމަށް ޖަމާވެފައެވެ.އެ ހުރިހާ ރައްޔިތުންވެސް ތިބީ "އިންޑިއާ އައުޓް" ކެމްޕެއިންގައި ބޭނުން ކުރާ ރަތް ކުލައިގެ ޓީޝާޓް ލައިގެންނެވެ. ރައީސް...


Saarc Regional Badminton Mubaaraai Addu City Gai Fashaifi - Vaguthu\nސާކް ރީޖަނަލް ބެޑްމިންޓަން މުބާރާތް އައްޑޫ ގައި ފަށައިފި\n21 އަހަރުން ދަށުގެ ސައުތް އޭޝިއަން ރީޖަނަލް ބެޑްމިންޓަން މުބާރާތް އައްޑޫ ސިޓީގައި ފެށިގެން ކުރިއަށް އެބަދެ އެވެ.\nސާކުގެ ހަތް ޤައުމުގެ މެދުގައި ބާއްވާ 21 އަހަރުން ދަށުގެ މި މުބާރާތް ކުރިއަށްދަނީ އައްޑޫ ސިޓީގައި މުޅިން އަލަށް ބިނާކުރި އިންޑޯ ހޯލުގަ އެވެ. ޖުމްލަ ހަތަރު ކޯޓު ހިމެނޭގޮތަށް ދާދި ފަހުން ބިނާކުރި އިންޑޯ ހޯލަކީ އޭޝިއަން ބެޑްމިންޓަން އެޕްރޫވަލް ޓްރެއިނިން ހޯލެކެވެ. އަލަށް ގާއިމްކުރި މި ހޯލުގެ ފްލޯރިންއާއި، ހޯލުގައި ބޭނުންކުރާ ހުރިހާ ވަސީލަތްތަކަކީވެސް ބެޑްމިންޓަން އޭޝިއާއިން ކަނޑައަޅާފައިވާ މިންގަނޑަށް ފެތޭ ތަކެއްޗެވެ. މި ހޯލުގެ މަސައްކަތް ނިންމާލާފައި މިވަނީ އަމަލީ މަސައްކަތް ފެށިތާ 32 ދުވަހުގެ ތެރޭގައެވެ.\nސާކް ސަރަހައްދުގެ ހަތް ގައުމުން ޖުމްލަ 56 އެތްލީޓުން މި މުބާރާތުގައި ވާދަކުރާއިރު މިއީ މި މުބާރާތް ރާއްޖޭގައި ބާއްވާ ފުރަތަމަ ފަހަރެވެ. މީގެ ކުރިންވެސް މިމުބާރާތް ބާއްވަން ފުރުސަތު ލިބިފައިވީ ނަމަވެސް މީގެ ކުރިން މުބާރާތް ބޭއްވިފައި ނުވަނީ މިފަދަ އިންޓަނޭޝަަނަލް ބޮޑު މުބާރާތެއް ބާއްވަން އެކަޝީގެންވާ ވަރުގެ ވަސީލަތްތައް ޤާއިމްކުރެވުފައި ނެތިމުން ކަމަށް މޯލްޑިވްސް ބެޑްމިންޓަން އެސޯސިއޭޝަނުން މައުލޫމާތުދެއެވެ.\nއިއްޔެ އައްޑޫގައި ފެށުނު މި މުބާރާތުގެ ސަބަބުން މާލެއިން ކުޅިވަރުތައް ބޭރު ކުރުމަށް ކުރަމުންދާ މަސައްކަތައް ރަނގަޅު އަސަރެއް ކުރާނެ ކަމަށާއި ކުރިއަށް އޮތްތާގައި އެހެން ރަށްރަށުގައި ވެސް މިފަދަ މުބާރާތްތައް ބޭއްވުމަށް މަސައްކަތް ކުރަމުންދާ ކަމަށް ޔޫތު މިނިސްޓަރު އަހުމަދު މަހްލޫފް ރޭ ކުރެއްވި ޓްވީޓެއްގައި ވަނީ ވިދާޅުވެފަ އެވެ.\nމިއަދު ފެށިގެންދިޔަ މުބާރާތަކ މިދިޔަ ދެ ހަފުތާ ތެރޭގައި ރާއްޖޭގައި ފެށި ބައިނަލްއަގުވާމީ ތިންވަނަ ބެޑްމިންޓަން މުބާރާތެވެ. ހަ އަހަރަށްފަހު ރާއްޖޭގައި ފެށި ފުރަތަމަ ބައިނަލްއަގުވާމީ ބެޑްމިންޓަން މުބާރާތަކީ މިދިޔަ މަހުގެ 17 އިން 23 އަށް ކުރިއަށްދިޔަ ލިނިންގް މޯލްޑިވްސް އިންޓަނޭޝަނަލް ފިއުޗަރ ސީރީސް އެވެ. 15 ގައުމަކުން 108 ކުޅުންތެރިން މި މުބާރާތުގައި ވާދަކުރި އިރު މިދިޔަ މަހު 24 އިން 29 އަށް ލިނިން މޯލްޑިވްސް އިންޓަނޭޝަނަލް ޗެލެންޖްގެ ނަމުގައި އިތުރު މުބާރާތެއް ވަނީ ބާއްވާފަ އެވެ. އެ މުބާރާތުގައި 45 ގައުމަކުން 268 ކުޅުންތެރިން ވަނީ ވާދަކޮށްފަ އެވެ.


Ehgamu Ulhadhuge Fee in Miaharu Dhaulathah 102 Million Rufiya Libunu އެއްގަމު އުޅަދުގެ ފީއިން މިއަހަރު ދައުލަތަށް 102 މިލިޔަން ރުފިޔާ ލިބުނު – Huvadhoo News Ehgamu Ulhadhuge Fee in Miaharu Dhaulathah 102 Million Rufiya Libunu Huvadhoo News\nއެއްގަމު އުޅަދުގެ ފީއިން މިއަހަރު ދައުލަތަށް 102 މިލިޔަން ރުފިޔާ ލިބުނު\nއެއްގަމު އުޅަދުގެ ފީއިން އެކަނި ދައުލަތަށް 102 މިލިޔަން ރުފިޔާ މިއަހަރުގެ މިހާތަނަށް ލިބިއްޖެކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ހާމަކޮށްފިއެވެ.\nމީރާއިން މިއަދު އާންމުކުރި ތަފާސް ހިސާބުތަކަށް ބަލާލާއިރު މިދިޔަ އަހަރު އެއްގަމު ދުއްވާ އުޅަނދުފަހަރުން ދައުލަތަށް 89 މިލިޔަން ރުފިޔާގެ އާމްދަނީއެއް ލިބިފައިވާއިރު މިއަރު މިވަނީ 102 މިލިޔަން ރުފިޔާގެ އާމްދަނީއެއް ލިބިފައެވެ. އަދި ކަނޑުގައި ދުއްވާ އުޅަނދުތަކުގެ ފީއިން 23 މިލިޔަން ރުފިޔާ ވަނީ ލިބިފައެވެ. މިދިޔައަހަރުގެ ތަފާސް ހިސާބުތަކަށް ބަލާލާއިރު ކަނޑު އުޅަނދުފަހަރުތަކުން 21 މިލިޔަން ރުފިޔާގެ އާމްދަނީއެއް ދައުލަތުގެ ބަޖެޓަށް ލިބިގެންދިޔައެވެ.\nފާއިތުވީ އަހަރާ އަޅާބަލާއިރު މިއަހަރު އުޅަނދުފަހަރުތަކުން ލިބުނު އާމްދަނީ މިވަނީ އިތުރުވެފައެވެ.\nކޮވިޑް-19ގެ ނުރައްކާތެރި ހާލަތުގައި އެއޮތޯރިޓީއަށް ދައްކަން ޖެހޭ ފީތައް އޮންލައިންކޮށް ދެއްކުމުގެ ޚިދުމަތް މީރާއިން ވަނީ ފޯރުކޮށްދީފައެވެ. އަދި ޚިދުމަތްތައް އޮންލައިންކޮށް ހޯދުމަށް މީރާއިން ވަނީ އިލްތިމާސްކޮށްފައެވެ.


Postmortem hedhumah fahu Udhahyige hashigandu Raajje genesfi\nއުދައްޔު: ފޮޓޯ އާއިލާ\nޕޯސްޓްމޯޓަމް ހެދުމަށްފަހު އުދައްޔުގެ ހަށިގަނޑު ރާއްޖެ ގެެނެސްފި\n18 ފެބްރުއަރީ 2021 - 20:56:57\nގއ. މާމެންދޫގައި މިމަހުގެ އަށް ވަނަ ދުވަހުގެރޭ ހިނގާދިޔަ މާރާމާރީއެއްގައި ނިޔާވި އުމުރުން 17 އަހަރުގެ އަހުމަދު އުދައްޔުގެ ހަށިގަނޑު ޕޯސްޓްމޯޓަމް ހެދުމަށްފަހު އަނބުރާ ރާއްޖެ ގެނެސްފި ކަމަށް ފުލުހުން ބުނެފިއެވެ.\nމާމެންދޫގައި ނިޔާވި އުދައްޔުގެ ހަށިގަނޑު ޕޯސްޓްމޯޓަމް ހެދުމަށް ފަހު މާލެ ގެނެސްފައިވާ ކަމަށްބުނެ ފުލުހުން މައުލޫމާތު ހިއްސާ ކުރީ ފުލުހުން މީޑިއާ އާއި މައުލޫމާތު ހިއްސާ ކުރުމަށް ހާއްސަ ކޮށްފައިވާ ގްރޫޕުގައެވެ.\nއުދައްޔުގެ ހަށިގަނޑު ޕޯސްޓްމޯޓަމް ހެދުމަށް އިންޑިއާއަށް ފޮނުވާލާފައިވާ ކަމަށާއި، ޕޯސްޓްމޯޓަމް ހަދަން ހަމަޖެހިފައިވަނީ އިންޑިއާގެ ޓްރިވެންޑްރަމްގައި ހުންނަ މެޑިކަލް ކޮލެޖް ހޮސްޕިޓަލުން ކަމަށް ފުލުން ބުނެފައިވަނީ މިދިޔަ ހޯމަ ދުވަހު އެވެ.\nގއ. މާމެންދޫގައި މި މަހުގެ އަށް ވަނަ ދުވަހުގެ ރޭ 11:00 ހާއިރު ހިނގާދިޔަ މާރާމާރީގައި ނިޔާވި އުދައްޔުގެ މަރުގެ މައްސަލާގައި ފުލުހުން މިހާތަނަށް ވަނީ ފަސް މީހަކު ހައްޔަރުކޮށްފައެވެ.\nއެގޮތުން އެންމެ ފުރަތަމަ އެ މައްސަލާގައި ކޯޓު އަމުރެއްގެ ދަށުން ހައްޔަރުކުރީ ތިން މީހެކެވެ. އެއީ 27 އަހަރުގެ މީހަކާއި، 23 އަހަރުގެ މީހަކާއި 18 އަހަރުގެ މީހެއް ކަމަށް ފުލުހުން މައުލޫމާތު ދީފައިވެ އެވެ.\nއޭގެ ފަހުން ފުލުހުން ވަނީ އެމައްސަލާގައި އިތުރު ދެ މީހަކު ހައްޔަރުކޮށްފައިވާކަން ހާމަކޮށްފައެވެ. އެއީ އުމުރުން 25 އަހަރުގެ މީހަކާއި އުމުރުން 18 އަހަރުގެ މީހެކެވެ.\nމަސްތުވާތަކެއްޗާއެކު ވެލިދޫން މީހަކު ހައްޔަރުކޮށްފި\nހޮވައިގެން ގެނެސްފައިވާ ފައިސާތަކެއްގެ ވެރި ފަރާތްް ހޯދަނީ\nމަގުމަތިން ފެނުނު އެއްލަކަ ރުފިޔާ ވެރިފަރާތާ ހަވާލުކޮށްފި


Dhiriulhun Huttuvaafai Nubeyvveyne, Salaamaiy Therikamaai Eku Dhiriulhun Alun Fashan Jehey: Ali Waheed\nދިރިއުޅުން ހުއްޓުވާފައި ނުބޭއްވޭނެ، ސަލާމަތްތެރިކަމާއި އެކު ދިރިއުޅުން އަލުން ފަށަންޖެހޭ: އަލީ ވަހީދު\nޓޫރިޒަމް މިނިސްޓަރު އަލީ ވަހީދުކޮމަންވެލްތް އެންޓަޕްރައިޒް އެންޑް އިންވެސްޓްމަންޓް ކައުންސިލު ބައްދަލުވުމުގައި: ފޮޓޯ / ޓޫރިޒަމް މިނިސްޓްރީ\nކޮވިޑް19 ގެ ސަބަބުން ދިރިއުޅުން ހުއްޓުވާފައި ބޭއްވެން ނެތް ކަމަށާއި ސަލާމަތްތެރިކަމާއި ރައްކާތެރިކަމާއި އެކުގައި ދިރިއުޅުން އަލުން ފަށަން ޖެހޭ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nކޮމަންވެލްތު އެންޓަޕްރައިސް އެންޑް އިންވެސްޓްމަންޓް ކައުންސިލުން ރޭ ބޭއްވި ޓޫރިޒަމް ވެބިނާގައި ވާހަކަ ދައްކަވަމުން މިނިސްޓަރު އަލީ ވަހީދު ވިދާޅުވީ މުޅި ދުނިޔެ ހަނގުރާމަ ކުރަމުން ދަނީ ބަލި ނުކުރެވޭ ވަރުގެ ދުޝްމަނަކާ ކަމަށެވެ. އެހެންކަމުން މިހާރު އޮތް ގޮތަކީ ބައްޔާއި އެކީގައި އުޅެން ދަސް ކުރުން ކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ކޮވިޑް19 އާ ގުޅިގެން ރާއްޖެ އަށް ކުރިމަތިވެފައިވާ އިގްތިސާދީ އަޑިގަނޑުގެ ހާލަތަށް ބަލާ އިރު އިގްތިސާދީ ހާލަތުން އަރައިގަތުމުގައި ރާއްޖެ އިން ފެންނާނީ "ޔޫ ކާވް ރީބައުންޑް" އެއް ކަމަށެވެ. އަދި އެ ކާވްގައި ލަފާކުރެވޭ "އަޕްވާޑް ޓްރެންޑް" އަންނާނެ ކަމަށް ލަފާ ކުރެވެނީ އަންނަ އޮކްޓޫބަރު މަހުގައި ކަމަށް އޭނާ ވިދާޅުވިއެވެ. އަދި އެ މަހުން ފެށިގެން ރާއްޖޭގެ އިގްތިސޯދު ރަނގަޅުވާން ފެށޭވަރު ވާނެ ކަމަށްވެސް އޭނާ ވިދާޅުވިއެވެ.\nޓޫރިޒަމް މިނިސްޓަރު ވިދާޅުވީ ރާއްޖޭގެ ވެސް އަދި ދުނިޔޭގެ އެހެން ގައުމުތަކުގެ ބޯޑަރުތަކެއް ވެސް އަބަދަކު ބަންދު ކޮށްފައި ނުބޭއްވޭނެ ކަމަށެވެ. އެހެންކަމުން ރާއްޖޭގެ ބޯޑަރު ނިއު ނޯމަލްގައި ހުޅުވާލާނީ އަންނަ ޖުލައި މަހުގައި ކަމަށް އަލީ ވަހީދު ވިދާޅުވިއެވެ. ޓޫރިޒަމް މިނިސްޓްރީން ވަނީ ނިއު ނޯމަލްގައި ފަތުރުވެރިކަން ކުރިޔަށް ގެންދާން ގޮތްތަކާއި ގުޅޭ ހާއްސަ ގައިޑްލައިނެއް އެކުލަވާލައިފައިވާ ކަމަށެވެ.\nނިއު ނޯމަލްގައި ފަތުރުވެރިކަން ކުރިޔަށް ގެންދާނެ ގޮތުގެ ގައިޑްލައިންގައި ޖެޓުތަކުގައި ރާއްޖެ އަންނަނ ފަތުރުވެރިންނަށް އަންނަ މަހު ރާއްޖޭގެ ރިސޯޓުތައް ހުޅުވާލާނެ ކަމަށެވެ.\nގައިޑްލައިންގައި ބުނެފައިވަނީ ރާއްޖެ އަންނަ ޖެޓުތަކާއި ޗާޓަރު ފްލައިޓުތަކާއި ސުޕާ ޔޮޓުޓަކަށް އަންނަ މަހުގެ އެއްވަނަ ދުވަހުން ފެށިގެން ރިސޯޓުތައް ހުޅުވާލަން ނިންމާފައިވާ ކަމަށެވެ. އަދި ޗާޓަރު ފްލައިޓުތަކާއި ކޮމާޝަލް ފްލައިޓުތަކަށް އަންނަ ޖުލައި މަހުގެ އެއްވަނަ ދުވަހުން ފެށިގެން ރިސޯޓުތައް ހުޅުވާލުމަށް އެ ގައިޑްލައިންގައި ވަނީ ހިމަނާފައެވެ.\nޕްރައިވެޓު ޖެޓުތަކުގައި އަންނަ ނަމަ އެ ޖެޓުތަކުން 50،000 ޑޮލަރުގެ ފީއެއް ނަގައެވެ. އަދި ސުޕާ ޔޮޓުތަކުން 10،000 ޑޮލަރުގެ ފީއެއް ނަގައެވެ. ރާއްޖެ އައުމަށް ބުކިން ހަދަން ޖެހޭނީ “ސޭފް ޓޫރިޒަމް”ގެ ލައިސަންސް އޮންނަ ފަރާތްތަކުންނެވެ.\n“ސޭފް ޓޫރިޒަމް” ލައިސަންސްގެ ފީ އަކީ 50،000 ޑޮލަރެވެ. މި ފީއަކީ ނިއު ނޯމަލްގައި ރިސޯޓުތައް އޮޕަރޭޓު ކުރަން ބޭނުންވާ ފަރާތްތަކުން ދައުލަތަށް ދައްކަންޖެހޭ ފީއެކެވެ. މިފަދައިން ހުއްދަ އަށް އެދޭ ރިސޯޓުތަކުގައި 10 ޕަސެންޓުގެ ކޮޓަރިތަކަކީ ފަތުރުވެރިން އައިސޮލޭޝަން އަށް ގެންދަން ޖެހިއްޖެ ހާލަތެއްގައި ބަހައްޓަންޖެހޭ ކޮޓަރިތަކެކެވެ. އަދި ހަމަ އެފަދައިން މުވައްޒަފުންނަށް ވެސް 10 ޕަސެންޓުގެ ކޮޓަރިތައް ހާއްސަ ކޮށްފައި ބަހައްޓަން ޖެހެއެވެ.


Sheikh Idhrees ge silsilaa dharus program eh maadhama Hitadhoo gai fashany – adduLIVE\nޝެއިޚް އިދުރީސްގެ ސިލްސިލާ ދަރުސް ޕްރޮގްރާމެއް އައްޑޫގައި\nFeb 02, 2019, 10:57 އަހުމަދު ނަސޫހް\nރާއްޖޭގެ މަޝްހޫރު ދީނީ ޢިލްމުވެރިޔާ، ޝެއިޚް އިދުރީސް ހުސެއިންގެ ސިލްސިލާ ދަރުސް ޕްރޮގްރާމެއް މިމަހު ފެށުމަށް ހަމަޖެހިއްޖެއެވެ.\nހިތަދޫގެ މިސްކިތްތަކުގައި މިމަހުގެ ތިނެއް ވާ އާދީއްތަ ދުވަހުން ފެށިގެން ހުކުރު ދުވަހާއި ހަމައަށް ކޮންމެ ރެއެއްގެ ޢިޝާ ނަމާދަށް ފަހު ޝެއިޚް އިދްރީސްގެ ދަރުސް ބޭއްވުމަށް ޖަމިއްޔަތުއް ޢުލަމާ އިން ވަނީ ހަމަޖައްސާފައެވެ.\nއެގޮތުން މާދަމާ ރޭ ފެށޭ ދަރުން ހިތަދޫ މަސްޖިދުއް ތަޤްވާ (ހުސެއިން މޫސާ މިސްކިތް) ގައި ބޭއްވުމަށް ވަނީ ހަމަޖެހިފައެވެ. ހޯމަ ދުވަހުގެ ރޭ ދަރުސް މަސްޖިދުއް ބާބުލްޚައިރު (އައިމަލި މިސްކިތް) ގައި ބޭއްވުމަށް ފަހު އަންގާރަ ދުވަހުގެ ރޭ ދަރުން ބޭއްވުމަށް ހަމަޖެހިފައިވަނީ ހިތަދޫ ހުކުރު މިސްކިތުގައެވެ.\nއަދި ބުދައިގެ ދަރުސް މަސްޖިދުއް ޛިކުރާ(ވިޔަފާރިވެރިންގެ މިސްކިތް)، ބުރާސްފަތި ދުވަހު މަސްޖިދުއް ޝޫރާ(ވަލި މިސްކިތް) ގައި ބޭއްވުމަށް ފަހު ހުކުރު ދުވަހުގެ ރޭ މަސްޖިދުއް އިކްރާމް (ފަޒާ މިސްކިތް) ގައި ފަހު ދަރުސް ބޭއްވުމަށް ހަމަޖެހިފައިވެއެވެ.\nމި ދަރުސް ޕްރޮގްރާމްތަކުގައި ވީހާވެސް ގިނަ ބަޔަކު ބައިވެރިވެވަޑައިގަތުމަށް ޖަމިއްޔަތުއް ޢުލަމާ އިން ވަނީ އައްޑޫ ރައްޔިތުންނަށް އިލްތިމާސްކޮށްފައެވެ.


Ras Online - އިންޑިއާ އަކީ ބަރޯސާވެވޭ ވަރުގެ އެކުވެރިއެއް - ރައީސް ނަޝީދު\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nއިންޑިއާ އަކީ ބަރޯސާވެވޭ ވަރުގެ އެކުވެރިއެއް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nއިންޑިއާ އިން ރާއްޖެއަށް ހަދިޔާކުރާ ކޮވިޝީލްޑު ވެކްސިންގެ ފުރަތަމަ ޝިޕްމަންޓު މިއަދު މެންދުރު2ޖަހާއިރު އެއާ އިންޑިއާގެ ފްލައިޓެއްގައި ރާއްޖެ ގެންނާނެ ކަމަށް އެޤައުމުގެ ނޫސްތަކުން ވަނީ ރިޕޯޓްކޮށްފައެވެ. އަދި އިންޑިއާގެ އެހީގައި ހެދި ސިންތެޓިކް ޓްރެކް ހުޅުވަން ބޭއްވި ރަސްމިއްޔާތުގައި އިންޑިއާ ސަފީރު ސަންޖޭ ސުދީރް ވެސް ވިދާޅުވެފައި ވަނީ ބޭސް އުފައްދާ އެންމެ ބޮޑު ގައުމުގެ ހައިސިއްޔަތުން އަވަށްޓެރިންނަށް އިންޑިއާ އިން ވެކްސިން ފޯރުކޮށްދޭނެ ކަމަށާއި، އޭގެ ތެރެއިން ވެސް ރާއްޖެއަށް ހާއްސަ އިސްކަމެއް ދޭނެ ކަމަށެވެ.\nއެކަމާ ގުޅިގެން ރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ، އެއްލައްކަ ޑޯޒުގެ ވެކްސިން ހިފައިގެން އިންޑިއާގެ ފްލައިޓު މިއަދު ރާއްޖެ އަންނާނެ ކަމަށެވެ. އަދި ކޯވިޑް ވެކްސިން އިންޑިއާއިން ރާއްޖެއަށް ދެނީ ހިލޭ އެހީގެ ދަށުން ކަމަށް ރައީސް ނަޝީދު ވިދާޅުވިއެވެ. އިންޑިއާގެ ދަ އިންޑިއަން އެކްސްޕުރެސްގައި ރިޕޯޓްކޮށްފައިވާ ގޮތުން އިންޑިއާއިން ރާއްޖެއަށް ފޯރުކޮށްދޭނީ އޮކްސްފޯޑް އެސްޓްރަޒެނެކާއިން އުފައްދާ "ކޮވިޝީލްޑު" ވެކްސިނެވެ. އެއީ ދުނިޔޭގެ ސިއްޙަތު ޖަމިއްޔާއިންވެސް މިހާރު ރައްކާތެރި ވެކްސިނެއްކަމަށް ކަނޑައަޅާފައިވާ ވެކްސިނެކެވެ.\nރައީސް ނަޝީދު ވިދާޅުވީ ކޯވިޑް ވެކްސިން ދޭން ފެށުން ވެގެން ދާނީ މިހާރު ކުރިމަތިވެފައިވާ ޢާލަމީ ވަބާއިން އަރައިގަތުމުގެ ފެށުމަށް ކަމަށެވެ. އަދި ރާއްޖެއަށް ކުރިމަތިވާ ބޮޑު ކޮންމެ ކަމެއްގައި އެންމެ ފުރަތަމަ އެހީވާ ޤައުމަކީ އިންޑިއާ ކަމަށް އެމަނިކުފާނު ވިދާޅުވިއެވެ.\nރައީސް ނަޝީދު ވިދާޅުވީ އިންޑިއާ އަކީ "ސުނާމީ އާއި، 1988 ވަނަ އަހަރުގެ ބަޣާވާތާއި، މާލެއަށް ކުރިމަތިވި ފެނުގެ ކާރިސާގެ އިތުރުން ކޯވިޑް-19 ގެ ހާލަތުގައިވެސް އެންމެ ފުރަތަމަ އެހީތެރިވެ، ބަރޯސާ ވެވޭ ވަރުގެ ރަޙުމަތްތެރިއެއް." ކަމަށެވެ.\nރައީސް ނަޝީދު މިއަދު ކުރެއްވި އިތުރު ޓްވީޓެއްގައި ވަނީ އިންޑިއާ އިން ރާއްޖެއަށް ފޯރުކޮށްދޭ އެހީތެރިކަމަށްޓަކައި އިންޑިއާ ސަރުކާއި، ބޮޑުވަޒީރު މޯދީ އަށް ޝުކުރު އަދާކުރަށްވާފައެވެ. އަދި އިންޑިއާ އިން މިި ސަރަޙައްދުގެ ޤައުމުތަކުގެ ސަލާމަތަށް ދޭ އިސްކަމާއި، ފޯރުކޮށްދޭ އެހީތެރިކަން ރައީސް ނަޝީދު ވަނީ ފާހަގަ ކުރަށްވާފައެވެ.


ޑެނިއަލް ސްޓީލްގެ ބައޮގްރަފީ\nމަޝްހޫރު ވާހަކަ ލިޔުންތެރިޔާ ޑެނިއެލް ފެރެނޭނޑް ޑޮމިނިކް މުރިއެލް އެމިލީ ޝުލެއިން ސްޓީލް ނުވަތަ މަޝްހޫރުނަމުންނަމަ ޑެނިއެލް ސްޓީލްއަކީ ޖާމަންއަށް ބައްޕައަކާ ޕޯޗުގަލްއަށް މަންމައަކަށް ލިބުނު ދަރިއެކެވެ. އޭނާ ދުނިޔޭގެ އަލިކަން ދެކެވަޑައިގަތީ 1947ވަނަ އަހަރުގެ އޮގަސްޓްމަހުގެ ސާދަވަނަދުވަހު އެމެރިކާގެ ނިއުޔޯކް ސިޓީއަށެވެ. ބައްޕަގެ ނަމަކީ ޖޯން ޝުލެއިން ސްޓީލް، އަދި މަންމަގެ ނަމަކީ ނޯރމަން ޑަ ކަމަރާ ސްޓޯން ރެއިސް އެވެ. ބައްޕަގެ އާއިލާއަކީ ގަދަރުވެރި އާއިލާއެއްކަމުން ސްޓީލްއަށްވަނީ ހަޔާތުގެ އެންމެ ޅަދުވަހުންފެށިގެން ޝާހީ ދިރިއުޅުމެއް ފެނިފައެވެ. ސްޓީލްގެ އުމުރުން ހަތް އަހަރުގައި އާއިލާރޫޅުމުގެ ސަބަބުން ސްޓީލް އޭނާގެ ދުވަސްތައް ހޭދަކުރެއްވީ ބައްޕައާއިއެކު އެމެރިކާގެ ނިއުޔޯކް ސިޓީގައެވެ. ތައުލީމް ހާސިލްކުރެއްވީ ލިޓްރޭޗަރ ޑިޒައިން އަދި ފެޝަން ޑިޒައިންގެ ދާއިރާއިންނެވެ. އެމެރިކާގެ އެކި ޔުނިވަރސިޓީތަކުން ތައުލީމް ހާސިލްކުރުމަށްފަހު ސްޓީލް އޭނާގެ ދިރިއުޅުން ފްރާންސްއަށް ބަދަލުކުރެއްވިއެވެ.\nޑެނިއަލް ސްޓީލްއަކީ އެންމެ ކުޑަދުވަހުންފެށިގެން ލިޔުންތެރިކަމަށް ލޯބިކުރެއްވި ބޭފުޅެކެވެ. ސްކޫލުގައި އުޅުއްވިއިރުވެސް އެކި މަޖައްލާތަކަށް ލިޔުއްވާ އުޅުއްވިބޭފުޅެކެވެ. ވަކީން ޚާއްޞަކޮށް ސްޓީލްއަކީ ވަރަށް ކުޑައިރުންސުރެ ވާހަކަ ލިޔުމަށް ޝައުގުވެރިކަން ހުންނަ ބޭފުޅެކެވެ. އެގޮތުން އުމުރުން އެންމެ 14 އަހަރުގައި ވާހަކަ ލިޔަން ފެއްޓެވިއެވެ. އެހެން ނަމަވެސް އޭރު ލިޔެއުޅުއްވީ ފޫހިފިލުވާލުމަށް ކުރައްވާ ކަމެއްގެ ގޮތުގައެވެ. ސްޓީލްގެ ފުރަތަމަ ކައިވެނި 1965ގައި ކުރެވުނުއިރު އުމުރުފުޅަކީ އެންމެ 18އެވެ. އޭރު ސްޓީލް މަސައްކަތް ކުރަމުންއައީ ސެންފްރެސްސިސްކޯގެ އެޑްވަޓައިސިން އޭޖެންސީއެއްގައެވެ. ސްޓީލްގެ ލިޔުންތެރިކަމުގެ ފެށުމަކީ އެއީކަމުގައިވެސް ދެންނެވިދާނެއެވެ. އުމުރުން އެންމެ 19 އަހަރުގައި ސްޓީލްވަނީ އޭނާގެ އެންމެ ފުރަތަމަ ވާހަކަފޮތް “ގޮއިން ހޯމް” އާންމުކޮށްފައެވެ. ލިޔުންތެރިކަމުގެ ކުރިމަގަށް ވަރަށް ބޮޑަށް ވިސްނައިގެން ލިޔެފައިވާ މިވާހަކައަކީ އޭނާގެ ހަޔާތުގައި ދިމާވެފައިވާ ކަންތައްތަކުގެ މައްޗަށް ބަލައި ލިޔެފައިވާ ފޮތެކެވެ. މިފޮތަށް ލިބުނު ކާމިޔާބިއާއެކު ސްޓީލްވަނީ ގާތްގާތުން އެތައް ވާހަކަފޮތެއް އާންމުންނާހަމަޔަށް ނެރެދީފައެވެ. އެގޮތުން 1980ވަނަ އަހަރު ނެރުނު “ދަ ރިންގް” ވެގެން ދިޔައީ އާންމުންގެ ތެރޭގައި ވަރަށް މަޝްހުރު ފޮތަކަށެވެ. އަދި ހަމަ އެއަހަރު ނުކުތް “ސީޒަން އޮން ޕެޝަން” ވެސް ވެގެން ދިޔައީ އާންމުންގެ ތަރުހީބު ވަރަށް ބޮޑަށް ލިބިގެންދިޔަ ވާހަކައަކަށެވެ. އާންމުގޮތެއްގައި ސްޓީލް ލިޔެއުޅެނީ ލޯބީގެ އަސަރުގަދަ ވާހަކައެވެ. އެހެން ނަމަވެސް ސްޓީލްވަނީ އިޖްތިމާއީ މައްސަލަތަކަށާއި ކިޔަވާކުދިންނަސް ދިމާވާ ދަތިތަކާއި އަދި މީގެ އިތުރުން ކައިވެންޏާ ގުޅުންހުރި ތަފާތު ފޮތްތައް ލިޔެފައެވެ.\nލިޔުންތެރިކަމުގެ ދާއިރާގައި ސްޓީލް ހޯދާފައިވާ ބައެއް ކާމިޔާބީތަކަށް ބަލާއިރު ސްޓީލްވަނީ އެމެރިކާގެ ނިއުޔޯކްޓައިމްސްގެ ހާޑް ކަވަރގައި ޖެހިޖެހިގެން 381 ހަފްތާގައި އެއްވަނަ މަގާމް ހާސިލްކޮށް ދުނިޔޭގެ ރެކޯޑްފޮތުން ޖާގަހޯދައިފައެވެ.އަދި ހަމައެހެންމެ 2002ވަނަ އަހަރު ފްރާންސްގެ ސަރުކާރުންވަނީ ލިޔުންތެރިކަމުގެ ދާއިރާގައި އެންމެ ފުންނާބު އުސްބޭފުޅުންގެ މާގާމުގެ ލިސްޓުގައި އޭނާގެ ނަންހިމަނައި އެކަމުގެ ޝަރަފް އަރުވާފައެވެ. އަދި މީގެ އިތުރުން ސްޓީލްވަނީ 2003ވަނަ އަހަރު ސެންފްރެސިސްކޯގައި އޭނާގެ އަމިއްލަ އާޓް ގެލެރީއެއް ހުޅުވާފައެވެ. އާންމުންގެ މެދުގައި ސްޓީލް ހޯދާފައިވާ މަޝްހުރުކަމުގެ ސަބަބުން ދުނިޔޭގެ ސެންޓް އުފައްދަ އެންމެ ބޮޑު އެއް ކުންފުނިކަމައްވާ “އެލިޒަބަތް އާރޑެން”އިންވަނީ ޑެނިއަލް މަރުކާގެ ސެންޓު ުއފެއްދުމަށް ސްޓީލްއާއެކު 2006ވަނަ އަހަރު އެއްބަަސްވުމެއްގައި ސޮއިކޮށްފައެވެ.\nމިއަދުވެސް ދުނިޔޭގެ އެކި ކަންކޮޅުތަކުގައި 28 ބަހަކަށް އޭނާގެ ވާހަކަތައް ތަރުޖަމާކޮށްގެން ބޭނުންކުރާކަމީ އުފާކުރާކަމެއްކަމަށް ބުނާ ސްޓީލް މިހާރު ކުރަމުންދާ އުންމީދަކީ އޭނާއެކޭ އެއްފަދައިން އޭނާގެ ދަރިފުޅު “ބީޓްރިކްސް”ވެސް ލިޔުންތެރިކަމުގައި ފިޔަޖަހާތަން ދެކިލުމެވެ. ސްޓީލްގެ މަސައްކަތަށް ކަމިޔަބީއަސް އެދެމެވެ.\nސެކަންޑްރީ ކްލާސްތަކުގެ ދަރިވަރުންގެ ދިވެހި ބަހުގެ ފެންވަރު މަތިކުރުމަށް އަޑުއެހުމުގެ ހުނަރުގެ މުހިންމުކަން »


Dhevana quarter gai dhaulathah 3.54 billion rufiyaa!\nދެވަނަ ކްއާޓާގައި ދައުލަތަށް 3.54 ބިލިއަން ރުފިޔާ!\nޑޮލަރުން ލިބުނު އާމްދަނީ ދަށްވި\nޖީއެސްޓީގެ ގޮތު 1.5 ބިލިއަން ރުފިޔާ\nބީޕީޓީގެ ގޮތު 497 މިލިއަން ރުފިޔާ\nދައުލަތުގެ ޓެކްސް އިދާރާ މީރާ.--އަވަސް ފޮޓޯ\nދައުލަތަށް އާމްދަނީގެ ގޮތުގައި މި އަހަރުގެ ދެވަނަ ކްއާޓަރުގައި 3.54 ބިލިއަން ރުފިޔާ ބަލައިގެންފި އެވެ.\nދައުލަތުގެ ޓެކްސް އިދާރާ (މީރާ) ގެ ހިސާބުތައް ދައްކާ ގޮތުން ދެވަނަ ކުއާޓަރުގައި އާމްދަނީގެ ގޮތުގައި 3.54 ބިލިއަން ރުފިޔާ ބަލައިގެންފައިވާއިރު، މިދިޔަ އަހަރުގެ ދެވަނަ ކްއާޓަރުގައި ބަލައިގެންފައިވަނީ 3.14 ބިލިއަން ރުފިޔާ އެވެ. މިއީ ގާތްގަނޑަކަށް 13 ޕަސެންޓްގެ ކުރިއެރުމެކެވެ.\nމީރާގެ ހިސާބުތައް ދައްކާ ގޮތުން މި އަހަރުގެ ދެވަނަ ކުއާޓަރުގައި ޖީއެސްޓީގެ ގޮތުގައި 1.5 ބިލިއަން ރުފިޔާ ބަލައިގެންފައިވެ އެވެ. ނަމަވެސް މިދިޔަ އަހަރުގެ ދެވަނަ ކުއާޓަރުގައި ބަލައިގެންފައިވަނީ 1.6 ބިލިއަން ރުފިޔާ އެވެ. އަދި ބީޕީޓީގެ ގޮތުގައި މި އަހަރުގެ ދެވަނަ ކްއާޓަރުގައި 497 މިލިއަން ރުފިޔާ އެވެ. އަދި މިދިޔަ އަހަރުގެ ދެވަނަ ކުއާޓަރުގައި ލިބިފައިވަނީ 524 މިލިއަން ރުފިޔާ އެވެ. އަދި ޓޫރިޒަމް ލޭންޑް ރެންޓުގެ ގޮތުގައި މި އަހަރުގެ ދެވަނަ ކުއާޓަރުގައި 311 މިލިއަން ރުފިޔާ ލިބިފައިވެ އެވެ.\nމީރާގެ ހިސާބުތައް ދައްކާ ގޮތުން މި އަހަރުގެ ދެވަނަ ކުއާޓަރުގައި 126.55 މިލިއަން ޑޮލަރު ބަލައިގެންފައިވެ އެވެ. ނަމަވެސް މިދިޔަ އަހަރުގެ ދެވަނަ ކުއާޓަރުގައި ބަލައިގެންފައިވަނީ 131 މިލިއަން ޑޮލަރެވެ. މިއީ މިދިޔަ އަހަރާ އަޅާ ބަލާއިރު ހަތަރު ޕަސެންޓް ދަށްވުމެކެވެ.


Football Akee China In Ufehdhi Kulhivareh Tha? - Vaguthu\n5 މަސް ކުރިން ( ޑިސެމްބަރު 3, 2020 )\nފުޓުބޯޅަ އަކީ މުޅި ދުނިޔޭގައިވެސް އެންމެ މަގުބޫލް ކުޅިވަރެވެ. އެތައް މިލިއަން ބަޔަކު އެކުޅިވަރެއް ބެލުމަށް ވަގުތު ހުސްކޮށް އެތައް ވަގުތެއް އެކުޅިވަރު ބެލުމަށް ހޭދަކުރާ ކުޅިވަރެކެވެ. އެހެންނަމަވެސް މިކުޅިވަރު ފެއްޓިގެން އައީ ކޮންތާކުން ކިހިނެއް ކަމާއި މެދު އެތައް ބައެއްގެ މެދުގައި ހިޔާލު ތަފާތުވުން ވަނީ އުފެދިފައެވެ.\nފުޓުބޯޅައަކީ ތިމަންނަމެންގެ އުފެއްދުމެކޭ ބުނެ އެންމެ ގަދައަށް އަޑުއުފުލާ އެއްބަޔަކީ އިނގިރޭސި ވިލާތެވެ. އެކަމް އެއީ މާކުރިއްސުރެވެސް ގައުމުތަކަށް އަތްގަދަކޮށް އެގައުމު ތަކުގެ ސަގާފަތްތައް އަމިއްލަކުރުމަށް ނަން މަޝްހޫރު ގައުމެކެވެ. ތެދެކެވެ. މިޒަމާނުގައި ފެންނަން މިއޮތްގޮތަށް ގަވައިދުތަކެއް ހެދި އުސޫލުތަކެއްގެ ދަށުން މިކުޅިވަރަށް ބަދަލްތަކެއް ގެނެސް ކުޅެން ފެށީ އިނގިރޭސިންނެވެ. އެކަމަކު ބަދަލްތަކެއް ގެނެސް މިޒަމާނުގައި ފެންނަން މިއޮތް ގޮތައް ފުޓުބޯޅަ ބަދަލުކުރުން މިއީ ފުޓުބޯޅައިގެ އަސްލު ފެށުން ކަމަށް ބެލެވިދާނެ ހެއްޔެވެ؟\nއިނގިރޭސިންގެ އިތުރުން ދެން ފުޓުބޯޅައިގެ "މިލްކުވެރިކަމަށް" ދައުވާކުރާ އެއްބަޔަކީ ގްރީސްއެވެ. ހަގީގަތަކަށް ނުވާނެއެކޭ ނޫނެވެ. ގަދީމީ ގްރީސްގެ ރައްޔިތުންނަކީ މިފަދަ އެތައް ކުޅިވަރެއް ކުޅުނު ބައެކެވެ. އެހެންނަމަވެސް މިއީ ތިމަންނަމެންގެ ކުޅިވަރެއްކަން ސާބިތުކޮށްދެވޭ ވަރުގެ ހެއްކެއް މިބައިމީހުނަށްވެސް ދެއްކިފައެއް ނެތެވެ.\nއެންމެ ގަބޫލް ކުރެވޭ ވާހަކައެއް ދައްކާ ބަޔަކަށްވެސް މިއުޅެނީ ޗައިނާއެވެ. އެމީހުންގެ ތާރީހީ ފަތްފުއް ތަކުންނާއި ކުރެހުން ތަކުން ފުޓުބޯޅަ އާއި ވައްތަރު ކުޅިވަރެއް ކުޅުނު ކަމުގެ ހެކިތައް ފެންނަން އެބަހުއްޓެވެ.\nޗައިނާގައި "ހާން ޑައިނަސްޓީ" ގައި 206 ބީސީ އާއި 220 އޭސީ އާއިދެމެދު އެގައުމުގެ އަސްކަރިއްޔާއިން އަދި މަތީ ފަންތީގެ އިއްޒަތްތެރިން ވަށް އެއްޗެއް ބޭނުންކޮށްގެން ފައިން ކުޅިވަރެއް ކުޅޭތަން މިބުނާ ފަތްފުއްތަކުން ފެންނަން އެބަހުއްޓެވެ.\n"ކޫޖޫ" ނަމަކަށް ކިޔޭ ފުޓުބޯޅައިގެ އަސްލުކަމަށް ބުނާ މިކުޅިވަރަކީ ހާން ޑައިނަސްޓީގެ އެމްޕެރާ ވޫ ޑީ އަށް އެންމެ ކަމުދާ ކުޅިވަަރު ކަމަށް ބުނެއެވެ. އަދި ރަސްކަމުގެ ދަރުބާރުގައިވެސް މިކުޅިވަރު ކުޅުނު ކަމުގެ ހެކިތަކެއް ފެންނާން އެބަހުއްޓެވެ.\nއަދި 10 ވަނަ ގަރުނުގެ ތެރޭގައި ޗައިނާގެ އެކި ސިޓީތަކުގެ މެދުގައި ކޫޖޫގެ ވާދަވެރި މުބާރާތްތަކެއް ބާއްވާފައިވާކަންވެސް އިނގެން އެބަހުއްޓެވެ. އެގައުމުން ފުޓުބޯޅަ އަކީ ތިމަންނަމެންގެ އެއްޗެއް ކަމަށް ބުނެ ދައުވާކުރާ ފަރާތްތަކުން ބުނާގޮތުގައި އިނގިރޭސިން މިކުޅިވަރުގެ އަސްލު އޮޅުވާލާ "ވަގަށްނެގީ" 1644-1368 އަހަރުތަކުގެ ތެރޭގައި ޗައިނާގައި ރަސްކަންކުރި "މިންގް ޑައިނަސްޓީ" ގައި ކޫޖޫއަށް އަޅާނުލެވި ދޫކޮށްލުމާއި ގުޅިގެނެވެ.\nބެލެވޭގޮތުގައި 2000 އަހަރަށްވުރެ ދިގު ތާރީހެއް އޮތް މިކުޅިވަރު އީޖާދުކުރި އަސްލު ގައުމަކީ ކޮބައިކަން އަދި މިހާތަނަށް އެއްވެސް ބަޔަކަށް ސާބިތުކޮށްދެވިފައެެއް ނުވެއެވެ. ލިބިފައިވާ މައުލޫމާތުތަކަށް ބަލާ ފުޓުބޯޅައިގެ އަސްލުކަމަށް އެންމެ ބޮޑަށް ބެލެވެނީ ޗައިނާގެ ކޫޖޫއެވެ.\nޑިސެމްބަރު 3, 2020 20:23\nވަށް ކޮންމެ އެއްޗެއްގައި ކޮޅުފައިން ތެޅިޔަސް އަދި އެ ނުވާނެ ފުޓްބޯޅައަކަށް\nޑިސެމްބަރު 3, 2020 21:16\nތިއީ ރަގަނޅައްވިއްޖިއްޔާ ތީ ޗައިނާ ގެ އުފެއްދުމެއް\nޑިސެމްބަރު 17, 2020 15:17\nފުޓްބޯޅަ އެން މެފުރަތަ މަ ކުޅުނީ ރާއްޖޭގައި އެވެސް ކަށިކޮލި ބޭނުންކޮށްގެން. މީލާދީގެ 5000 އަހަރުކުރިން ދިވެހިން ފުޓްބޯޅަކުޅުނީ މ މަހަށްގޮއްސަ ކަށިކޮއްޔެއް ބާނައިގެން އޭތި ފުއްޕީ މަ ފައިންތަޅާ އެއްގަ މަށް އަރުވަން. އޭގެފަހުން ކުޅިވަރެއް ގޮތަށް މ މިމކަންފެށީ. ބޮޑެތި ކުޅިވަރު ޢީދުތައްވެސް ބޭއްވި. ތާރީޚީ ހެކި ފެންނާނެ މޫދުން.


Fandiyaarunge thereygai liyefa dhinumunerauyeh kiyaaladhey Fandiyaarunves thibbavaa! | Jazeera\tފަނޑިޔާރުންގެ ތެރޭގައި ލިޔެފަ ދިނުމުން އެ ރައުޔެއް ކިޔާލަދޭ ފަނޑިޔާރުންވެސް ތިއްބަވާ! - Jazeera\nއަބްދުﷲ ނަސީރު އިބްރާހިމް January 22, 2021 218 views0\nކުރީގެ ރައީސް އަބްދުﷲ ޔާމީންގެ މައްޗަށް އުފުލި މަނީލޯންޑަރ ކުރެއްވުމުގެ ކުށުގެ ދައުވާ ސާބިތުވާކަމަށް ކަނޑައަޅައި ކްރިމިނަލް ކޯޓުން އިއްވި ޖަލު ހުކުމާއި، ޖޫރިމަނާގެ މައްސަލަ އިސްތިއުނާފަށް ދިވެހިރާއްޖޭގެ ހައި ކޯޓަށް ހުށަހެޅުމުން، އެ މައްސަލައިގެ ހުކުމް އިއްވީ މި ނިމުނު ބުރާސްފަތި ދުވަހު އެވެ. ހައި ކޯޓުން މައްސަލަ ބެއްލެވީ3ފަނޑިޔާރުންގެ ބެންޗަކުންނެވެ. ރިޔާސަތުގައި އިންނެވީ ފަނޑިޔާރު އަލްއުސްތާޛު ހުސެއިން މަޒީދު އެވެ. ދެން ތިއްބެވީ ފަނޑިޔާރު މުޙައްމަދު ނިޔާޒާއި، ފަނޑިޔާރު ޙުސައިން ޝަހީދު އެވެ.\nހުކުމް އިއްވުމަށް ބޭއްވި ޝަރީއަތުގައި،2ފަނޑިޔާރުންގެ ރައުޔު އެއް ގޮތެވެ. އެއީ އަބްދުﷲ ޔާމީންގެ މައްޗަށް އިއްވި ޖަލު ހުކުމަށް ބަދަލެއް ގެންނަންޖެހޭ ފަދަ ހާލަތެއް ނެތްކަމަށް ނެރުއްވި ރައުޔެވެ. ދެ ފަނޑިޔާރުންވެސް އެ ދެ ފަނޑިޔާރުން ނިންމުމަށް ވާސިލްވި ގޮތް ތަފްސީލްކޮށްދެއްވި އެވެ.\n2 ފަނޑިޔާރުންގެ ރައުޔު އެއްގޮތްވުމާއެކު، ބެންޗުގައި އިންނެވި ފަނޑިޔާރު ޙުސައިން ޝަހީދު ރައުޔު ނުނެރުއްވިނަމަވެސް، ހައި ކޯޓުގެ ނިންމުން އެ ހިނދަށް އޮތީ ސާފުވެފަ އެވެ. ނަމަވެސް ހުކުމް އިއްވުމަށް ބާއްވަމުންދިޔަ އެ ޝަރީއަތުގެ މުޅި މިސްރާބު ބަދަލުވީ، "އެކްޓިވިސްޓް" ރާގެއްގައި ފަނޑިޔާރު ޙުސައިން ޝަހީދު އިއްވަވަން ފެށި އެމަނިކުފާނުގެ ރައުޔާއެކު އެވެ. ގިނަ ބަޔަކަށް ހައިރާންކަން ގެނުވީ އެ ރައުޔުގައިވާ ފަށުވި އިބާރަތްތަކުގެ ސަބަބަކުން ނޫނެވެ. ނުވަތަ އެ ދިގުވެގެނެއްވެސް ނޫނެވެ. ހައިރާންކަން ގެނުވީ ދައުލަތުގެ ހަމަ އެންމެ ވާހަކައެއްވެސް ރަނގަޅުނުވެ، ވެރިކަން ކުރެއްވި ބޭފުޅެއްގެ ދިފާއުގައި ބޭނުންކުރެއްވި ބަސްތަކާއި، ނިންމެވުމަށް ވާސިލްވިކަމަށް ވިދާޅުވި ގޮތްތަކުގެ ސަބަބުންނެވެ.\nތިން ވަރަކަށް ގަޑިއިރަށް މެދުނުކެނޑި، ރައުޔު ވިދާޅުވަމުންގެންދެވިއިރު، ވިދާޅުވި އެއްޗެއް އެތަކެއް ފަހަރަކު ގެންދެވީ ހަމަ އެއް އިބާރާތަކުން ތަކުރާރުކުރަވަމުންނެވެ. ރައީސް ޔާމީންގެ ވަކީލުން ނެންގެވި 75 ނުކުތާއަށް، ޖަވާބު އޮތީ ތައްޔާރުކުރައްވައިގެންނެވެ. މައްސަލާގައި ދައުލަތުން ކުރި އެންމެ ރަނގަޅުކަމެއް ފަނޑިޔާރަށް ނުދެއްކެވުނުއިރު، ސުވާލާ ޖަވާބު ކަރުދާހެއްގެ ތެރެއިން، މާކުރިން ލިޔެ ތައްޔާރުކޮށްފައިވާ ޖަވާބުތައް ވިދާޅުވަމުންގެންދެވިހެންވެސް ހީވި ފަހަރުތައް ދިޔަ އެވެ.\nފަނޑިޔާރުގެ ތައުލީމީ ޤާބިލްކަމަށް ސުވާލެއް އުފެއްދުމުގެ ބަދަލުގައި، މި ފަނޑިޔާރުގެ ތާރީހަށް ބަލާލުމުން ސުވާލުތަކުގެ ޖަވާބު އެ އޮތީ ފެންނަންށެވެ. ފަނޑިޔާރު ޙުސައިން ޝަހީދަކީ ރައީސް ޔާމީންގެ ވެރިކަމުގެ އެންމެ ބުރަވެވަޑައިގެންނެވި ވަގުތުގައި ކޯޓު ތެރެއިން އަތްގާތްކޮށްލަ ދިނުމަށްޓަށްކައި، 2018 ވަނަ އަހަރު ކްރިމިނަލް ކޯޓަށް އައްޔަންކުރެއްވުނު ގާޒީ އެކެވެ.\nއޭގެ ހަމަސް ދުވަަސް ފަހުން އެ އަހަރުގެ ޖުލައި މަހުގެ 24 ވަނަ ދުވަހު ލިބިވަޑައިގެންނެވި ކުރިއެރުމަކީ، ހައި ކޯޓުގެ ފަނޑިޔާރުކަން ލިބިވަޑައިގަތުމެވެ. ދަށު ކޯޓުގެ ގާޒީކަމުގައި6މަސްވެސް ނުވެ، ހައި ކޯޓުން ޖާގަ ލިބިވަޑައިގެންނެވި ބޭފުޅެކެވެ.\n2018 ވަނަ އަހަރުގެ ފެބުރުއަރީ 1 ވަނަ ދުވަހުގެ އަމުރުތަކާއި ގުޅިގެން، ރައީސް ޔާމީން އެކުލަވާލެއްވި "އިތުބާރު ކުރެއްވޭ" ބޭފުޅުންގެ ލިސްޓުގެ މަތިން ފަނޑިޔާރު ޝަހީދަށް ޖާގަ ލިބިވަޑައިގެން، ދެން ފެނުނީ ހައި ކޯޓުގެ ފަނޑިޔާރުކަމުގެ ހުވާކުރެއްވި މަންޒަރު އެވެ. ކްރިމިނަލް ކޯޓުގައި ހުންނަވާ، ޖަލަށް ލެއްވީ ކުރީގެ އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ކުރީގެ ފަނޑިޔާރު އަލީ ހަމީދު އެވެ. ދިފާއުވުމަށްވެސް އެކަށީގެންވާ ފުރުސަތު ލިބިވަޑައިނުގެން، އެ ދެބޭފުޅުންގެ މައްޗަށް ހުކުމް އިއްވެވީ ފަނޑިޔާރު ޝަހީދެވެ.\nބައެއް ބޭފުޅުން ވިދާޅުވާ ގޮތުގައިި ހައި ކޯޓަށް އެހާ އަވަސް ގޮތެއްގައި ފަނޑިޔާރު ޝަހީދަށް ވަޑައިގެންނެވުނީ ކްރިމިނަލް ކޯޓުގައި ދެއްކެވި ހުނަރުގެ ސަބަބުންނެވެ.\nއަލްއުސްތާޛު ޙުސައިން ޝަހީދުއަކީ މިޞްރުގެ އަލްއަޒުހަރު ޔުނިވަރސިޓީއާއި ކުއްލިޔަތުއް ދިރާސާތިލް އިސްލާމިއްޔާއިން ޝަރީޢަތާއި ޤާނޫނުގެ ރޮނގުން މަތީ ތަޢުލީމު ޙާޞިލު ކުރައްވައިގެން ހުންނެވި ބޭފުޅެކެވެ. ކިޔަވައި ވިދާޅުވެގެން ހުންނެވި ބޭފުޅެކެވެ. ނަމަވެސް ޝަރީއަތުން ފެނުނު މަންޒަރަކީ ރައީސް ޔާމީންގެ މައްސަލައިގެ ހުކުމް އިއްވި ޝަރީއަތުގައި ފަނޑިޔާރުގެ ރައުޔުގެ ބައެއް ހިސާބުތަކުން، ސީދާ ވަކި މަގްސަދެއް ހާސިލްކުުރުމަށް ނިންމަވައި، ރައުޔު ވިދާޅުވަމުންގެންދެވުމެވެ. އެކްޓިވިސްޓުންގެ ވާހަކަތަކާއި، ފަނޑިޔާރުގެ ވާހަކަތާއި އެއްގޮތް ހިސާބުތައް ގިނަވިއިރު، ފަހަކަށް އައިިސް ފެނުނު މަންޒަރުން ސިފަކޮށްދިނީ ރައުޔު އެހެން ބޭފުޅާކު ލިޔުއްވާފައިވާ ފަދައިންނެވެ.\nރައުޔު އިއްވަވަމުން، ފަނޑިޔާރު އެކި ކަންކަމުގެ ވައްތަރުތައް ކިޔާދެއްވަމުން ދިޔައިރު، ސިފަވެގެންދިޔައީ ފަނޑިޔާރުންގެ ތެރެއިން ވަނީ ދެ ވައްތަރެއް ކަމެވެ. އެކަކަކީ އަމިއްލަ ރައުޔު އަމިއްލައަށް ލިޔެގެން ކިޔާ ފަނޑިޔާރުނާއި، އެހެން މީހުންގެ ރައުޔު ލިޔެފަ ދިނުމުން ކިޔާލަދޭ ފަނޑިޔާރުން ކަމެވެ.\nފަނޑިޔާރު ޙުސައިން ޝަހީދު


ސުވަރުގޭގައި ދަރަޖަ އުފުލިގެންދާ ސަވާބާއި ދަރުމަލިބޭ ވަރަށް ފަސޭހަ ކަމެއް ބުނެދެން ހެއްޔެވެ – Dhuvas Online\nސުވަރުގޭގައި ދަރަޖަ އުފުލިގެންދާ ސަވާބާއި ދަރުމަލިބޭ ވަރަށް ފަސޭހަ ކަމެއް ބުނެދެން ހެއްޔެވެ\nއެންމެ ފުރަތަމަވެސް ސަވާބާއި ދަރުމައިގެން އުންމީދުގައި މި ލިޔުން ކިޔަން ފެށީތީ ޝުކުރު ދަންނަވަމެވެ. އަޅުގަނޑުމެންގެ ދުނިޔެވީ ހަޔާތަށް ނަޒަރު ހިންގާލަމާތޯއެވެ. ތިބާ ލޯބިވާ ނުވަތަ އަޅާލާ މީހުންނާއި ދޭތެރޭ ވިސްނޭވަރު ނުވަތަ އެ މީހުންމަތިން ހަނދާކުރާ މިންވަރު އެހެން މީހުންނަށް ވުރެ އިތުރެއް ނޫންހެއްޔެވެ. ޝައްކެތްވެސް ނެތެވެ. ވާނެއެވެ. ވިސްނާލާށެވެ. ﷲ ސުބުހާނަހޫ ވަތަޢާލާ ތިބާ ހައްދަވާ ތިބާ އަށް ގިނަގުނަ ނިޢުމަތްދެއްވިއެވެ. އިވުމާއި ފެނުމާއި މިހެންގޮސް ކިތައްމެ ކިތައްމެ ނިޢުމަތެކެވެ. އެކަލާގެ ތިބާދެކެވާ ލޯބި ތިބާ އަކަށް އިހްސާސްވެސް ނުކުރެވޭނެއެވެ. އެހެނަސް ދުނިޔެއަކީ އިމްތިހާނުގެ މަންޒިލެކެވެ. އެހެންކަމުން އިމްތިހާންތަކާއި ކުރިމަތިވާނެއެވެ. އަޅުގަނޑުމެންގެ ހަގީގީ އަދި އަބަދަށް ތިބޭނީ މަންޒިލަކީ ސުވަރުގެއެވެ. ސުވަރުގެ ހާސިލްކުރުމަށްޓަކައި ކުރެވިދާނެ ވަރަށް ފަސޭހަ ކަމެއް ދަންނަވާލާނަމަވެ.\nއެއީ ﷲ ހަނދުމަކުރުމެވެ. އެކަލާގެ ޒިކުރު ކުރުމެވެ. އަޅުގަނޑުމެންނަށް ނިއުމަތެއްގެ ގޮތުގައި ކީރިތި ޤުރުއާން އެކަލާގެ ބާވާލެއްވިއެވެ. އެ ފޮތުގައި ވަނީ ﷲ ހަނދުމަކުރުމަށް އިންސާނާ އަށް އަންގަވާފައެވެ. ހަމަ ޔަގީނުންވެސް މާތްﷲ އެއީ ބޮޑުކަމެއްގެ ގޮތުގައި ސިފަކުރައްވާފައިވާ ކަމެއް ވާނީ ވަރަށް ބޮޑުކަމެއްގެ ގޮތުގައެވެ. އެކަލާގެ ވަހީ ކުރައްވާފައިވެއެވެ. (( وَلَذِكْرُ اللَّهِ أَكْبَرُ )) العنكبوت:٤٥ ”….މާތް ﷲ ހަނދުމަކުރުމަކީ ބޮޑުވެގެންވާ ކަމެކެވެ….“ މި ބަސްފުޅުން އެކަނިވެސް މާތްﷲ ހަނދުމަކުރުމުގެ މާތްކަމާއި މުހިއްމުކަން ދޭހަވެއެވެ. އެހަނަސް ކީރިތި ގުރުއާނުގެ އެތައް އާޔަތެއްގައި ﷲ ހަނދުމަކުރުމަށް ވަނީ އަންގާފައެވެ. އަޅަމެންނަށް ހިދާޔަތެއްގެ ގޮތުގައި ފޮނުންވި މާތް ނަބިއްޔާ އަށް ވެސް ވަނީ ﷲ ހަނދުމަކުރެއްވުމަށް އިރުޝާދުދެއްވާފައެވެ.\n(( وَاذْكُرْ رَبَّكَ فِي نَفْسِكَ تَضَرُّعًا وَخِيفَةً وَدُونَ الْجَهْرِ مِنَ الْقَوْلِ بِالْغُدُوِّ وَالْآَصَالِ وَلَا تَكُنْ مِنَ الْغَافِلِينَ )) الأعراف: ٢٠٥ ”ކަލޭގެފާނުންގެ ހިތްޕުޅުން، ކަލޭގެފާނުންގެ ސާހިބުވަންތަ ރަސްކަލާނގެ ހަނދުމަކުރައްވާށެވެ. ކިޔަމަންތެރިވެ ބިރުވެތި ވުމުގެ ގޮތުގައެވެ. ބަސަބުނުމުގެ ތެރެއިން އަޑުހަރުކުރުމަށްވުރެ މަޑުންނެވެ. ހެނދުނުގެ ވަގުތުތަކާއި، ހަވީރުގެ ވަގުތު ތަކުގައެވެ. އަދި ޣާފިލުވެގެންވާ މީހުންގެ ތެރެއިން ކަލޭގެފާނު ނުވާށެވެ!“\nއެހެންކަމުން ﷲ ގެ ރުއްސެވުމާއި ފުއްސެވުން ލިބިގަތުމަށް ﷲ ހަނދުމަކުރުން ގިނަކުރާށެވެ. ވަކިން ޚާއްސަކޮށް ހެނދުނާއި ހަވީރުގެ ޒުކުރުތައް ކުރާށެވެ. އިންސާނާ ކަންކަމަށް ހިތްވަރުލިބޭ އެއް ގޮތަކީ އެކަމަކުން އޭނާއަށް ލިބޭނެ ފައިދާ އާއި މަންފާއަށް ބަލާފައެވެ. މާތް ﷲ ހަނދުމަކުރުމުން އިންސާނާ އަށް ލިބޭނީ ކޮންކަމެއްތޯ ކުރެވޭ ސުވާލުގެ ޖަވާބު ކިތައްމެހާވެސް ސާފެވެ. ސާދާއެވެ.\n(( وَالذَّاكِرِينَ اللَّهَ كَثِيرًا وَالذَّاكِرَاتِ أَعَدَّ اللَّهُ لَهُمْ مَغْفِرَةً وَأَجْرًا عَظِيمًا )) الأحزاب: ٣٥ ”އަދި ގިނައިން މާތް ﷲ ރަސްކަންފުޅު ހަނދާންކޮށް ޒިކުރުކުރާ މީހުންގެ ފިރިހެނުންނާއި، އަންހެނުން، އެމީހުންނަށް މަތިވެރިވެގެންވާ ސަވާބާއި ފާފަފުއްސެވުން މާތް ﷲ ތައްޔާރުކުރައްވާފައި ވެއެވެ.“\nއަޅުގަނޑުމެން ބޭނުންވަނީ ކޮންކަމެއްހެއްޔެވެ. މާތްﷲ ގެ ފުއްސެވުމާއި ރުއްސެވުން ނޫންހެއްޔެވެ. ﷲ ހަނދުމަކުރާ މީހުންނަށް މަތިވެރިވެގެންވާ ސަވާބު ދެއްވާނެ ވާހަކަ އެކަލާގެ ވަނީ ވަހީ ކުރައްވާފައެވެ. އަޅަމެންގެ ވެރި ރަސްކަލާގެ ވަޢުދާއި ޚިލާފުވެވޮޑިއެއްނުގަންނަވާނެއެވެ. ދުވާލެއްގެ މައްޗަށް އެތައް ފާފަ އެއް ކުރެވޭއިރު އެ ފާފަތައް ފުހެވޭނެ ގޮތެއް ބޭނުން ނުވޭ ހެއްޔެވެ. ބޭނުންވެއެވެ. ﷲ ހަނދުމަކޮށް، ޒިކުރުކުރާށެވެ.\nﷲ ތިބާ އަށް ދެއްވާފައިވާ ނިޢުމަތްތަކަށް ޝުކުރުކޮށް އެކަލާގެ އަށް ހަމްދާ ޝުކުރު ކުރުމަކީ ވެސް ޒިކުރުކުރުމެކެވެ. ހެނދުނާއި ހަވީރުގެ ޒިކުރުރައް ކުރުމަކީ ވެސް ޒިކުރުކުރުމެކެވެ. سُبْحَانَ ٱللَّٰهِ ٱلْحَمْدُ لِلَّٰهِ الله أكبر މިފަދަ ކަލިމަތައް ކިއުމަކީ ޒިކުރުކުރުމެވެ. މަގުމަތީ ހިނގާފައިދާއިރު އާއި ދުއްވާފައިދާއިރު އާއި ﷲ ހަނދުމަކުރާށެވެ. ފެރީ މަތީގައާއި ބަހުގައި ދާއިރު ﷲ އަށް ޒިކުރުކުރާށެވެ. މަސައްކަތުގައި އުޅޭއިރު ހިތުން ޒިކުރުކުރާށެވެ. މިއަދުން ފެށިގެން ހެނދުނާއި ހަވީރުގެ ޒިކުރު ކޮންމެ ދުވަހަކު ކިއުމަށް ވައުދުވާށެވެ. އާދަކުރާށެވެ.\nއިރާދަކުރެއްވިއްޔާ މާދަމާ ﷲ ދަރުބާރުގައި ކޮޅަށް ތިބޭ ދުވަހު ތިބާއަށް އުފާވެރިކަމާއި ހިތަށް ފިނިކަމެއް ލިބޭނެއެވެ. ސުވަރުގޭގެ ދޮރުކޮޅުތަކުގެ ތެރެއިން ގިނަގިނައިން ޒިކުރުކުރާ މީހުންނަށް ޚާއްސަކުރެވިފައިވާ ދޮރުކޮޅުން ސުވަރުގެއަށް ވަދެވޭނެ މީހުންކަމުގައި އަޅަމެން އެންމެން ލައްވާށި. އާމިން.\nހޯރަފުށީ އެއާޕޯޓުގެ ޓާމިނަލާއި، ފަޔާ ސްޓޭޝަން އިމާރާތް ކުރަން ފަށައިފި\nކޯވިޑް-19 ޖެހިގެން 90 އަހަރުގެ މީހަކު މަރުވެއްޖެ\nޕްރިމިއާ ލީގް: މާނޭގެ ދެ ގޯލާއި އެކު ޗެލްސީ އަތުން ލިވަޕޫލް މޮޅުވެއްޖެ\nއަނޫރާގް ކަޝްޔަޕަށް ކުރާ ޖިންސީ ގޯނާގެ ތުހުމަތުތައް ދޮގުކޮށްފި


Commissioner Of Sports Ge Magaamah Bodu Heenaa - Vaguthu\nކޮމިޝަނަރ އޮފް ސްޕޯޓްސްގެ މަޤާމަށް ބޮޑު ހީނާ\n3 މަސް ކުރިން ( މެއި 22, 2019 )\nކޮމިޝަނާ އޮފް ސްޕޯޓްސް ހީނާ --- ފޮޓޯ/ އަވަސް\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ކޮމިޝަނަރ އޮފް ސްޕޯޓްސްގެ މަޤާމަށް ހެންވޭރު ހީނާގަސްދޮށުގެ އަޙްމަދު ސަލީމް (ބޮޑު ހީނާ) މިއަދު ޢައްޔަނު ކުރައްވައިފިއެވެ. އަޙްމަދު ސަލީމް މި މަޤާމަށް ޢައްޔަން ކުރައްވައިފައިވަނީ މިނިސްޓަރުގެ ނައިބު ފެންވަރުގައެވެ.\nރައީސުލްޖުމްހޫރިއްޔާ ކޮމިޝަނަރ އޮފް ސްޕޯޓްގެމަޤާމަށް ބޭފުޅަކު ޢައްޔަންކުރެއްވީ ޤާނޫނު ނަންބަރު 2015/30 (ދިވެހިރާއްޖޭގެ ކުޅިވަރު ޤާނޫނު) ގެ6ވަނަ މާއްދާގެ (ށ) ގައިވާ ގޮތުގެމަތިންނެވެ.\nއަޙްމަދު ސަލީމަކީ ކުޅިވަރުގެ ދާއިރާގައި ވަރަށް ދިގު މުއްދަތަކަށް ޚިދުމަތްކުރައްވާފައިވާ ބޭފުޅެކެވެ. މިގޮތުން 2018 ވަނަ އަހަރު ކުޅިވަރުގެ ދާއިރާއިން ކުޅިވަރު ކުޅުމާއި، ކުޅިވަރު ހިންގުމާއި އަދި މީހުން ތަމްރީންކުރުމުގެ ރޮނގުން އަޙްމަދު ސަލީމް ވަނީ ޝަރަފުވެރިކަމުގެ ޤައުމީ އިނާމު ހާޞިލްކުރައްވާފައެވެ.\nކްލަބް ވެލެންސިއާ 1979 އަހަރު ވުޖޫދު ކުރެއްވުމުގައި ވެސް އިސް ދައުރެއް އަދާކުރެއްވި ހީނާ ފާހަގަކުރެއްވެނީ އެ ކްލަބުގެ ލެޖެންޑެއްގެ ގޮތުގައެވެ. އަބަދުވެސް ޒުވާން ކުދިން ތަމްރީނު ކުރުމުގައި ފާހަގަކޮށްލެވޭ ހީނާ، 2004 ވަނަ އަހަރު އާލީ ޓަޗް ފުޓްބޯލް އެކަޑަމީގެ ނަމުގައި ފެށްޓެވި މަސައްކަތާ އެކު އޭނާގެ މަސައްކަތް ބޮޑުވެގެން ދިޔައެވެ.\nފުޓްބޯޅައިގެ ސީނިއާ ލެވެލްގެ ކޯޗިންގައި ހީނާގެ ތަޖުރިބާ ބޮޑުވެފައި ކާމިޔާބީތައް ގިނައެވެ. އޭނާ އަކީ ރާއްޖޭން 1991 ވަނަ އަހަރުގެ ސާފް ގޭމްސްގެ ރިހި މެޑަލް ހޯދިއިރު އެސިސްޓަންޓް ކޯޗެވެ. އަދި ރާއްޖޭގެ 17 އަހަރުން ދަށާއި 14 އަހަރުން ދަށުގެ ގައުމީ ކޯޗުކަން ވެސް ކުރިއެވެ. މީގެ އިތުރުން އޭނާގެ ކޯޗުކަމުގެ ދަށުން ވެލެންސިއާ ވަނީ 1995 ވަނަ އަހަރުގެ ކަޕްވިނާސް ކަޕް ކާމިޔާބުކޮށް އެ އަހަރުގެ އޭޝިއަން ކްލަބް ޗެމްޕިއަންޝިޕުގެ ދެ ވަނަ ބުރަށް ގޮސްދަ އެވެ. އަދި 1997 ވަނަ އަހަރު ނިއު ރޭޑިއަންޓަށް ޕޮމިސް ކަޕް ކާމިޔާބުކޮށްދެއްވިއެވެ.\nމޯލްޑިވިއަންއަށް ކެބިން ކްރޫއިން ހޯދަން ބާއްވާ ވޯކިން އިންޓަވިއު މާދަމާ\nމެއި 23, 2019 11:53\nއަނެއްކާ އަނެއް ރީނދޫ ބޮޑޭ އަކަށް ބައި އަޅަންވީ ދޯ؟\nމެއި 23, 2019 12:35\nހިންގުމުގެ ދާއިރާ އަކީ މުޅިން އެހެން ދާއިރާ އެއް ދުވަހަކު އޮފީހެއްގައި ހިންގުމުގެ ދާއިރާގައި ނޫޅޭ މީހަކަށް މި މަގާމު ދިންކަން ވަރަށް ދެރަ ކުޑަ ކުދިންނަށް ފުޓްބޯޅަ ދަސްކޮށްދޭން އުޅުނަށް ކުޅިވަރުގެ ސިޔާސަތު ކަނޑަ އަޅާ ހިންގަން ހީނާ އަކަށް ނޭގޭނެ މަގާމެއް ދިނަސް ގަބޫލު ކުރަންވާނީ ތިމާޔަށް ކުރެވޭ ވަރުގެ ކަންކަން . އިބްރާހިމް އިސްމާއީލް ފަދަ މީހަކަށް ތިޔަ މަގާމު ދިންނަމަ ވަރަށް ރަނގަޅުވީސް ... ކޮންމެ މީހަކަށް ވެސް ތިމާގެ ހިޔަނި ފެނުމަކީ ދެރަ ކަމެއް..


އެޕްރީލް 2021ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއެޕްރީލް 2021ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nއެޕްރީލް 2021 ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 177 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 73 މައްސަލަ އެޕްރީލް މަހު ވަނީ ރިޕޯޓުކޮށްފައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އިހުމާލުވުމުގެ މައްސަލަތަކެވެ. އެ ގޮތުން މި ބާވަތުގެ 25 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިންސީ ހާނިއްކައިގެ 13 މައްސަލަ، ގެވެށި އަނިޔާގެ ޢަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ 11 މައްސަލަ، ނަފްސާނީ ހާނިއްކައިގެ 10 މައްސަލަ، ޖިސްމާނީ ހާނިއްކައިގެ9މައްސަލަ، އެހެންކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ2މައްސަލަ އަދި އެހެންކުދިންގެ ފަރާތުން އިންޓަރނެޓް މެދުވެރިކޮށް ގަނާ ލިބުމުގެ 1 މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 17 މައްސަލަ އެޕްރީލް މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގަނާކުރުމުގެ 12 މައްސަލަ، ގެއިން ނުކުމެގެން ދިއުމުގެ 1 މައްސަލަ އަދި ސްކޫލަށް ދާން ބޭނުންނުވުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ7މައްސަލަ އެޕްރީލް މަހު ވަނީ ރިޕޯޓުކޮށްފައެވެ.\nއެއީ ބޯހިޔާވަހިކަން ފޯރުކޮށްދިނުމަށް ހުރަސްއެޅުމުގެ4މައްސަލަ އަދި ތަޢުލީމަށް ހުރަސްއެޅުމުގެ3މައްސަލަ އެވެ.\nޢާއިލީ 13 މައްސަލަ އެޕްރީލް މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ކުދިން ބެލުމުގައި ޖެހޭ7މައްސަލަ، ޙަޟާނާތު ނުވަތަ ކުދިންނާ ބައްދަލުނުކުރެވޭ5މައްސަލަ، އަދި ދަރިންނަށް ޚަރަދު ދިނުމުގައި ދިމާވާ 1 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 37 މައްސަލަ އެޕްރީލް މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ނަފްސާނީ އަނިޔާކުރުން ނުވަތަ އަނގަބަހުން އަނިޔާކުރުމުގެ 16 މައްސަލައެވެ.\nމިބާވަތުގެ މައްސަލަތަކުގެ އިތުރުން، ޖިސްމާނީ އަނިޔާގެ 13 މައްސަލަ، ޖިންސީ ހާނިއްކަކުރުމުގެ3މައްސަލަ، ގަދަކަމުން ޖިންސީ ގޯނާ ކުރުމުގެ2މައްސަލަ، އިހުމާލުވުމުގެ 1 މައްސަލަ، ނަހަމަ ގޮތުގައި ބޭނުންކުރުމުގެ 1 މައްސަލަ އަދި ބިރުދެއްކުމުގެ ގޮތުން ކުރެވޭ ކަންކަމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 22 މައްސަލަ އެޕްރީލް މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 16 މައްސަލައާއި، އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ6މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ 8 މައްސަލަ އެޕްރީލް މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nއެޕްރީލް މަހު3ކުއްޖަކު ޢާއިލާއާ ރީއިންޓަރގްރޭޓް ކުރެވި، 1 ކުއްޖަކު ދަޢުލަތުގެ ބެލުމުގެ ދަށަށް ނެގިފައިވެއެވެ.\n18 އަހަރު ފުރިފައިވާ 1 ކުއްޖަކު އެޕްރީލް މަހު ވަނީ ވަޒީފާގެ ފުރުޞަތާއެކު މުޖުތަމަޢުއަށް ރުޖޫޢަކުރެވިފައެވެ.\nއެޕްރީލް މަހުގެ ނިޔަލަށް ދަޢުލަތުގެ ބެލުމުގެ ދަށުގައި ތިބީ ޖުމުލަ 216 އެވެ.\n15 ޝައްވާލް 1442\nސިޓީ، އަތޮޅު އަދި ރަށު ކައުންސިލްތަކަށާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކަށް އަލަށް އިންތިޚާބުވި ކައުންސިލަރުންނާއި މެންބަރުން މަޤާމާ ހަވާލުވެވަޑައިގަތުމާ ގުޅިގެން މަރުހަބާ ދެންނެވުން →\n← ބައިނަލްއަޤްވާމީ އުމުރުން ދުވަސްވީ މީހުންނަށްކުރާ އަނިޔާއާއި ދެކޮޅަށް ހޭލުންތެރިކުރުމުގެ ދުވަސް 2021


ޕާކިސްތާނުގެ އިންތިޚާބު: ކެމްޕެއިން ރެލީއަކަށް ދިން ހަމަލާއެއްގައި...\nޕާކިސްތާނުގެ އިންތިޚާބު: ކެމްޕެއިން ރެލީއަކަށް ދިން ހަމަލާއެއްގައި 100 އަށް ވުރެ ގިނަ މީހުން މަރާލައިފި\nކެންޑިޑޭޓަކު ވެސް މަރުވެފައިވޭ\nއައިއެސް ޖަމާއަތުން ވަނީ ހަމަލާގެ ޒިންމާ ނަގާފައި\n150 އަށް ވުރެ ގިނަ މީހުން ޒަޚަމްވި\n15 ޖުލައި 2018 | އާދީއްތަ 18:25\nހަމަލާ ދިން މީހާ ބޮން ގޮއްވާލާފައި ވަނީ ކެމްޕެއިން ރެލީ ހިނގަމުން ދަނިކޮށް އެއްވެފައިވާ މީހުންގެ ތެރޭގައި\nޕާކިސްތާނުގެ ހުޅަނގު ދެކުނުގައި ބޭއްވި ކެމްޕެއިން ރެލީއަކަށް އަމާޒުކޮށް ދިން ޖާނުންފިދާވުުމުގެ ހަމަލާއެއްގައި މަދުވެގެން 128 މީހުން މަރުވެއްޖެއެވެ.\nމިއީ 2014 ވަނަ އަހަރަށް ފަހު އެގައުމުގައި ބޮމުގެ ހަމަލާއެއްގައި އެއްފަހަރާ އެންމެ ގިނަ މީހުން މަރުވި ހާދިސާއެވެ. މަސްތުންގ ޓައުންގައި ދިން މި ހަމަލާގައި ލޯކަލް އިންތިޚާބުގައި ވާދަކުރާ ކެންޑިޑޭޓަކުު ވެސް މަރުވެފައިވާ ކަމަށް ފުލުހުން ބުނެއެވެ.\nއިސްލާމިކް ސްޓޭޓްގެ ނަމުުގައި އުޅެމުންދާ ޖަމާއަތުން ވަނީ މި ހަމަލާއަކީ އެ ޖަމާއަތުގެ ހަމަލާއެއް ކަމަށް ބުނެފައެވެ.\nމީގެ ކުރިން އުތުރުގެ ޓައުނެއް ކަމަށްވާ ބައްނޫގައި ހަަމަ މިބާވަތުގެ އެއްވުމައްގައި ބޮމުގެ ހަމަލާއެއް ދީ ހަތަރު މީހުން މަރާލާފައި ވެއެވެ.\nމި ހަމަލާތައް އައިސްފައި މި ވަނީ އެ ގައުުމުގެ އާއްމު އިންތިޚާބު ޖުލައި މަހުގެ 25 އަށް ތާވަލުކުރެވިފައި ވަނިކޮށެވެ.\nމީގެ އިތުރުން އެގައުމުގެ ކުރީގެ ބޮޑުވަޒީރު ނަވާޒު ޝަރީފް އިނގިރޭސި ވިލާތުން އެނބުރި ގައުމަށް ވަޑައިގަތުމާ އެކު ހައްޔަރުކޮށްފައި ވަނިކޮށެވެ.\nނަވާޒް ޝަރީފާއި ދަރިކަނބަލުން މަރްޔަމް ނަވާޒް ޝަރީފް ވަނީ ލާހޯރްގެ އެއަރޕޯޓަށް ޖެއްސުމާ އެކު ނޭޝަނަލް އެކައުންޓަބިލިޓީ ބިއުރޯއިން ހައްޔަރުކޮށްފައެވެ.\nއެ އަށް ފަހު ދެ ބޭފުޅުން ވަނީ ޗާޓަރު ފްލައިޓެއްގައި ވެރިރަށް އިސްލާމްއާބާދަށް ގެންގޮސްފައެވެ. އޭގެ ފަހުން ވަނީ އެތަނުގެ ޖަލަކަށް ބަދަލުކޮށްފައެވެ.\nތިން ދައުރެއްގައި ބޮޑުވަޒީރުކަން ކުރައްވާފައިވާ ނަވާޒް ޝަރީފް މަގާމުން ވަކިކޮށްފައި ވަނީ ކޮަރަޕްޝަނުގެ ތަހުގީގަށް ފަހު މިދިޔަ އަހަރުއެވެ. މިދިޔަ ހަފްތާގައި ނަވާޒްގެ މައްޗަށް ވަނީ ޣައިރު ހާޒިރުގައި 10 އަހަރަށް ޖަލަށްލުމަށް ހުކުމް ކޮށްފައެވެ.\nނަވާޒް ޝަރީފް ވަނީ މި ދައުވާތަކަކީ އިންތިޚާބު ބޯމަތިވެފައިވަނިކޮށް ޕާކިސްތާނުގެ ބާރުގަދަ ސަލާމަތީ ބާރުތަކުން އޭނާއާ ދެކޮޅަށް އުފައްދައިގެން ކުރާ ދައުވާތަކެއް ކަމަށް ތުހުމަތުކުރައްވާފައެވެ.\nމަސްތުންގގައި ދިން ހަމަލާގައި 150 އަށް ވުރެ ގިނަ މީހުން ޒަޚަމްވެފައިވާ ކަމަށް އޮފިޝަލުން ވިދާޅުވެއެވެ.\nމަރުވި މީހުންގެ ތެރޭގަގައި ބަލޮޗިސްތާން ޕްރޮވިންސްގެ ގާނޫނުހަދާ މަޖިލީހަށް ކުރިމަތިލައްވާފައިވާ ކެނޑިޑޭޓެއް ކަމަށްވާ ސިރާޖް ރައިސާނީ ހިމެނޭ ކަމަށް އޭނާގެ އާއިލާއިން ބުނެއެވެ. އޭނާއަކީ ބަލޮޗިސްތާން އަވާމީ ޕާޓީގެ ކެންޑިޑޭޓެކެވެ.\nއައިއެސް ޖަމާއަތުން ވަނީ އެ ޖަމާއަތުން ނެރޭ ނޫހެއްގައި ހަމަލާދިނީ އެ ޖަމާއަތުން ކަމަށް ބުނެފައެވެ.\nހުކުރު ދުވަހު ދިން ބޮމުގެ ހަމަލާއަކީ ޕާކިސްތާނުގެ ޕެޝާވަރުގައި އަސްކަރިއްޔާ އިން ހިންގާ ސްކޫލަކަށް ތާލިބާނުން 2014 ވަނަ އަހަރު ހަމަލާދީ 132 ކުދިންނާ އެކު ޖުމްލަ 141 މީހުން މަރާލި ހާދިސާ އަށް ފަހު އެންމެ ގިނަ ބަޔަކު އެ ގައުމުގައި މަރުވި ހާދިސާއެވެ.


Beryru Gaumu Thakah Dhathuru Kuraanama Registry Vaan Angaifi - Vaguthu\nބޭރު ޤައުމުތަކަށް ދަތުރުކުރާނަމަ ރަޖިސްޓްރީ ވާން އަންގައިފި\nބޭރު ޤައުމުތަކަށް ދަތުރު ކުރާނަމަ ފޮރިން މިނިސްޓްރީގެ ސައިޓުގައި ރަޖިސްޓްރީ ވުމަށް ފޮރިން މިނިސްޓްރީއިން އަންގައިފިއެވެ.\nމި ދުވަސްވަރަކީ ސްކޫލު ބަންދު ދުވަސްވަރަކަށްވާތީ ވަރަށް ގިނަ ފަރާތްތައް ބޭރުގެ ގައުމުތަކަށް ދަތުރުކުރަމުންދާ ކަމަށާއި، ދަތުރުކުރާ ފަރާތްތަކުން ދަތުރުކުރުމުގެ ކުރިން ފޮރިން މިނިސްޓްރީގެ ވެބްސައިޓުން ރަޖިސްޓްރީވުމަށްފަހު ދަތުރުކުރުމަށް އެމިނިސްޓްރީން ވަނީ އިލްތިމާސްކޮށްފައެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ފޮރިންގް މިނިސްޓްރީގެ ޖޮއެންޓް ސެކެޓްރީ ބަދޫރާ ސައީދު ވިދާޅުވީ ފޮރިން މިނިސްޓްރީގައި ވެބް ސައިޓުން ރަޖިސްޓްރީ ކުރެވޭނެ ކަމަށާއި، ދަތުރުކުރުމުގެ ކުރިން މިނިސްޓްރީގެ ސައިޓުން ރަޖިސްޓްރީވުމަކީ ވަރަށް މުހިންމު ކަމެއް ކަމަށެވެ.\nމި ޕްރޮގްރާމުގައި ވާހަކަ ދައްކަމުން ބަދޫރާ ވިދާޅުވީ ރާއްޖޭން ބޭރަށް ދިއުމަށްފަހު ކަންތައްތައްވާނެ ގޮތެއް ނޭނގޭނޭ ކަމަށާއި، ރައްކާތެރިކަމުގެ ފިޔަވަޅު އަބަދު ވެސް އަޅަންޖެހޭ ކަމަށެވެ. އަދި ބޭރުގެ ގައުމަށް ދިއުމަށްފަހު، އެގައުމަކީ ރާއްޖޭގެ އެމްބަސީ އިންނަ ގައުމެއް ނަމަ އެއެމްބަސީގައި ރަޖިސްޓްރީ ކުރުމަކީ ވެސް ވަރަށް މުހިންމު ކަމެއް ކަމަށް އޭނާ ވިދާޅުވިއެވެ.\nއެހެން ނަމަވެސް ގިނަ މީހުން އެކަން ނުކުރައްވާކަމަށާއި ސަލާމަތީ ފިޔަވަޅުތައް އެޅުއްވުމުގައި ފަރުވާކުޑަކަމަށް ބަދޫރާ ފާހަގަކުރައްވާފައިވެއެވެ.\nބޭރު ގައުމުތަަކަށް ބޭސްފަރުވާއަށް ނުވަތަ އެނޫންވެސް ކަމަކަށް އެކަނި ދާނަމަ މި ސައިޓުގައި ރަޖިސްޓްރީވުމަކީ ވަރަށް މުހިންމުކަމެކެވެ. އެއީ އެކަނި ގޮސް ކަމެއް ވިޔަސް އިނގޭނޭ ވަކި މީހެއް އެތަނުގައި ނުހުންނާތީއެވެ. އަޅާލާނޭ އާރެއް ޔާރެއް ނެތީމައެވެ. ވީމާ ބޭރު ގައުމުތަކަށް ދާނަމަ ރަޖިސްޓްރީ ކުރުމަކީ ވަރަށް މުހިންމު ކަމެކެވެ.\nރާއްޖެއަށް ދެމުން ގެންދާ ސްކޮލާޝިޕްތަކުގެ އަދަދު މޮރޮކޯ އިން އިތުރުކޮށްފި\nޖަޕާނުން ރާއްޖެއަށް 24 ސްކޮލަރޝިޕް، އަގު 19 މިލިއަން ރުފިޔާ\nނޮވެމްބަރު 21, 2019 12:34\nމޮޔަވީތަ އަދުކިރިޔާތަ ރާއްޖޭގެބަޔަކު ބޭރުގައުމުތަކަށްދަނީ މިހުރިހާ ދުވަހު ދިވެހިން ދަތުރުކުރީ އެއްވެސް ބިރުވެރިކަމެނެތި މިހާރު ތިއުޅެނީ ރައްޔިތުން ބިރުގަންނުވަން. ދަތުރުފަތުރުކުރުމުގެ މިނިވަންކަންވެސް ނިގުޅައިގަން.. މިއީ އަޅުވެތިވެފަތިބިވަރު ދިވެހިން.. ދިވެހިންނައެކަނިތަ ބޭރުގައުމުތަކުގަ ބިރުވެރިކަންއޮތީ\nނޮވެމްބަރު 21, 2019 12:48\nކަމެއް ވީމަ އަދި ރަޖިސްޓްރީ ވިޔަސް ކޮންކަމެއް ކޮށްދެވޭނީ. ލަންކާގެ ހަމަނުޖެހުމުގައި ލުތުފީ ބެލެހެއްޓުމުގެ އިތުރަށް ދިވެހި އެމްބަސީ އަށް ވީކަމެއް ހަރާމް\nއިންޓަނެޓް ކެނޑިފަހުރުމުން ތިޔަ ސައިޓް އޮންނާނީ ޑައުން ވެފަ. އެހާ ސްލޯވާނެ. އެއީ ރާއްޖޭގެ ހާލަތު.\nތިޔަ ސައިޓުގަ ރެޖިސްޓާ ވުމަށްވުރެ ފޭސްބުކް މާ ސަޅި.\nނޮވެމްބަރު 21, 2019 13:44\nބޭރުގައުމުތަކުގަހުންނަ އެންބަސީތަކަކީ ދިވެހިންނައް އެހީވާންހުންނަތަންތަނެއްނޫން އެތަނުގަތިއްބަވާބޭފުޅުންގެ ގާތްމީހެއްނޫންނަމަ އެއްވެސްއެހީތެރިކަމެއް ލިބޭތަނެއްނޫން\nނޮވެމްބަރު 21, 2019 14:28\nމިއީވެސް ލާދީނީ ލީޑަރުގެ ރޭވުން.މި ބައިގަޑު އަނެއްކާ ވަކިބަޔަކަށް ބޮޑިއެއްދިނުމަށް ވިސްނަމުންދާކަން މިކަމުން އެގެއެވެ.ދުވަހަކު ތިޔަމިނިސްޓުރިން ކުރިކަމެއްނެތް.\nނޮވެމްބަރު 21, 2019 16:31\nޢެ އުޅެނީ ކިހާ ބައެއްތޯ ކޮންތާކަށްތޯ ކީއްކުރަންތޯ ބަލަން، އެހެން ކަމަކު ނޫން، ތީ ރައްޔިތުންގެ ސަލާމަތައް އެއްވެސް ކަމެއް ކުރާ ސަރުކާރެއް ނޫން. ޙުސް އަމިއްލަ އެޖެންޑާ. ޙިތުން އެހެން އެންމެން ނަކީ މޮޔައިން 😠\nނޮވެމްބަރު 21, 2019 22:35\nވަރަށް ރަގަޅު ކަމެއް. މިއީކީ އަދި އަލަށް ކުރަން ބުނި ކަމެއްވެސް ނުން.\nނޮވެމްބަރު 21, 2019 22:40\nޢަލްހަމުދު ލިއްލާހި. މިސަރުކާރުގަ އެންމެ ރަގަޅަށް މަސައްކަތް ކުރާ އެން މިނިސްޓްރީ. ޥިސްނާލުން ރަގަޅު ކަމެއް. ޗުއްޓިއާ ދިމާކޮށް ވެސް ހަަމަ ދިވެހިންގެ ކަންތައްތަކަށް ބައްލަވާ ވަރު.\nނޮވެމްބަރު 21, 2019 22:49\nމިއީ މީގެ ކުރިންވެސް ކުރާކަެއް. މިކަަން ކުރުމަކުން އެއްވެސް މީހަކަށް ގެއްލުމެއް ނުލޮބޭނެ. ޅިބުނަސް ލިބެނީ ފައިދާ. ޢެންމެ ފަހުން އަޅުގަނޑުގެ ޢާއިލާގަ ދިމާވި މައްސަލާގަވެސް އެހާ ސްޕީޓީކޮށް ދެވުނީ އެމީހުން ފުރަމުން ރަޖިސްޓްރީވެފަ ތިބީމަ. ޝުކުރިއްޔާ ޚަރިޖިއްޔާ\nނޮވެމްބަރު 30, 2019 07:39\nމިއީ އިންކަމްޓެކްސް ނެގުމަށް ހަދާ ސާވޭއެއް އޭރުން ބޭރަށްދާ މީހުންނަކީ ލިބޭބަޔަކަށް ހަދާ ފެލާލެވޭނީ މިސަރުކާރު ވައްކަންކުރާނީ ކޯޓްވެދުވެރިކޮށް މިސާލު ދީބާޖާއަށްދޭ ފައިސާ


ﷲ ބާވާލެއްވި ޙުކުމާ ޚިލާފަށް ޙުކުމް ކުރުން\nމިކަމަކީ މުޅި އިސްލާމީ ދުނިޔެއަށްވެސް ކުރިމަތިވެފައިވާ ވަރަށް ބޮޑު މައްސަލައެކެވެ. މީސްތަކުންގެ މެދުގައި ޙުކުމްކުރަންވީގޮތް ﷲ އަންގަވާފައިވާއިރުވެސް ކަންތައްތައް ކުރެވެމުންދަނީ އެއާ އެއްގޮތަކަށް ނޫންކަމީ އެންމެންނަށްވެސް އެނގޭކަމެކެވެ. ﷲ ގެޙުކުމާ ޚިލާފަށް ޙުކުމް ކުރާ މީހުންނާމެދު ވަޢީދުގެ ބަސްފުޅުތައް ކީރިތި ޤުރުއާނާއި ރަސޫލާ ޞައްލަﷲ ޢަލައިހި ވަސައްލަމް ގައި އައިސްފައިވެއެވެ. ބައެއް ދަލީލުތަކުގައި އެފަދަ މީހާއަކީ ކާފިރެއްކަމުގައި އައިސްފައިވެއެވެ. އެހެންވެ މިދަލީލުތަކުގެ އަލީގައި ﷲ ގެ ޙުކުމަށް ޢަމަލު ނުކުރާ ކޮންމެ މީހަކީ ކާފިރެއްކަމަށް ބައެއް މީހުން ދެކެއެވެ. ކޮންމެއަކަސް މިމައްސަލައާމެދު ވަކި ކޮޅަކަށް އެއްޗެއް ބުނުމުގެ ކުރިން ޢިލްމުވެރިން މިކަމާމެދު ވިދާޅުވެފައިވާ އެއްޗެއް ބަލައިލުމަކީ ކޮންމެހެންވެސް ބޭނުންތެރިކަމެކެވެ. <?xml:namespace prefix = o ns = "urn:schemas-microsoft-com:office:office" />\nޢަޤީދާގެ މައްސަލަތަކާމެދު ބަޙުސު ކުރައްވާ ޢިލްމުވެރިން ވިދާޅުވާ ގޮތުގައި ކުފުރުވުން ދެބައަކަށް ބެހިގެންވެއެވެ. އެއީ ޢަމަލީ ކުފުރާއި، އިޢްތިޤާދުގައި ކުފުރުވުމެވެ. ﷲ ބާވާލެއްވި ޙުކުމާ ޚިލާފަށް ޙުކުމް ކުރާމީހާ އެއަށް އިންކާރު ނުކުރާކަމުގައިވަނީނަމަ ވަންނާނީ މީގެ ތެރެއިން ޢަމަލީ ކުފުރުގެ ތެރެއަށެވެ. ނަމަވެސް އެޙުކްތައް ޤަބޫލުނުކޮށް އެއާ ދެކޮޅުހަދައި އެއަށް އިންކާރު ކޮށްފިކަމުގައިވާނަމަ ކާފިރުވީއެވެ. ﷲ ބާވާލެއްވި ޙުކުމްތަކުގެ ތެރެއިން ބައެއް ޙުކުމްތަކަށް އީމާންވެފައި އަނެއްބައި ޙުކުމްތަކަށް ކާފިރުވާ މީހުންވެސް އެކަލާނގެ ސިފަކުރައްވާފައިވަނީ، އެބައިމީހުން އީމާންވީ މައްސަލަތަކުގައި، އީމާންވީ ކަމަށެވެ. އަދި ކާފިރުވީ ކަންކަމުގައި ކާފިރިވީ ކަމަށެވެ. أَفَتُؤْمِنُونَ بِبَعْضِ الْكِتَابِ وَتَكْفُرُونَ بِبَعْضٍ [البقرة 85] މާނައީ : "ފަހެ ތިޔަބައިމީހުން ފޮތުގެ (ތައުރާތުން) ބަޔަކަށް އީމާންވެ އަނެއް ބަޔަށް އިންކާރުކޮށް ކާފިރުވަނީ ހެއްޔެވެ؟ އެހެންކަމުން މިއާޔަތުންވެސް އެނގެނީ ޢަމަލުން އީމާން ވުމުގެ އިދިކޮޅަކީ ޢަމަލުން ކާފިރުވުން ކަމެވެ. ހަމައެފަދައިން އިޢްތިޤާދުގައި (ޤަބޫލުމުން) އީމާންވުމުގެ އިދިކޮޅަކީ އިޢްތިޤާދުގައި ކާފިރުވުމެވެ. އެއަށްފަހު އިބުނު ތައިމިޔާ ވިދާޅުވަނީ، "މިމައްސަލައިގާ މިދެބަޔަށް ބެހިގެންވާކަމަށް ވިދާޅުވެފައިވަނީ ރަސޫލާ ޞައްލަﷲ ޢަލައިހި ވަސައްލަމް އަޞްޙާބު ބޭކަލުންނެވެ. އެބޭކަލުންނީ ﷲ ގެ ކަލާމުފުޅުގެ މާނައާއި ދޭހަ އެންމެ ރަނގަޅަށް ދެނެވަޑައިގަންނަވާނޭ ބޭކަލުންނެވެ. އަދި އިސްލާމް ކަމާއި ކުފުރާއި މިދެކަމާއި ގުޅުން ހުރި ކަންތައްތައްވެސް އެންމެ ރަނގަޅަށް އެނގިވަޑައިގަންނަވީ އެބޭކަލުންނަށެވެ. އެހެންކަމުން އެބޭކަލުންގެ ފަރާތުން ނޫންގޮތަކަށް މިކަންކަމެއް ނޭގޭނެއެވެ. ފަހެ އޭގެ ފަހުން އައި ބައެއް މީހުންނަށް އެބޭކަލުންގެ މިމައްސަލައިގާ ވިދާޅުވެފައިވާ އެއްޗެއްގެ ދޭހަ ނުވިސްނުމުގެ ސަބަބުން ދެބަޔަކަށް ބެހުނެވެ.\nއެއްބަޔަކު ދެކޭގޮތުގައި ބޮޑު ފާފައެއް ކޮށްފި ކޮންމެ މީހަކީ ދީނުން ބޭރުވެފައިވާ މީހެކެވެ. އެފަދަ މީހާއީ ނަރަކައިގާ އަބަދަށް ދެމިގެންވަ ކާފިރެކެވެ.\nއަނެއްބަޔަކު ދެކޭގޮތުގައި އެބައިމީހުންނީވެސް ހަމަ ފުރިހަމަ މުއުމިނުންނެވެ. ފަހެ މިދެބައިމީހުންވެސް ވަނީ ރަގަޅު މަގު ގެއްލިފައެވެ. ތަފާތު ދީންތަކުގެ ތެރެއިން އެންމެ ހެޔޮވެގެންވާ ދީނަކީ އިސްލާމް ދީންކަމުގައި ލެއްވިފަދައިން، ކީރިތިﷲ މިކަމުގައިވެސް ސުއްނަތް ޖަމާޢަތުގެ އަހްލުވެރިންނަށް ޞައްޙަގޮތަށް މަގު ދެއްކެވިއެވެ. މިތާގައިމިވަނީ ކުފުރުނޫން ކުފުރެއްގެ ވާހަކައެވެ. ނިފާޤުނޫން ނިފާޤެއްގެ ވާހަކައެވެ. ޝަރުކުނޫން ޝިރުކެއްގެ ވާހަކައެވެ. ފިސްޤު ނޫން ފިސްޤެއްގެ ވާހަކައެވެ. ޡުލްމު ނޫން ޡުލްމެއްގެ ވާހަކައެވެ. އެއަށްފަހު މިއާޔަތުގެ ތަފްސީރުގައި ސަލަފުންގެ ކިބައިން ވާރިދުވެފައިވާ ރިވާޔަތްތައް ގެންނެވިއެވެ. އޭގެ ތެރެއިން އެއް ރިވާޔަތަކީ އިބުނު ޢައްބާސުގެ އަރިއަހުން ވާރިދުވެފައިވާ ރިވާޔަތެކެވެ. އެރިވާޔަތުގައިވަނީ وَمَنْ لَمْ يَحْكُمْ بِمَا أَنْزَلَ اللَّهُ فَأُولَئِكَ هُمُ الْكَافِرُونَ  "މިއާޔަތުގައިއެވާ ޙުކުމަކީ ދީނުންބޭރުނުވާ ކުފުރެއެއްގެ ވާހަކައެވެ.\nوَمَنْ لَمْ يَحْكُمْ بِمَا أَنْزَلَ اللَّهُ فَأُولَئِكَ هُمُ الْكَافِرُونَ  މިއާޔަތުގައި އެވާ ކުފުރާބެހޭގޮތުން اَلْإِمَامُ أَحْمَدُ بْنُ حَنْبَل އާ މީހަކު ސުވާލު ކުރުމުން ޖަވާބުގައި ވިދާޅުވިއެވެ. އެއީ މިއްލަތުން ބޭރުކޮށްލާ ކުފުރެއްނޫނެވެ. އީމާން ކަމުގެވެސް ދަރަޖަތެކެއްވާ ފަދައިން ކުފުރުގެވެސް ދަރަޖަތަކެއް ވެއެވެ. އެހެން ތަނެއްގައި ވިދާޅުވެފައިވެއެވެ. މާތް ﷲ އާ އެހެން ފަރާތަކާ ޝަރީކު ކުރުމުން މެނުވީ މުސްލިމަކު ދީނުން ބޭރު ނުވާނެއެވެ.  މިމައްސަލައިގާ ޝައިޚުލްއިސްލާމި އިބްނު ތައިމިޔާ ވިދާޅުވެފައިވެއެވެ. ހުރިހާ ފިޤުހުވެރިންގެ އިއްތިފާޤުވެ ވަޑައިގަންނަވާގޮތުގައި، އިސްލާމް ދީނުގައި ޙަރާމް ކަމެއްކަމުގައި ދަންނަބޭކަލުން އިޖްމާޢުވެވަޑައިގެންފައިވާ ޙުކުމަމެއް ހުއްދަ ކަމަށް ބުނާ މީހާއާއި، ޙަލާލު ކަމެއް ކަމުގައި އިޖްމާޢުވެފައިވާ ކަމެއް ޙަރާމް ކަމުގައި ބުނާމީހާ ދީނުން ބޭރުވެއްޖެއެވެ. އަދިވެސް ވިދާޅުވެފައިވެއެވެ. ވަރަށް ގިނަމީހުން އިސްލާމް ދީން ޤަބޫލު ކުރިކަމުގައިވިއަސް، އެބައިމީހުން ޢަމަލު ކުރަނީ އެބައިމީހުންގެ ތެރޭގައި ޒަމާނުއްސުރެ ހަރުލާފައިވާ އާދަކާދައާ އެއްގޮތަށެވެ. މިފަދަ މީހުންނަށް ﷲ ގެ ޙުކުމާ ޚިލާފުވުން ހުއްދަނޫންކަން އެނގުމަށްފަހުވެސް، އެނޫން ގޮތްތަކަށްވެސް ޢަމަލުކުރުން ހުއްދަވާނޭ ކަމުގައި ދެކެގެން އެގޮތްގޮތަށް ޢަމަލު ކުރާކަމުގައިވާނަމަ އެބައިމީހުން ދީނުން ބޭރުވާނެއެވެ. އެހެންނޫންނަމަ އެބައިމީހުން ވާނީ ޖާހިލުން ކަމުގައިވެ. \nرسول ﷲ ޞައްލަﷲ ޢަލައިހި ވަސައްލަމް ޙަދީޘު ކުރައްވަނީ : "إذا سمى الرجلُ الآخرَ كافرا ، فقد كفرَ أحدُهما" މިޙަދީޘުގެ މާނާގައި الإمام ابن عبد البر ވިދާޅުވެފައިވަނީ: މީގެ މާނައީ ކުރާ ފާފައެއްގެ ސަބަބުން ނުވަތަ ދަލީލުން އޭނާއަށް ވިސްނޭ ގޮތަކަށް ކުރާ ޢަމަލެއްގެ ސަބަބުން ، އެއް މުސްލިމަކު އަނެއް މުސްލިމަކު ކާފިރު ކޮށްގެން ނުވާނޭ ވާހަކައެވެ. އަދި ހުރިހާ ޢިލްމުވެރިންގެ ގާތުގައިވެސް އެއީ ދީނުން ބޭރުވާ ކަމެއްނޫނެވެ.\nމިމައްސަލާގައި الإمام الطحاوي ވިދާޅުވެފައިވަނީ : މީހަކު މުސްލިމަކަށްވީގޮތަށް މެނުވީ އޭނާ ކާފިރެއް ނުވާނެއެވެ. އޭނާ މުސްލިމަކަށްވީ، އިސްލާމްދީން ޤަބޫލު ކުރާކަމަށް އެއްބަސްވެ އިޤްރާރުވުމުންނެވެ. އެހެންކަމުގައިވާނަމަ އޭނާ ދީނުން ބޭރުވާނީ މިދީނަށް އިންކާރު ކުރުމުން ނެވެ.\nހަމައެފަދައިން العلامة الشيخ محمد الأمين الشنطيقي (أضواء البيان 2/104) ވިދާޅުވަނީ : ރަސޫލު ބޭކަލުންނާ އިދިކޮޅު ހަދައި، ﷲ ބާވާލެއްވި ޙުކުމަކީ ބާޠިލު އެއްޗަކަށް ހަދައި، އެއާ އެއްގޮތަށް ޙުކުމް ނުކުރާމީހަކީ ދީނުން ބޭރުވެފައިވާ މީހެކެވެ.\nއެކަމަކު ﷲ ބާވާލައްވާފައިވާ ޙުކުމާއެއްގޮތަށް ޙުކުމްނުކުރާ މީހާ، އެގޮތަށް ޢަމަލުކުރާއިރު ތިމާ މިއަރައިގަންނަނީ ، އެކަލާނގެ ޙަރާމްކުރައްވާފައިވާ ކަމަކަށްކަން ޤަބޫލުކުރާނަމަ ދީނުން ބޭރެއްނުވާނެވެ. އެފަދަމީހާވާނީ ފާސިޤަކަށެވެ. އެބަހީ އޭނާއަކީ ފާފަވެރިއެކެވެ.\nމިއުއްމަތުގެ ސަލަފުންގެ ބަސްފުޅުތަކުންނާއި މިމައްސަލައާމެދު ބަޙުޘުކުރައްވާފައިވާ އިސްލާމީ ދުނިޔޭގެ އިތުބާރުހުރި ޢިލްމުވެރިންގެ ބަސްފުޅުތަކުން އެނގޭންއޮތީ ފާފައެއް ކުރުމީ ދީނުން ބޭރުވާ ކަމެއްނޫންކަމެވެ. ނަމަވެސް ދީނުގައި ކަނޑައެޅިގެން އައިސްފައިވާ ކަމަކާ ދެކޮޅުހަދައިފިނަމަ ނުވަތަ ﷲ ބާވާލެއްވި ޙުކުމަކަށް އިންކާރުކޮށް އެއައް ފުރައްސާރަކޮށް ހަދައިފިނަމަ ނުވަތަ އެއަށް ޢަމަލުކުރަން ނުޖެހޭނޭ ކަމުގައި ބުނާނަމަ އެމީހަކު ދީނުން ބޭރުވާނޭ ކަމުގައެވެ. އެއާ ޚިލާފަށް މުސްލިމުން ޢަމަލުކުރަންޖެހޭނީ ﷲ ބާވާލެއްވި ޙުކުމަށްކަން ޤަބޫލުކުރާމީހަކު، ކޮންމެވެސް ސަބަބަކާހުރެ އިއިން ޙުކުމަކަށް ނުވަތަ ޙުކުމްތަކަކަށް ޢަމަލު ނުކުރިއަސް އެމީހަކު ދީނުން ބޭރުވާނުވާނެއެވެ.\nއަޅުގަނޑު މިހެން މިބުނަނީ ﷲ ބާވާލެއްވި ޙުކުމްގެ ޤަދަރު ކުޑަކޮށްލުމުގެ ގޮތުކުންނޫނެވެ. ނޫންނަމަ ވިކި ފަރާތެއް ރުއްސުމުގެ ބޭނުމެއްގައެއްވެސް ނޫނެވެ. ނަމަވެސް ދީނުގައި އައިސްފައިވާ މިފަދަ މައްސަލަތަކުގައި ބަލަންޖެހޭނީ ސަލަފުންގެ ދަންނަބޭކަލުންނާއި އިތުބާރުހުރު ޢިލްމުވެރިންގެ ބަހަށްކަމުން އެބޭކަލުން މިމައްސަލައިގާ ދެކެވަޑައިގަންނަވާގޮތް ހާމަކުރުމުގެ ބޭނުމުގައެވެ.\n ابن تيمية ، مجموع الفتاوى (3/267) ، ابن القيم ، الصلاة وحكم تاركها (ص 59-60) ، الألباني ، التحذير من فتنة التكفير(ص 16)\n مجموع الفتاوى (7/254)


Noorul-islam.NET :: ޢަރަފާތް ދުވަހުގެ ރޯދަ ހިފުމަށް ވަޞިއްޔަތް ކުރަމެވެ. \nޢަރަފާތް ދުވަހުގެ ރޯދަ ހިފުމަށް ވަޞިއްޔަތް ކުރަމެވެ. \nތާރީޚް: 21 އޮކްޓޯބަރ 2012\nމާތްކަމާއި ބަރަކާތުން ފުރިގެންވާ ދުވަސްތަކެއް އަޅުގަނޑުމެންނާއި ކުރިމަތިލައިފިއެވެ. އަޅުގަނޑުމެން މިހާރު އުޅެމުން މި ގެންދަނީ އެ ދުވަސްތަކުގެ ތެރޭގައެވެ. ޙައްޖުމަހުގެ ފުރަތަމަ 10 ދުވަހެވެ.<?xml:namespace prefix = "o" ns = "urn:schemas-microsoft-com:office:office" />\nމި ދުވަސް ވަރު،3މިލިއަނާ ގާތްކުރާ ޢަދަދަކަށް މުސްލިމުން ވަނީ ޙައްޖުގެ އަޅުކަން އަދާކުރުމަށް މައްކާއަށް ޖަމާވެފައެވެ.\nޙައްޖު ދުވަސް، ނުވަތަ ޢަރަފާތްދުވަހަކީ، ޙައްޖުމަހުގެ9ވަނަ ދުވަހެވެ.\nއެއީ ދުވަސްތަކުގެ ތެރެއިން ﷲ ގެ ޙަޟްރަތުގައި އެންމެ ލޮބުވެތިކަން ބޮޑުވެގެންވާ ދުވަހެވެ. އެދުވަހު ޙައްޖުގެ އަޅުކަން އަދާކުރުމަށް ޢަރަފާތް ބިމަށް އެއްވެ ތިބޭ މީހުންނަށް ﷲގެ ރަޙްމަތާއި ފާފަފުއްސެވުން އޮއްސަވައެވެ.\nއެ ބިމުގައި މި މާތް ދުވަހުގައި ހުރުމުގެ ނަޞީބު ލިބިފައިނުވާ މީހުންނަށް އޮތީ މި ދުވަހު ރޯދަ ހިފުމެވެ.\nޢަރަފާތްދުވަހުގެ ރޯދައާ ބެހޭގޮތުން ސުވާލު ކުރެވުމުން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ.\n(ޢަރަފާތްދުވަހުގެ ރޯދަ) ފާއިތުވެ ދިޔަ އަހަރުގެ ފާފައާއި ކުރިއަށް އޮތް އަހަރުގެ ފާފަ ފޮހެދެއެވެ.\nހިޖުރީ ސަނަތުން 1433 ވަނަ އަހަރުގެ ޢަރަފާތް ދުވަހަކީ މީލާދީ ސަނަތުން 2012 ވަނަ އަހަރުގެ އޮކްޓޯބަރ މަހުގެ 25 ވާ ބުރާސްފަތި ދުވަހެވެ.\nއެހެން ކަމުން މި ދުވަހު ރޯދަ ހިފުމަށް އަވަސް ވެގަތުމަށް، އަޅުގަނޑުގެ އަމިއްލަ ނަފްސަށާއި ތިޔަ އެންމެހާ ލޮބުވެތި އަޚުންނާއި އުޚްތުންނަށް ނަސޭހަތްތެރިވެ ވަޞިއްޔަތް ކުރަމެވެ.\nހެޔޮ ކަމަކަށް އަމުރު ކޮށްފި މީހާއަށް އެ ހެޔޮކަމެއް ކުރާ މީހާއަށް ލިބޭ މިންވަރަށް ސަވާބާއިދަރުމަ ލިބޭނެއެވެ. އެއީ އެ ޢަމަލު ކުރާމީހާގެ ސަވާބާއި ދަރުމައިން އެއްވެސް މިންވަރެއް އުނި ނުވާ ޙާލުގައެވެ. މިއީ ނަބަވީ އިރުޝާދުތަކުގެ އަލީގައި އަޅުގަނޑުމެންނަށް އިވިފައިވާ ޔަޤީން ވާހަކައެކެވެ.\nއީމެއިލް ކުރައްވާށެވެ. އެސްއެމްއެސް ފޮނުއްވާށެވެ. ފޯނުން ގުޅުއްވާށެވެ. ފޭސްބުކްގެ ވޯލްގައި ލިޔުއްވާށެވެ! ޓްވިޓާގައި ލިޔުއްވާށެވެ! އެމްއެސްއެންގެ ސްޓޭޓަސްގައި ލިޔުއްވާށެވެ! އެހެނިހެން ސޯޝަލް މީޑިއާ ތަކުގައި މިވާހަކަ ޙިއްސާ ކުރައްވާށެވެ.


Sitee thakakee ehbasvumeh noon, gaanoonee buradhaneh neh: MACL\nވެލާނާ އިންޓަނޭޝަލް އެއާޕޯޓް (ވީއައިއޭ)ގައި މޯލްޑިވްސް އެއާޕޯޓް ކޮމްޕެނީ (އެމްއޭސީއެލް)އިން ބޮޑު ހޭދައެއް ކޮށްގެން ހަދާފައިވާ ސީޕްލޭން ޓާމިނަލް ޓްރާންސް މޯލްޑިވިއަން އެއާވޭސް (ޓީއެމްއޭ) އަށް ކުއްޔަށް ދޭނެ ކަމަށް ބުނެ ފޮނުވާފައިވާ ސިޓީތަކަކީ އެއްބަސްވުމެއް ނޫން ކަމަށާއި، އޭގައި ގާނޫނީ ބުރަދަނެއްނެތްކަމަށް އެމްއޭސީއެލުން މިއަދު ބުނެފި އެވެ.\nއެ މައްސަލާގައި، އެ ކުންފުނީގެ ބޯޑު މެންބަރުން އިތުރުން މެނޭޖްމަންޓުގެ ބޭފުޅުން މިއަދު ވަނީ ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުކޮށްފައިވާއިރު، މާލިއްޔަތު ކޮމިޓީގެ ގިނަ މެންބަރުންގެ ސުވާލުތައް އަމާޒުކުރެއްވީ އެ ސިޓީތަކާ ގުޅުވައިގެންނެވެ.\nމަހުފޫޒް އިޝާރާތްކުރެއްވީ، ދެ ފަހަރެއްގެ މަތިން ޓީއެމްއޭއިން ކައުންޓާ ޕްރޮޕޯސަލެއްގެ ގޮތުގައި އަކަމީޓަރަކަކަށް ހަތް ޑޮލަރުގެ އިތުރުން ކޮންމެ ފަސަންޖަރެއްގެ އަތުން ވެސް ހަތް ޑޮލަރު ނަގާ ގޮތަށް ހުށަހެޅި ހުށަހެޅުމަށެވެ.\nކޮމިޓީގައި ތިއްބަވާ އެމްޑީޕީގެ ގިނަ މެމްބަރުން، ޓީއެމްއޭ އިން ދެއްކި ސިޓީތަކުގެ މައްޗަށް ބިނާކުރައްވާ ސުވާލުކުރެއްވީ އެ ސިޓީތަކަކީ ގާނޫނީ ގޮތުން އެމްއޭސީއެލްގެ ކޮމިޓްމެންޓެއް ކަމަށް ބަލައި، އާބިޓްރޭޝަނަށް ހުށަހަޅައިގެން ބޮޑު ބަދަލެއް ދައުލަތުން ދަައްކަން ޖެހިދާނެތޯ އެވެ.\nމިއަދުގެ ބައްދަލުވުމުގައި މާލިއްޔަތު ކޮމިޓީގެ މެންބަރުން. -- ފޮޓޯ: މަޖިލީސް\nއެކަމަށް ގާނޫނީ ޖަވާބެއް ދެއްވަމުން އެމްއޭސީއެލްގެ އެކްސްޓާނަލް ވަކީލު މަޒްލާން ރަޝީދު ވިދާޅުވީ ގާނޫނީ ޕޮއިންޓެއް ނެގުމުގެ ފުރުސަތު އޮތް ނަމަވެސް، އާބިޓްރޭޝަން މަރުހަލާއަކަށް ދިޔުމުގެ ކުރިން ވަރަށް ގިނަ ކަންކަމަށް ބަލަންޖެހޭނެ ކަމަށެވެ. އެގޮތުން، ހިލާފެއް އުފެދޭ ހާލަތެއްގައި ކުރިއަށްދާނެ ގޮތެއް ދުރާލައި އެއްބަސްވެފައި އޮންނަންޖެހޭނެ ކަމަށް އޭނާ ވިދާޅުވި އެވެ.\n"މިއީ ފިހާރައަކުން އެއްޗެއް ގަތުން ފަދަ ސިމްޕަލް ކަމެއް ނޫން،" މަޒްލާން ވިދާޅުވި އެވެ.\nއަސްލު ސިޓީއެއް ނޭނގުނު!\nޓީއޭއެމްއޭއަށް ފޮނުވާފައިވާ ސިޓީތަކުގެ ތެރެއިން، ޑިސެމްބަރު 10، 2017 ގައި ޓީއެމްއޭއަށް ފޮނުވި ސިޓީއަށް ހަވާލާދީ ހަނިމާދޫ ދާއިރާގެ އެމްޑީޕީގެ މެމްބަރު އަބްދުލްޣަފޫރު މޫސާ ކުރެއްވި ސުވާލަކާ ގުޅިގެން، އެ ސިޓީތަކާމެދު ވަރަށް ބޮޑަށް ސުވާލު އުފެދުނެވެ. ސަބަބަކަށްވީ، އަބްދުލްޣަފޫރު ހަވާލާދެއްވި ސިޓީއާ، އެމްއޭސީއެލުން ގެންގުޅުނު ސިޓީގައި އޮތް އިބާރާތް ދިމާނުވާކަން ސާފުވި އެވެ.\nފިޔަވަޅު ނާޅާތީ މެންބަރުންގެ ކަންބޮޑުވުން\nޓީއެމްއޭއަށް ދިން ހުރިހާ ސިޓީތަކެއްގައި އެމްއޭސީއެލްގެ ޖެނެރަލް މެނޭޖަރެއް ކަމަށްވާ ހުސެއިން ފަޒީލް ސޮއިކުރައްވާފައިވާއިރު، އޭނާއާމެދު އެއްވެސް ފިޔަވަޅެއް އަޅާފައިނުވާތީ އެކަމާ ގުޅިގެން ގިނަ މެންބަރުން ވަނީ ކަންބޮޑުވުން ފާޅު ކުރައްވައިފަ އެވެ.\nއެ ކަންބޮޑުވުންތަކަށް ޖަވާބު ދެއްވަމުން މަހުފޫޒް ވިދާޅުވީ، ފަޒީލްއާ މެދު ފިޔަވަޅު ނާޅަން ނިންމީ، އެންޓި ކޮރަޕްޝަން ކޮމިޝަން (އޭސީސީ)އިން މިހާރު ފަށާފައިވާ ޖިނާއީ ތަހުގީގަށް އެއްބާރުލުން ދިނުމަށް ކަމަށެވެ.\nއެ ސަބަބަށް ބާރު ދެއްވަމުން މަޒްލާން ވިދާޅުވީ ހުރިހާ ލިއުންތަކެއް ހޯދައި، އެއްކުރުމުން މިހާރު ގަބޫލުކުރެވެނީ އެތެރޭގެ ތަހުގީގެއްގެ ބަދަލުގައި ޖިނާއީ ތަހުގީގެއް ހިންގާ ފަރާތްތަކަށް އެއްބާރުލުން ދޭން ޖެހޭ ކަމެވެ.\n"ސުވާލު އުފެދޭ ކަންކަން ހުރި ކަމަށް ވާތީ، އެ ގޯސްތަކާ އެކު ކުރިއަށް ދާން ބޭނުން ނުވާތީ އެކަން ހުއްޓުވަން ޖެހޭނީ،" އޭނާ ވިދާޅުވި އެވެ.\nމަހުފޫޒް އިތުރަށް ވިދާޅުވި ގޮތުގައި، އެ ސިޓީތައް ޓީއެމްއޭއަށް ދިޔުމުގައި އެމްއޭސީއެލްގެ މެނޭޖްމަންޓު ތެރެއިން މުއާމަލާތްތަކެއް ހިނގާފައިވާ ކަމަށެވެ. ނަމަވެސް، ރޭޓު ކުޑަކުރަން އައި ދެ ހުށަހެޅުން ފިޔަވައި، ބޯޑާ ހަމައަށް މިކަމާ ގުޅޭ އިތުރު މައްސަލައެއް ގެނެސްފައިނުވާ ކަމަށެވެ.\nރައްޔިތުންގެ މަޖިލިސް ވެލާނާ އިންޓަނޭޝަނަލް އެއާޕޯޓް އެމްއޭސީއެލް + އައިލެންޑް އޭވިއޭޝަން ޓީއެމްއޭ މަންތާ އެއާ


High court ge sity in PG nubai mauloomatheh dhin kan haama vejje\nޕީޖީ ބިޝާމް އަދި ރިލްވާން: ރިލްވާން މައްސަލަ އިސްތިއުނާފެއް ނުކުރޭ\nނޫސްވެރިޔާ އަހުމަދު ރިލްވާން އަބްދުﷲ ގެއްލުވާލި މައްސަލައާ ގުޅޭ ގޮތުން ޕްރޮސިކިއުޓާ ޖެނަރަލް (ޕީޖީ) އައިޝަތު ބިޝާމް ޖުޑިޝަރީ ކޮމެޓީއަށް ދެއްވީ ނުބައި މައުލޫމާތެއްކަން ހައިކޯޓުގެ ސިޓީއަކުން ހާމަވެއްޖެ އެވެ.\nއެހެން ވިދާޅުވުމަށްފަހު ޕީޖީ ބިޝާމް ވިދާޅުވީ އެ މައްސަލާގައި އެކަމަނާގެ ވަރަށް ބޮޑު ކަންބޮޑުވުމުންތަކެއް އެބަހުރި ކަމަށެވެ. އެގޮތުން އެ މައްސަލާގެ ތަހުގީގުގެ އެންމެ ފުރަތަމަ މަރުހަލާގައި ވެސް ފުރިހަމަ ކުރަންޖެހޭ އެތައް ކަމެއް ނުކޮށް ހުރި ކަމަށެވެ. އެ ކަންބޮޑުވުންތައް އޭރުގެ ކޮމިޝަނާ އޮފް ޕޮލިސް އަދި އޭރުގެ ރައީސް އަބްދުﷲ ޔާމީންއަށް ސިޓީއަކުން ހިއްސާ ކުރެއްވި އެވެ. އެ ސިޓީގެ ކޮޕީއެއް މަޖިލީހަށް ވެސް ފޮނުއްވި ކަމަށް ވިދާޅުވި އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އަހުމަދު ރިލްވާން\nއެމްއެމްޕީއާރުސީ ތަހުގީގު އޮތް ހިސާބެއް ހޯދަން ހުށަހަޅައިފި


ލޯބިނުވިޔަސް ފިރުމާލަދީ 06 | Esfiya - Dhivehi Vaahaka Site\nހުރިހާ ވިސްނުންތަކެއް އެއްވެ އޭނާގެ ސިކުނޑި ފަޅައިގެންދާވަރު ވެފައި ވިޔަސް އޭނާ އަށް ބުރަވެވުނީ އޭނާ ލޯބިވާ ފަރާތަށެވެ. އެންމެ ދުވަހެއްގެ ފަޅިސިކުންތަކަށް ވިޔަސް އައްޔަދުގެ އަންބެއްގެ މަގާމުގައި އިނދެވުމުން އޭނާ އަށް ދުނިޔޭގެ ހުރިހާ އުފަލެއް އިހުސާސް ކުރެވުނީއެވެ. އެކަމަށްޓަކައި ޝިނާން ގެ ހިތް ހަލާކުކޮށްލަން ޖެހުނަސް އެކަން އޭނާ ކުރާނެއެވެ. ޝިނާންއަށްޓަކައި އޭނާގެ ހިތުގައި ރަހްމާއި ހަމްދަރުދީ އިންތިހާ އަށް ވިޔަސް އައްޔަދުގެ މައްޗަށް އެހިތުގައި ފަނޑުވުމެއްނެތް ލޯބި މާ ބާރުގަދަވެފައި ތެދުވެރިއެވެ.\nހުކުރު ދުވަހެވެ. ކުޑަކުދިންގެ ބަގީޗާގެ ހިލަ ގޮނޑިއެއްގައި އިން ރިމީޝާގެ ނަޒަރު ހުއްޓިފައި ވަނީ ތަންކޮޅެއް ދުރުގައި ހުރި އުނދޯއްޔެއްގައި ހެއްލަން އިން މިޝްކު އަށެވެ. އަތުގައި ޕޮޕްކޯން ކޮތަޅެއް އޮތް އިރު ކަޅި ހިނދުކޮޅަކަށް ވެސް އެހެން ދިމާލަކަށް ނުހުއްޓެވެއެވެ. ރިމީޝާ ލައިގެން އިން ކަޅު ހެދުމާއެކު އަޅާފައިވާ ކަނޑު ނޫ ކުލައިގެ ޝޯލް މިއއަދުގެ މޫސުމާއި ނުލާހިކު ގުޅޭއެވެ. އުޑުމަތީގައި ވަނީ ސާފު ނޫކުލައެވެ. އެއްވެސް ދިމާލާކުން ހުދު ވިލާކޮޅެއްގެ ނިޝާނެއްވެސް ފެންނާކަށް ނެތެވެ. ކުޑަކުދިންނާއި ބޮޑެތި މީހުންގެ އަޑުން މުޅި ޕާރކްތެރެ ހަލަބޮލި ވެފައިވާއިރު އިރުކޮޅަކާއި މިޝްކު ‘މަންމި’ އޭ ކިޔާފައި ގޮވާލާ އަޑު އިވިލައެވެ. އެއިން ކޮންމެފަހަރަކު ރިމީޝާގެ ފަރި ހިނިތުންވުން މިޝްކު އަށް ދައްކާލައެވެ. ބައެއް ފަހަރު އަތުގައި އޮތް ފޯނުން މިޝްކު އުޅޭ ގޮތް ވީޑިޔޯ ވެސް ކޮށްލައެވެ.\nއަތުގައި އޮތް ފޯން ރިންގުވާން ފެށުމުން ރިމީޝާ ބަލާލިއެވެ. ޒޯހަލް ގެ ނަން އަރާ އިނުމުން އަވަހަަށް ކަންފަތުގައި ޖަހާލިއެވެ. އިރުކޮޅަކުން ވަދެގެން އައި ޒޯހަލް އަށް ފެންނާނެހެން ރިމީޝާ އަތް ހޫރާލިއެވެ. ދުރުގައި ހުރި ޒޯހަލް ތުންފަތްމައްޗަށް ވެރިވި ހިނިތުންވުމާއި ފޯން ކަންފަތާއި ދުރުކޮށްލުމަށްފަހު ރިމީޝާ އިން ދިމާލަށް ހިނގައިގަތުމުން އޭނާ އަށް ރިމީޝާ ފެނުނީކަން އެނގުނެވެ. އިރުކޮޅަކުން ދެ އެކުވެރިން ކުޑަކޮށް އެކަކު އަނެކަކު ގައިގާ ބައްދާލިއެވެ. ރިމީޝާ އިށީނދެގެން އިން ހިލަ ގޮނޑިން ދުރަށް ޖެހިލުމަށްފަހު ކުޑަ ޖާގައެއް ދައްކާލިއެވެ. އެތަނުގައި ޒޯހަލް އިށީނުމާއެކު ދުރުގައި ކުޅެން އުޅުނު މިޝްކު ދުވެފައި އައިސް އެރީ ޒޯހަލް ގެ އުނގަށެވެ.\n“ޒޯދައްތާ…” ޒޯހަލްގެ ކަރުގައި އަތްއަޅުވާލަމުން މިޝްކު ބުނެލިއެވެ.\n“އައްދޭ ޒޯދައްތަގެ މިޝްކޮ މިހާރު ހާދަ ލޯތްބޭ…. ކާކު ތުންފަތުގައި ލިޕްސްޓިކް ހާކާދިނީ” މިޝްކު ދޮން މޫނުގައި ހިފަހައްޓާލަމުން ލޯތްބާއެކު ޒޯހަލް ބުނެލިއެވެ.\n“މަންމި” ރިމީޝާއަށް އިނގިލި ދިއްކޮށްލަމުން މިޝްކު ބުނެލިއެވެ.\n“ދަރިފުޅު ދޭބަލަ މަސްފެންގަނޑު ބަލާލަން” ރިމީޝާ އަތުގައި އޮތް ޕޮޕްކޯން ކޮތަޅުން އެތިކޮޅެއް މިޝްކުގެ އަނގައަށް ލަވާ ދިނުމުން އެދިމާލަށް ދިޔައެވެ.\n“ޒޯ… ހުރި ވަރަކަށް ދޯ ހުރީ… ދިޔައިމެއްނު ކަސްރަތު ކުލާހަކަށް. ނުހިކޭނެއްނު އެވަރަށް ކާނެ ވިއްޔާ….” ރިމީޝާ ޒޯހަލްގެ ހެދުމުގެ މަތިން ބަނޑުގައި ފިތާލަމުން ބުނެލިއެވެ.\n“ދެން ހިކޭށޭ ކިޔާފައި ނުކައި ނުވާނެއްނު. އެހެންނޫނަސް ކުރިން ހިކިފަ އަނެއްކާ ފަލަވީއޭ… ހަޒްބަންޑް އެވަރަށް ލޯބިދެޔޭ…” ހިނިގަނޑަކާއެކު ޒޯހަލް ބުނެލިއެވެ.\n“ހޫމް…. ކިހިނެއް ޒޯގެ މަންމަމެން.” ޒޯހަލް ކައިވެނިކޮށްގެން ރަށުގައި ދުވަސްކޮޅަކު އުޅުމަށްފަހު މާލެއައިތާ އަދި މިވީ އެންމެ ދުވަހެކެވެ.\n“ވަރަށް ރަނގަޅު. އެނގޭތަ؟ ނާއި ގެ ވާން އުޅޭ އަންހެނުން ވަރަށް ލޯބިކޮށް ހުންނަނީ. ޗަބީކޮށް ބޮޑު ކޮލެއް ލާފައި. މަށާ ވަރަށް އެއްގޮތް. ވަރަށް ފްރެންޑްލީ” ޒޯހަލް މަޖާވެލާފައި އަތަށް ހަރަކާތެއް ގެންނަމުން ބުނެލިއެވެ.\n“އެހެންތަ. ނާއީ ފޮޓޯއެއްވެސް ނުފޮނުވާނަމޯ… ރަށަށް އައިސް ބަލާށޯ ބަލާނެ ވަރަކަށް” ރިމީޝާ ހީލަމުން ބުނެލިއެވެ.\n“އަސްލު. މަދަމާ ދެން ދެވޭނެއްނު. ވަރަށް ދެރަވޭ ޒޯ އަންނައިރަށް މަށަށް މިޖެހުނީ ރަށަށް ދާން. ތިއެއް ނޫނޭ ޝިފްގެ މަންމަމެން ރަނގަޅުތަ؟” ރިމީޝާ އެއަހާލީ ޒޯހަލްގެ ފިރިމީހާ ކާޝިފްގެ މަންމަމެންގެ ވާހަކައެވެ.\n“ނަސީބަކުން ރަނގަޅު. ދެން ރަނގަޅުވާނެތާ އެމީހުންގެ ހުރި ހަމައެކަނި ދަރިއަކީ ކާޝިފް. ދަރިފުޅު ދެކެ ވާ ލޯތްބެއް އެދަރިފުޅުގެ އަންހެނުން ދެކެވެސް ވާނެތާ” ހިނިގަނޑަކާއެކު ޒޯހަލް ބުނެލިއެވެ.\n“އަލްހަމްދުލިއްލާހި” ރިމީޝާ ހީލަމުން ބުނެލިއެވެ.\n“ރަނގަޅު ނުވި ނަމަވެސް ހޭއަރުވާލީމުސް. ބިންމައްޗަށް ވައްޓާލާފައި ގައި މަތީގައި އިށީންނާނީ. އޭރުން ހުންނާނެއްނު ގޯސް ވެވިފަ” ޒޯހަލް މަޖާވެލާފައި ބުނެލިއެވެ. ރިމީޝާ އިނީ ހޭންފަށާފައި ހުއްޓާލަން ނޭނގިފައެވެ.\n“މީޓްކޮށްދޭނަން އެނގޭ ބަލާ އަންނަ ގަޑީގަ. ބުނަން ހިތްނުކިޔައްޗެ…. އެމަގޭ” ޒޯހަލްގެ ވާހަކަތަކުން ރިމީޝާ ހީލިއެވެ. ކިތަންމެ ދުވަހެއް ވިޔަސް ޒޯހަލްގެ އެހުންނަ ލާނެއް ގޮތްގަނޑު ނުކެނޑެޔޭ ރިމީޝާގެ ހިތަށް އެރިއެވެ.\n“ހޫނ.. ދެން މަގޭ ވާހަކަ ބާއްވާފަ މަންޖެގެ ވާހަކަ ކިޔާބަލަ” އަޑަށް ސީރިޔަސްކަން ގެންނަމުން ޒޯހަލް ބުނެލިއެވެ.\n“މާބޮޑުކަމެއް ނުވޭ. އެކީގައި އުޅެފައި މަށަށް ލަނޑުދީފަ ކުއްލިއަކަށް ފިލީނު. އެގޮތަށް ހަމަކުއްލިއަކަށް ކުރިމައްޗަށް އައިސް ހުއްޓުނީ. އެކަމަކު މުޅިން އެހެންމީހެއްގެ ގޮތުގައި” ދުރުގައި މަސްތައް ބަލަން މަޑުމަޑުން ހިނގަމުން ދިޔަ މިޝްކު އަށް ބަލަން ހުރެފައި ރިމީޝާ ބުނެލިއެވެ.\n“އޭނ؟ ކީކޭ ތިބުނީ. އޭނަ އައީތަ؟ މިހުރިހާ ދުވަހު ކޮންތާކު އުޅުނީ؟” ތިން ސުވާލު އެއްފަހަރާ ޒޯހަލް ކޮށްލިއެވެ.\n“އުޅުނީ ރައްޖޭން ބޭރުގަހެން ހީވަނީ. މިހާރު އެއީ ކުޑަކުޑަ ކުއްޖެއްގެ ބައްޕައެއް. އަންހެނުން ވަރިކޮށްފަޔޯ. އެނގޭތަ އެއީ ޝިނާންގެ ތިމާގެ ކޮއްކޮއެއް. އަހަރެމެން މިއުޅެނީ އެއްގެއެއްގައި ނަމަވެސް ވަކި އެޕާރޓްމަންޓެއްގައި” ރިމީޝާ ބުނެލިއެވެ.\n“އަސްލު. ދެން ކޮންގޮތެއް ރިމީ ވިސްނަނީ… މިބުނީ އޭނަ ބޭނުމިއްޔާ ޝިނާން ކައިރިން ދުރަށްދާނީތަ؟” ޒޯހަލް އަހާލިއެވެ.\n“ޒޯ… ޒޯ އަށް ވެސް އެނގޭނެ މަށާ ޝިނާންގެ ކައިވެނި އެއީ ކިހިނެއް ކުރެވުނު ކައިވެންޏެއްކަން. އަހަރެންގެ ހިތުގައި ޝިނާންއަށްޓަކައި ހަމްދަރުދީ އޮވޭ. އެކަމު ލޯތްބެއްނުވޭ. އަހަރެން ހިތުގައި އަދިވެސް ލޯބި ވަނީ އަޔާއަށް. އަހަރެން ދުވަހަކު ވެސް އަޔާ މަތިން ހަނދާން ނައްތައެއް ނުލެވޭނެ. އަޔާ މަށާ އިންނަން ހުރިއްޔާ އަހަރެން ކިހިނެއް ދެކޮޅަށް އެއްޗެއް ބުނާނީ” ލިބުނު ހިތް ނުތަނަވަސްކަމުގައި ރިމީޝާއަށް އިންތަނުން ކޮޅަށް ތެދުވެ ދެކޮޅަށް ހިނގަން ފެށުނެވެ.\n“އެކަމަކު ރިމީ ވިސްނާލަބަލަ…. ރިމީ ތިހެން ކަންތައްކޮށްފިއްޔާ އެއީ ޝިނާން އަށް ދެވޭ ވަރަށް ބޮޑު އަނިޔާއެއް. މަށަށް ފެންނަނީ ރިމީ އަދި އެއްފަހަރު ވަރަށް ފިނި ސިކުނޑިއަކުން ވިސްނާލަން” ޒޯހަލް ރިމީޝާގެ އަތުގައި ހިފައިގެން އައިސް ކުރިން އިންތަނުގައި ބައިންދަމުން ބުނެލިއެވެ.\n“އަހަރެން ކިތަންމެ ވަރަކަށް ވިސްނިޔަސް އަހަރެންގެ ހިތާއި ސިކުނޑިން ނިކުންނާނީ އެއް ޖަވާބެއް” އިސްޖަހާލަމުން ރިމީޝާ ބުނެލިއެވެ.\n“ދެން އެކަމަކު…. އޭރުން މިޝްކުއޯ… އެކުއްޖާ ކިހާ ދެރަވާނެ” ޒޯހަލް ބުނެލިއެވެ.\n“މިޝްކު އެއީ އަހަރެންގެ ދަރިއެއް. އެކުއްޖާ މަންމަ ކިޔަނީ މަށަށް. މިޝްކު ހުންނާނީ އަހަރެން ހުރި ތަނެއްގައި. އަހަރެންނަށް މިޝްކު އާއި ނުލާ އަދި މިޝްކު އަަށް މަށާ ނުލާ ނޫޅެވޭނެ. އަހަރެން ނޭފަތުން ނޭވާ ލެވޭހާ ހިނދެއްގައި މިޝްކު ދޫކޮށެއްނުލާނަން. ބައްޕަ އަށް ވުރެ ބޮޑަށް ކުޑަ ދަރިއަކަށް ބޭނުންވާނީ މަންމައެއްގެ އެހީތެރިކަން” ރިމީޝާ ބުނެލިއެވެ. އެވަގުތު ދުރުގައި ހުރި މިޝްކު ރިމީޝާއަށް ބަލާލަފައި އަތުން ހާއި އަޅާލިތަން ފެނުމުން ކަރުނައިގެ ތެރެއިން ރިމީޝާއަށް ހީލެވުނެވެ.\n“ކީކޭ ދެން ބުނާނީ. ރިމީގެ ދިރިއުޅުން. ރިމީ ކޮންމެ ނިންމުމެއް ނިންމިޔަސް އަހަރެން އަބަދުވެސް ހުންނާނީ ރިމީ އާއެކު” ރިމީޝާގެ އަތުގައި ހިފާލަމުން ޒޯހަލް ބުނެލިއެވެ.\n“ރިމީ ކިޔަވާ ހުރިހާ ކަމެއް ނިންމާ ހޮސްޕިޓަލުން ޖާގަ ލިބުނީމަ ވެސް ހަމަ ގޭގަ ހުންނަންތަ ވިސްނަނީ. ކިޔެވި އެއްޗެއްގެ ބޭނުންހިފާކަށް ބޭނުމެއްނުވޭތަ؟” ޒޯހަލް އަހާލިއެވެ.\n“އަހަރެން ވެސް އުއްމީދެއް ކުރިން. އަހަރެންގެ ފަރާތުން ރައްޔިތުންނަށް ހިދުމަތެއްކޮށްދޭން ވަރަށް ބޭނުންވި. އެކަމަކު ނޭނގިހުއްޓާ އަހަރެންގެ ދިރިއުޅުން އެފުށްމިފުށަށް ޖެހިގެން ދިޔައީނު. އަހަރެންނަށް މަޖުބޫރުވީ އެހުވަފެންތަކުން ނިކުމެ ދިރިއުޅުމެއް ފަށަން. މިހާރު އަހަރެންގެ އެހުރީ ނުލާހިކު ބަލި ކުއްޖެއް. އަހަރެން ވަޒީފާއަށް ގޮސްގެން ކިހިނެއް އެކުއްޖާ އަށް ވާނީ. މިހާރު ހަމަ ގޭގަ ހުންނަހިތް ވަނީ. ކޮންމެއްކަމެއް ވެސް ވާނީ ރަނގަޅަކަށް” ކުޑަ ހީލުމަކާއެކު ރިމީޝާ ބުނެލިއެވެ. އެތައް ވަގުތަކު ދެރަހްމަތްތެރިން ވާހަކައިގާ ތިބެފައި ޕާރކުން ނިކުންނަން ހިނގައިގަތީ އިރުއޮށްސުމުގެ ކުލަވަރު އުޑުމަތިން ދައްކާލުމުންނެވެ.\nބަދިގެތެރޭގައި ހޭބޯނާރާ ކެއްކުމައިގެން އުޅޭ ޝަނުމް އިރުކޮޅަކާއި ނިތްކުރިމަތިން ހިއްލާފައި ހުރި ދާތައް އަތުގެ ނުފުށުން ފޮހެލައެވެ. ކާމެޒު ކައިރީގައި ލުނބޯހުތު ފަނިތައްޓެއް ބޯން އިން އައްޔަދު ޝަނުމް އާއި ދިމާކުރުމުގައި އިނެވެ. ކޮޓަރިއަށް އައިކު ނިންދަވަން ވަން ޒާއިރާ އަދިވެސް ބޭރަކަށް ނުނިކުމޭއެވެ. ކުއްލިއަކަށް ޝަނުމްގެ ހިނިތުންވުން ފުޅާ ވެގެން އައީ ވަދެގެން އައި ރިމީޝާ ފެނިފައެވެ. ހިނދުކޮޅަކަށް އައްޔަދުގެ ނަޒަރު ވެސް ރިމީޝާއަށް ހުއްޓުނެވެ. ނަމަވެސް ދެވަނަ ސިކުންތުގައި އޭނާ ނަޒަރު ހުއްޓާލީ ކުރުމަތީގައި ހުރި ލުނބޯހުތު ފަނި ތައްޓަށެވެ.\n“ރިމީ.. މިއަދު ކޯއްޗެއް ހިފައިގެން ތިއައީ” ރިމީޝާ އަތުގައި ހުރި ތަށި އަތުލަމުން ޝަނުމް އަހާލިއެވެ.\n“ވާއު… ލޮނުމިރުސް ގަނޑެއް. ކާކު ހެދީ” ކުޅުދިޔާވެގެން ގޮސް ދެތުންފަތް ތެރެއިން ވެއްޓެން ތައްޔާރުވި ސޮނިގުޅަ ދެތުންފަތް ދޭތެރޭގައި ހައްޔަރުކޮށްލަމުން ޝަނުމް ބުނެލިއެވެ.\n“މަ ހެދީ… ހިތަށް އެރީ މާގިނައިން ހެދުނީމަ ޝައްނުމެންނަށް ގެނެސްދޭނީއޭ” ރިމީޝާ ޝަނުމް ކައިރީގައި ހުރި މޭޒުގައި އަތް އަޅުވާލަމުން ބުނެލިއެވެ.\n“އަނހަ މީ ކޮންކުއްޖެއް. އަހަރެމެން އައިފަހުން އަދި ތިވަދެލީ މިބަޔަށް. އާދޭ އިށީންނަން ކުޑަކޮށް އަނގަތަޅާލާފައި ދާނީ” ކޮޓަރިން ނިކުމެގެން އައި ޒާއިރާ ރިމީޝާގެ އަތުގައި ހިފާލަމުން ބުނެލިއެވެ.\n“މާގިނައިރަކު ނީނދެވޭނެ. އިރުކޮޅަކުން މިޝްކޮގެ ކްލާސް ނިމޭނެ. އޭރަށް ބަލާދާން ޖެހޭނެ” ހީލަމުން ގޮނޑީގައި އިށިން ރިމީޝާ ބުނެލިއެވެ. ހިމޭނުން ފަނިތަށި ބޯން އައްޔަދު އެއްވެސް ބަހެއް ނުބުނެ އިނެވެ.\n“އެކޮއިމެންގެ ކައިވެންޏަށް ވަރަށް ދުވަސްވެއްޖެތަ”؟ ޒާއިރާ ހީލާފައި އަހާލި އެއްޗަކުން ރިމީޝާގެ މޫނުގެ ކުލަވަރު އޮށްސުނެވެ. އެއްޗެއް ނުބުނެ ހިނދުކޮޅެއް ވޭތުވިއެވެ.\n“ވަރިކޮށްފަ” ޖަވާބުދިނީ ހަމަ އެމޭޒުގައި އިން އައްޔަދެވެ. ޒާއިރާ ބަލާލީ އައްޔަދަށެވެ.\n“އެތެދެއް؟” ދެލޯ ބޮޑުކޮށްލަމުން ހައިރާންވެފައި ޒާއިރާ ބަލާލީ ރިމީޝާގެ މޫނަށެވެ. ޝަނުމް ވެސް ރިމީޝާގެ މޫނަށް ބަލާލީ ހަގީގަތް އެނގެން ބޭނުންވެފައެވެ.\n“އެކަމަކު. ނުއިނދެ ދެމީހުން ތިހެން އެއްގޭގަ” ޒާއިރާ އެއްޗެއް ނުބުނީ އިސްޖަހާލައިގެން އިން ރިމީޝާ ބޯޖަހާލުމުންނެވެ.\n“އެނގޭ. އަހަރެމެން ދެމީހުންނަކީ ހިލޭ ދެމީހުން. އެކަމަކު ދަރިފުޅަކީ ބަލި ކުއްޖަކަށްވާތީ އެކުއްޖާ ދޫކޮށްލާފައި ދެވޭކަށް ނެތް. ދަރިފުޅާއި ނުލާ ޝިނާން އަކަށް ވެސް ނޫޅެވޭނެ. އެހެންވީމަ އެގޭގައި އުޅުން ނޫން ގޮތެއް މަށަކަށް ނެތް. ހިލޭ ފިރިހެނަކާއި އެކު އުޅުނަސް އަހަރެން ފާފައެއް ނުކުރާނަން” ރިމީޝާ ބުނެލިއެވެ.\n“ދެން އަލުން އޭނަ އާއި އިންނަންވީނުން. ކޮބާ ހުރަހަކީ؟ ދަރިފުޅަށް ވެސް ރަނގަޅުވާނީ މަންމަ އާއި ބައްޕަ އެކީގައި އުޅުނިއްޔާ” ޒާއިރާ ރިމީޝާގެ މޫނަށް ބަލާލަމުން ބުނެލިއެވެ.\n“ޝިނާންގެ މަންމަމެން އަހަރެންނާއި އެހާ ގަޔާ ނުވޭ. އެހެންނޫނަސް އަހަރެންގެ ވިސްނުމެއްނެތް ޝިނާން އާއި އިންނަން” ރިމީޝާ ދެއަތުގެ އިނގިލިތަކާއި ކުޅެމުން ބުނެލިއެވެ.\n“އެކަމަކު މީހަކާއި ނުއިނދެ ތިހެން މުޅިއުމުރު ހޭދަކޮށްލާކަށް ނުވާނެ. އެކުގައި ތިހާ ދުވަސް ވީއިރު ވެސް ޝިނާންދެކެ ލޯބިނުވޭތަ؟” އަނެއްކާ ވެސް ޒާއިރާގެ ސުވާލެކެވެ. ރިމީޝާ އިސްއުފުލާ ބަލާލީ އައްޔަދަށެވެ. އައްޔަަދު ކުރިން ވެސް އިންގޮތަށް އިނެވެ.\n“ވަރަށް ލޯބިވޭ… ދުވަހަކު ވެސް ވަކިނުވާނޭ ހީކުރިން. އެކަމަކު ބަގީޗާގައި އުޅޭ އެހެން މާބުރުތައް ފަދައިން ކަރުގަނޑަށް ތިރިކޮށްފަ ފޮނިކޮޅު ބޯލާފައި އުދުހިގެން ދިޔައީ. ފަހުންވާނެ ގޮަތަކާއި މެދު ވިސްނާވެސްނުލާ….” ރިމީޝާގެ ކަރުނުން ފުރިފައިވި ދެލޯ އަމާޒުވެފައި ވަނީ އައްޔަދަށެވެ. އައްޔަދު ވެސް ނޭނގުމުގެ ތެރެއިން ރިމީޝާގެ މޫނަށް ބަލާލިއެވެ. ރިމީޝާގެ ލޮލުން ވެއްޓުނު ކަރުނަތިކި ފެނިފައި އެހެން ދިމާލަށް އައްޔަދަށް ބަލާނުލެވުނެވެ. ޒާއިރާ އެއްފަހަރު ރިމީޝާގެ މޫނަށް އަނެއްފަހަރު އައްޔަދުގެ މޫނަށް ބަލަބަލާ އިނެވެ. ރިމީޝާ އެބުނި އެއްޗެއް ޝަނުމްގެ ސިކުނޑިއަށް ނަގައިނުގަނެވުމުން ދެކޮނޑު އަރުވާލާފައި އަލުން އުނދުން ކައިރިއަށް ޖެހިލިއެވެ.\n“ދައްތާ މިހެން އިނދެވޭކަށް ނެތޭ. މިޝްކޮ ބަލާދާން މިދަނީ. މިހާރު ޝިނާން ވެސް ކާން އަންނަން އުޅޭނެ” ދެލޯކައިރި ފޮހެލަމުން ރިމީޝާ އަވަސް އަވަހަށް އިންތަނުން ތެދުވެ ހިނގައިގަތެވެ.\n“ހެހެހެ… ރިމީ އަށް ކޮންމެސް މީހަކު ލަނޑެއްދިނީ ކަންނޭނގެ” ރިމީޝާ އެތަނުން ދިޔުމުން ޒާއިރާގެ ނަޒަރު އައްޔަދަށް އަމާޒުވެދާނެތީ އެހެން ބުނެލުމަށްފަހު އަވަސް އަވަހަށް އެތަނުން ތެދުވެގެން ހިނގައިގަތެވެ. ޒާއިރާ ބަލާލީ ކައްކަން ހުރި ޝަނުމް އަށެވެ. މިވަގުތު ޒާއިރާގެ ހިތުގައި އުފެދިފައިވާ ސުވާލުތަކުގެ ޖަވާބު ދެވޭނީ އެކަނި ޝަނުމް އަށެވެ. އެހެންކަމުން އަނގައިން ރާގެއް އަޅުވާލައިގެން ދޭފަތް ހިފައިގެން ކުދިކުދި ޑާންސް ސްޓެޕްތަކެއް ޖައްސަން ހުރި ޝަނުމްގެ އަތުގައި ހިފައިގެން ޒާއިރާ ގޮސް ވަނީ އޭނާގެ ކޮޓަރިއަށެވެ.\nރަށަށް ފުރަންވެގެން ހުރިހާ މީހުން ހުޅުލެއަށް ދިޔައީ ގާތްގަނޑަށް އެކީގައެވެ. ޗެކިން ބަންދުކުރުމާއި މެދު ކުޑަ ވަގުތުކޮޅެއް އޮތުމުން ރިމީޝާ މިޝްކު ގޮވައިގެން ކުޑަކޮށް ހިނގާލުމަށްޓަކައި އިންތަނުން ބުޑު ހިއްލާލިއެވެ. ދުރުގައި އައިކު ގޮވައިގެން އައްޔަދު ވެސް ސަކަރާތެއްގައި އިނެވެ. އިރުކޮޅަކުން ރިމީޝާގެ އަތުގައި އޮތް ފޯނަށް މެސެޖެއް އައި ކަން އެނގުމުން ހުޅުވާލިއެވެ. ޝިނާން ބުނެފައި އޮތީ އަވަހަށް ޗެކިންވުމަށް އައުމަށެވެ.\nތިރީސްފަސް މިނިޓްގެ ކުރު ދަތުރަކަށްފަހު ވިލާތަކުގެ ތެރޭގައި ފޮރުވިފައި އޮތް ބޯޓް އައިސް ހދ.ހަނިމާދޫ ރަންވޭގައި ޖެއްސިއެވެ. އިރުކޮޅަކާއި މީހުންތައް އެމީހުންގެ ޖާގައިން ދަބަސްތައް ހިފައިގެން ބޯޓުން ފައިބަން ހިނގައިގަތެވެ. ރިމީޝާ މިޝްކު އުރާލައިގެން އެންމެ ކުރިން ފޭބީ އެމީހުން ތިބީ އެންމެ ކުރީ ޝީޓްގައި ކަމަށްވުމުންނެވެ. ހުރިހާ މީހުން އެކީގައި ލަގެޖް ހަމަކޮށްގެން ނިކުތްއިރު ބޭރުގައި ނަޒީމްގެ އިތުރުން ނާއިން ހުއްޓެވެެ. އަދި ނާއިން ކައިރީގައި ކުރިން ނުދެކޭ އަންހެންކުއްޖެއް ހުރުމުން ދެވަނަ ވިސްނުމަކަށް ނުގޮސް ރިމީޝާއަށް އެއީ ކާކުކަން އެނގުނެވެ.\n“މާމާ….” ރިމީޝާގެ ކަރުގައި ބައްދައިގެން އޮތް މިޝްކު އަށް އަލްވީރާ ފެނުމާއެކު ފުންމައިގެން އެރީ އަލްވީރާގެ ދެއަތްމައްޗަށެވެ. ރިމީޝާގެ މޫނަށް އަލްވީރާ ބަލާލީ ވެސް މިޝްކުގެ މޫނު ވަށާ ބޮސްދިނުމަށް ފަހުގައެވެ. އަލްވީރާ ރިމީޝާގެ ގައިގާ ބައްދާލީ އެއްއަތުގައި މިޝްކު ވެސް ބައިންދައިގެންނެވެ. ޝިނާން އާއި ނަޒީމް އެކަކު އަނެކަކާއި ސަލާންކޮށް ބައްދާލާ ކައިރީގައި ހުރި އައްޔަދާއި ވެސް ސަލާން ކޮށްލިއެވެ. ޒާއިރާ އާއި އަލްވީރާ އެކަކު އަނެކަކަށް ހިނިތުންވުމެއް ބަދަލުކޮށްލިއެވެ.\n“އަނހަ މީ ކޮންކުއްޖެއް” ޝަނުމް ގެ އަތުގައި އިން އައިކުގެ ކޮލުގައި ކޮށްޓާލަމުން އަލްވީރާ އަހާލިއެވެ.\n“މަންމާ މީ އައްޔަދުގެ ދަރި” އަލްވީރާގެ ސުވާލަށް ޖަވާބު ދިނީ ރިމީޝާއެވެ. އަލްވީރާ ހީލަމުން އައިކުގެ ބޮލުގައި ލޯތްބާއެކު ފިރުމާލިއެވެ. އައިކުގެ މަންމަ އާއި ބެހޭ ގޮތުން ސުވާލުކުރަން އުޅެފައި ވެސް އަލްވީރާގެ ނިންމީ އެސުވާލު ނުކުރުމަށެވެ.\n“ދޮންތާ” މިހުރިހާއިރު އެއްޗެއް ނުބުނެ ހުރި ނާއިން ރިމީޝާގެ މޫނުގައި ދެފަރާތުން ހިފާލަމުން ބައްދާލިއެވެ. ލޯބިވާ ކޮއްކޮގެ ގައިގާ ބައްދާލިޔަސް ރިމީޝާ މޫނު ހަދާލިއެވެ.\n“ނާއީ އަށް އަދި ކިރިޔާތަ ދޮންތަ ފެނުނީ” ރިމީޝާ މޫނު ހަދާލިތަން ފެނުމުން ޝިނާން އަހާލިއެވެ.\n“މަށަށް އެނގޭ މަ ކުޑަ ވީމަ ދޮންތަގެ ކައިރިން އެންމެ ފަހުން ޖާގަ ލިބޭނީ މަށަށް ކަން. އެހެންވެ ބަސް އަހައިގެން ކިޔޫގަ މަޑުކުރީ. އަސްލު ބޭނުންނަމަ ކިޔޫ ފަޅާވެސް ލެވުނީސް. އެކަމަކު… ނާއިން ބޯ އަރިކޮށްލާ ބަލާލީ ތަންކޮޅެއް ދުރުގައި ހުރި އޭނާގެ ވާން އުޅޭ އަނބިމިހާ އަންޖަލް އަށެވެ.\n“ދޮންތާ! އަންޖަލް. އަންޖޫ!! އަހަރެންގެ އެންމެ ލޯބިވާ ދޮންތަ. އަދި މީނީ ދޮންބެގެ ކުޑަކުޑަ ބަޓަރފްލައި. ދޯ މިޝްކޮ” މިޝްކު ލައިގެން ހުރި ބަޓަރފްލައި ހެދުމަށް ދަމާލަމުން ނާއިން އަންޖަލް އަށް ރިމީޝާއާއި މިޝްކު ތަޢާރަފް ކޮށްދިނެވެ.\n“ވަރަށް ލޯބި ފަހަރިއެއް ތިހޯދަދިނީ ދޮންތައަށް” އަންޖަލް ގައިގަ ކުޑަކޮށް ބައްދާލަމުން ރިމީޝާ ހީލާފައި ބުނެލިއެވެ.\n“ކޮބާ ލޮރީ އެއޮތީ ތައްޔާރަށް. ހިނގާ ބަނދަރާއި ދިމާލަށް ދަމާ” ނަޒީމްގެ އަޑަށް ހުރިހާ މީހުން ބަލާލީ މާދުރުނޫން ހިސާބެއްގައި އޮތް ނޫކުލައިގެ ލޮރީ އާއި ދިމާލަށެވެ. އައިކު ގޮވައިގެން ޒާއިރާ ކުރިއަށް އެރުމުން ބާކީ ތިބި ހުރިހާ މީހުން ފަހަތަށް އަރަން ފެށިއެވެ. ފަހަތުން މަޑުމަޑުން އައި ރިމީޝާ ހުރީ ލޮރީ އަށް އަރާ ވަގުތު އައްޔަދުގެ އަތުގެ ހިމާޔަތް ހޯދަން އިންތިހާ އަށް ބޭނުންވެފައެވެ. ނަމަވެސް އައްޔަދު އެރުމަށްފަހު ފަހަތުގައި ހުރި ޝަނުމް އަށް އަރަން އެހީވެދީ އެނބުރުނީ އަނެއް ފަރާތަށެވެ. ރިމީޝާ ވީދެރައިން ކަރު އެލުވާލިއެވެ. އެންމެ ފަހަށް ރިމީޝާއަށް ޖެހުނީ ޝިނާންގެ އެހީތެރިކަމާއެކު އަރާށެވެ. އެމަންޒަރުތައް ބަލަން އެއްފަރާތުގައި ޝިނާން ހުރިއިރު އެތެރޭގައި އިން ޒާއިރާ އަށް ވެސް އެމަންޒަރު ފެންނަމުން ދިޔައެވެ.\nއެއް ގަޑީރުގެ ކުރު ދަތުރަކަށްފަހު ލޯންޗު ރަށު ފަޅުން ވަދެގެން އައިސް މަޑުކޮށްލީ ޖެޓީ ކައިރިއަށެވެ. އެކަކު އަނެކަކުގެ އެހީތެރިކަމާއެކު އެންމެން ފައިބާ ނިމި ހުރިހާ ދަބަސްތައް ބާލުވާ ނިިމި ހިންދެމިލުމަށްފަހު ލޮރީ އަންނަން ދެން ބަނދަރުމަތީގައި ހުރި ހިލަ ގޮނޑިތަކުގައި އެންމެން އިށީނދެލިއެވެ. ނާއިން ދުރުގައި ޕާކް ކޮށްފައި ހުރި ސައިަލުގައި އަންޖަލް ގޮވައިގެން ގެއާއި ދިމާލަށް ދުއްވާލީ ގޭތެރޭގެ ބައެއް މަސައްކަތް ހަމައަކަށް އަޅުވާލުމަށެވެ. މެންދުރުވަމުން އަންނައިރު މަދުމަދުން ބަނދަރުމަތިން މީހުން ހަރަކާތްތެރިވަމުން ދިޔައެވެ. ބަނދަރުމަތީގައި ފެންނަން ހުރި މިސްކިތަށް ބަންގި ގޮވުމުގެ ކުރިން މުސްކުޅި ފުރާގެ މީހުން ވަންނަމުން ދިޔައެވެ. އެ ސަރަހައްދުގައި އުޅުނު ބައެއް މީހުންގެ ލޯތައް އެމީހުންނަށް އަމާޒު ވަމުން ދިޔައިރު ބައެއް މީހުންނާއި ހީލުމަކާއެކު ސަލާންކޮށް އެއީ ކޮންބައެއްކަން ނަޒީމް ބުނެދެމުން ދިޔައެވެ. އަވި ބާރުވަމުން އަންނަ ވަގުތަށް ވުމުން އަވި އައިނުގެ އެހީ ނުހޯދާ އެތަނުގައި ހުރި ކޮންމެ މީހަކު އަވި ދީފައިވާ ސަރަހައްދަށް ބަލާލަނީ ދެލޯ ވީހާ ވެސް ކުޑަކޮށްލަމުންނެވެ. ބަނދަރު މަތީގައި ތަފާތު އެކި ވައްތަރުގެ ބޮޑެތި ގަސްތައް ހުރިއިރު ގުދުރަތީ ސާފު ވައި ޖެހެމުން ދިޔައެވެ. އެހެންކަމުން އަވި ބާރަސް އެއްވެސް މީހެއް ދަލެއް ނުހިއްލައެވެ.\nހިލަގޮނޑިއެއްގައި އިން ރިމީޝާގެ އުނގުތެރޭގައި މިޝްކު ދަތުރު ވަރުބަލިކަމާއެކު ނިދިފައި އޮތެވެ. ސައިކަލުގައި ކައިރިކޮށްލި ނާއިން ރިމީޝާގެ އަތަށް ކުޑަ ފިނިފެން ފުޅިއެއް ދިނުމަށްފަހު ރިމީޝާގެ އުނގުގައި ނިދިފައި އޮތް މިޝްކު އުރާލައިގެން ގެއާއި ދިމާލަށް ސައިކަލް ދުއްވާލިއެވެ. އިރުކޮޅަކުން ލޮރީ އައުމުން ނަޒީމް އާއި ބައިވެރިވެގެން ޝިނާން އާއި އައްޔަދު ލޮރީއަށް ފޮށިތައް އަރުވަން ފެށިއެވެ. ގެއާއި ދިމާލަށް ލޮރީ ދުއްވާލުމާއެކު ފަހަތުގައި ހުރި ނަޒީމް ޝުކުރު އަދާ ކޮށް ލޯންޗުގެ ފަޅުވެރިންނަށް އަތް ހޫރާލިތަން ފެނުނެވެ.\nހުރިހާ މީހުން ގެއަށް ވަދެ ބޭރު ހިރުނދު ގަސްދޮށުގައި އެލުވާފައި ހުރި ޖޯލިތަކުގައި ޖައްސާލިއެވެ. ގޯތި ތެރޭގެ ހުރިހާ ދިމާލަކުން ފެންނަން ހުރީ ސާފުތާހިރު ކަމެވެ. ކުރިއާއި ހިލާފަށް ބަދިގެ އާއި ކާގެ ވަކިން ހަދާފައި ހުރިއިރު ގޯތީގެ ވަކި ސަަރަހައްދެއް ހުރީ އެކި ވައްތަރުގެ ގަސް އިންދާފައެވެ. ތަނުގެ ހަމަހިމޭންކަން ނަގާލާފައި ހުރީ ގޯތީގެ އެއްކަނެއްގައި ހަރުކޮށްފައި ހުރި ދަގަނޑު ގުރާ ކޮށީގައި ތިބި ގުރާތަކުގެ ހިތްގައިމު އަޑުންނެވެ. މެންދުރު ނަމާދު ބަންގި ދިނީ އެމީހުން އެގޮތުގައި ވަރުބަލިފިލުވަން ތިއްބައެވެ.\nޒާއިރާ އަށް ޖެހުނީ އައިކު އަށް ނިދިފައި އޮތުމުން އަލްވީރާ ފަހަތުން ކޮޓަރިއަށް ވަންނާށެވެ. އަލްވީރާ ހުރިހާ މީހުންނަށް ވަރަށް ފިނިކޮށް ކުރުނބާ ފަނި ހަދައިގެން ގެނެސްދިނުމުން ކޮންމެ މީހަކު ވެސް އެއްނޭވައިން ފަނިތަށި ދަމާލިއެވެ. ނާއިން އަންޖަލް ގެއަށް ލާން ދިޔަ ވަގުތު އަލްވީރާ އެގޭގައި ހުރި ކޮޓަރިތައް ބަހާލިއެވެ. ނާއިން އާއި ޝިނާން އަދި އައްޔަދު އެއްކޮޓަރި ހިއްސާކުރަން ޖެހުނު އިރު ޝަނުމް އާއި ޒާއިރާ އަދި އައިކު އަށް ކުރިން ރިމީޝާ ބޭނުންކުރި ކޮޓަރި ދިނެވެ. ރިމީޝާ އަދި މިޝްކު ހުންނަން ބޭނުންވީ އަތިރި އާއި ވީކޮޅަށް އެންމެ ފަހުން ހަދާ ނިންމާލި ކޮޓަރީގައެވެ. އެކޮޓަރީގެ ކުޑަދޮރުތައް ކަނޑާފައި ހުންނަނީ އަތިރިމައްޗާއި ވީ ދިމާލަށެވެ. ކުޑަދޮރު ހުޅުވާލައިގެން ހުންނައިރު އަތިރިމަތީގެ ބޮޑު ބައެއް ފެންނަން އޮންނައިރު ކަނޑުން ނަގާ ތާޒާ ވައިރޯޅި އެއްވެސް ހުރަހެއްނެތި އައިސް ބީހިލާނީ މޫނުގައެވެ. މިޝްކު އަކީ ބަލި ކުއްޖަކަށް ވެފައި މިޝްކު އަށް އެންމެ ރަނގަޅުވާނީ ވެސް އެކަހަލަ ކޮޓަރިއަކަށްވާތީ އާއިވެސް އެކުގައެވެ.\nމެންދުރު ނަމާދުކޮށްގެން ހުރިހާ އެންމެން އެކުގައި ކާން އެރިއެވެ. އަލްވީރާ އާއި އަންޖަލްގެ މަސައްކަތުން ކާމޭޒުމަތި ވަނީ އެކި ވައްތަރުގެ ކާއެއްޗެހި ތަކުން ފަޅުފިލުވާލާފައެވެ. ގަރުދިޔަ އާއި ބަތެވެ. ރިހާކުރާއި ފިހުނު މަހެވެ. ބޯކިރާއި މަސްމިރުހާއި ފޮތިކޮށް ކޮށާފައި ހުރި ފިޔާއެވެ. ތެއްލި ފަތާއި ތެތްލި މަހެވެ. ގިނަ އަހަރުތަކެއް ވަންދެން ރާއްޖޭން ބޭރުގައި އުޅުމުގެ ސަބަބުން މިފަދަ ކެއުންތަކާއި ދުރުގައި ހުރެ ރަހަކެނޑިފައި އިން ޒާއިރާ އަލްވީރާގެ ކެއްކުންގަނޑަށް ތައުރީފްކޮށްނުލާ ނުއިނދެވުނެވެ.\n“ކޮންއިރަކުން ނިންމަނީ ނާއީ” ކާން އިން އައްޔަދު ކައިނިމިގެން އައިސް އިށިން ނާއިން ކައިރީގައި އަހާލިއެވެ.\n“ނުޖެހޭނެ އިންތިޒާރުކުރާކަށް. މިރޭ އޮތީ” ފެންތަށި ތުބުން ނައްޓާލަމުން ނާއިން ބުނެލިއެވެ.\nހުރިހާ ފިރިހެނުން ކައިނިމިގެން އެތަނުން ތެދުވެގެން ބޭރަށް ނިކުތުމުން އެންމެފަހުން ކާން އިށީނީ ޝަނުމް އާއި އަލްވީރާ އެވެ. ރިމީޝާ މިޝްކު އަށް ކާންދޭން ފެށިތަނާ އަލްވީރާ މާނޫން ގޮތަކަށް ރިމީޝާއަށް ބަލަން ފެށިއެވެ. ރިމީޝާ ކައިރީގައި އެއްޗެއް އަހާލަން އުޅެފައި ވެސް ދެން ބަލާލަނީ ޝަނުމް އަށެވެ. ހީވާ ގޮތުން ދައްކަން ބޭނުންވާ ވާހަކަ އިތުރު މީހަކު ކައިރީގައި އިންދާ ދައްކަން ބޭނުންނުވަނީއެވެ.\nsalaamall!! mi bai ves huriha kudhin varag gayaa vegem kiyaalaane kamah heekuran. dhn in bai v haa ves avahah genesdheveytho ushaali try kuraanan 🙂\nmistake hedhifa iniyya konme kuhjjeh ves ekan faahaga kolla dheche… varah varah baajjaveri dhuvahakah edhen huriha kudhinnah ves 🙂 🙂\nV v v v salhi…Nxt prt whn?waiting ingey\nThankyu araash ❤\nNext part on tomorrow night. Insha allah 🙂\nThankyu Z ❤\nV v v reeethi\nVrh reethi… curiously waitinnn…ly…♥♥♥♥\nMi part ves vvvvv nice ?????????????\nThankyu swety ❤\nHii ushaali ???… As usual mi part vx v v v reethi ???… Sifakurunthah adhi v v v reethi ingey ❤❤❤… V interesting hama vaahaka kuriah dhaa goi ???… Enme inthizaaru kurevey eh vaahaka mee mihaaru ???… Keep up the good work ???… I just hope rimee ah visneyne kamah adhi… Ayadhu ah rimee deserve eh nuvey in my opinion… Shinaan deserves her ???… Let’s see dhw vaagotheh ☺☺☺… Curiously waiting for the next part… Lots of love and take care ❤❤❤????????????\nThankyu pinky shifoo ❤❤❤\nKithanme nubai myhaku ves fahun ramgalhu vefhaane dhw…. Ayaa ah adhi visneyne fahun 🙂\nWow ushaa haadha ryhchey mibaives… Hama v kiyaahithun mi kiyaaly… V v shauguveri kamaaeky… Rimee haadha loabivey dhw ahyadhu dheke… Ekam shinaan ves haadha rangalhey… Mishkko aky shinaan ge dharieh nun dhw ushaa…\nMishko r behey gothun engeyne adhi\nWow.. v interesting.. past ga kankan v gothaai dhen vaane gothe balaalan v beynunvey.. v interest vaa gothah thi story kuriya gen dhanee.. keep it up?\nThankyu lotus ❤\nMishko aky shinaan n rimeeshaa ge dhariehtha\nHehe lets see ?Lam?\nMashah rangalhee shinan ah rimeesha libuniyya. He deserves her!!!\nVahaka nimumuge kurin rimee dhaane konmes ekaku ge kairi ah 🙂\nAdhi kiriya mi enguny zohal ei girl eh kan ? mishk ei aslu kaaku ge dhari eh tha? Shinaan ge tha or rimeesha ge? And mishk ge bayyaky koba tha?\nMishk ge parents mihaaru rngifa onnaany. Hehehe… Zohal kiyaa ushali dhanna girl eh ulhey\nDhn misku gr bali engeyne adhi :-):-)\nMi story akee ushaali ge story thakun mashah kiunu enme hadi story… sorry to say that….bt yes… story fesheeiru v salhi comedy kohlaafa otheema..bt twist aisfa eight years kuriah jassaali irah hadi…dhen ekeega eight years ulhefa ekam loabi nuveyo…main lead kuraa girl heevanee v amihla edhun bodu meeheh hen…\nSo sorry A girl. Vahaka hadi vahaka bunyna dheravehjje 🙁\nEkamu adhi fahun vahaka reethi vaane. Dhn 8 yrs vandhn ulhunas loabi nuvumaky vedhaane kameh nu. Fahun vaane gotheh nengey nu adhi. Heekuran adhi vahaka kiyaalaane kamah nimendhn 🙂\nGaimu rimeesha eii komandoo kuhjekeynu kurin buny\nNeennaane bunefa rimeesha aky komandoo kuhjjeh kamah 🙂\nWhen next part….varah reethi ingey ushaa….\nMi part vx vvvv loabi… 1 day fahun dhw kiyaa milevuny.. Ingeytha stry kiyan v varun gengulhunu data kolhu baiyy kaigen aeiru hux othy huskohlaafa… Ekamaa dhera vegen ulhenikn mirey card eh dhinyma furathama vx mi stry mi kiyaalee.. Mi stry kiyaahithun ulheythy kanneynge nidhaafa onnairu huvafenun stry ge manzaru fennany… Huvaa mibuny vvvvv loabi mi stry… Luv u????????? all the best ushaa…. Waitin4nxt part…. ??\nHuvaatha Nu Xu… varah kiyaahithun huryma dhw huvafenun fennaany. mihaaru upload kollany mi dh in part…. varah varah happy vehjje mi comment kiyaalaafa. thankyu so much Nu Xu 🙂 🙂\nKonirakun up vaany dhen\nZohal aky boy ehkamah heekuree kurin.. Hehe. Story Nice\nލޯބި September 30, 2017